ഒളിസ്ഥലം: കരുണാകരന് എഴുതിയ കഥ - Samakalika Malayalam\nഒളിസ്ഥലം: കരുണാകരന് എഴുതിയ കഥ\nBy കരുണാകരന് | Published: 23rd March 2019 06:00 AM |\nLast Updated: 23rd March 2019 06:00 AM | A+A A- |\nതണുപ്പുകാലത്തിന്റെ അവസാനത്തെ ദിവസങ്ങളായിരുന്നു, ഞാന് താമസിക്കുന്ന ഈ രാജ്യം സന്ദര്‍ശിക്കന് കേരളത്തില്‍നിന്നുമെത്തിയ വിശ്രുത ചലച്ചിത്രകാരനൊപ്പം ഒരു കൂട്ടുപോലെ, മൂന്നു പകല് ഞാനും ചേര്‍ന്നു. ഇവിടത്തെ സര്‍ക്കാറിന്റേയും ഇന്ത്യയുടേയും സാംസ്‌കാരിക മന്ത്രാലയങ്ങള് സംയുക്തമായി സംഘടിപ്പിച്ച 'ഇന്‍ഡോ-അറബ് സാംസ്‌കാരിക വിനിമയ'ത്തിന്റെ ഭാഗമായി സംഘടിപ്പിക്കുന്ന ഒരു പരിപാടിയില് പങ്കെടുക്കാനെത്തിയതായിരുന്നു, മുഖ്യാതിഥികളില് ഒരാളായി, ചലച്ചിത്രകാരന്. മറ്റൊരാള് ഈജിപ്തില്‍നിന്നും എത്തിയ ഒരു കവിയും. വരുന്നതിനു രണ്ടുദിവസം മുന്‍പ് തന്റെ സന്ദര്‍ശനത്തെപ്പറ്റി പറഞ്ഞ് ചലച്ചിത്രകാരന്റെ ഒരു ഇ-മെയില് എനിക്ക് കിട്ടി. ''ഈ ദിവസങ്ങളില് താനും അവിടെ എന്റെ കൂടെയുണ്ടാവണമെന്നു ഞാന് ആഗ്രഹിക്കുന്നു'' -അദ്ദേഹം എഴുതി: ''നമുക്ക് വീണ്ടും കാണാനും സംസാരിക്കാനും ഇപ്പോള് ഇതാ ഇങ്ങനെ ഒരു സന്ദര്‍ഭവും വന്നിരിക്കുന്നു.''\nഞാന് സന്തോഷിച്ചു. എനിക്ക് പ്രിയപ്പെട്ട ചലച്ചിത്രകാരന്മാരില് ഒരാളാണ് അദ്ദേഹം. കലയെപ്പറ്റിയും ജീവിതത്തെപ്പറ്റിയും പുതിയതായി എന്തെങ്കിലും ആലോചിക്കാന് ആ കൂടിക്കാഴ്ചകള് എനിക്ക് അവസരം തന്നു, അതിനാല് ആ സംഭാഷണങ്ങള് ഞാനിഷ്ടപ്പെട്ടു. എങ്കില്, ഇതു ഞങ്ങളുടെ നാലാമത്തെ കൂടിക്കാഴ്ചയുമായിരുന്നു.\nചലച്ചിത്രകാരന് വരുന്ന ദിവസം വിമാനത്താവളത്തില് അദ്ദേഹത്തെ സ്വീകരിക്കാന് എത്തിയ മറ്റു ചിലരോടൊപ്പം അന്നു ഞാനും നിന്നു. ഇവിടത്തെ സാംസ്‌കാരിക മന്ത്രാലയത്തിലേയോ സംഘാടകസമിതിയിലേയോ ഒരാള്, ഇന്ത്യന് സ്ഥാനപതി കാര്യാലയത്തില്‍നിന്നും ഒരു ഉദ്യോഗസ്ഥന്, പിന്നെ മധ്യപൗരസ്ത്യദേശത്തില് നിന്നുതന്നെയുള്ള ഒരു യുവതിയും അവളുടെ മകളാകും ഒരു പെണ്‍കുട്ടിയുമായിരുന്നു ആതിഥേയരുടെ സംഘത്തില്. അപരിചിതത്വത്തിന്റെ ഒരകലം ആ കൂട്ടത്തില് നില്‍ക്കുമ്പോഴും എനിക്കു തോന്നുന്നുണ്ടായിരുന്നു, 20 മിനിറ്റ് കഴിഞ്ഞിരിക്കും, ചലച്ചിത്രകാരന് വരുന്ന 'എയര് ഇന്ത്യ'യുടെ തിരുവനന്തപുരത്തുനിന്നുള്ള വിമാനം എത്തി. വീണ്ടുമൊരു 10 മിനിറ്റ് കഴിഞ്ഞിരിക്കും, കുറച്ചകലെ എമിഗ്രേഷന് ക്യൂവില് നില്‍ക്കുന്ന ചലച്ചിത്രകാരനെ ദൂരെനിന്നുതന്നെ എനിക്കു കാണാന് പറ്റി. പിറകിലേക്കു നീട്ടി വളര്‍ത്തിയ നരച്ച മുടിയും ചുണ്ടിനു താഴേയ്ക്ക് അല്പം നീട്ടി വെട്ടിയ നരച്ച മീശയും കണ്ണടയും എപ്പോഴും ധരിച്ചു കാണാറുള്ള കുര്‍ത്തയും അല്ലെങ്കില് ആ യാത്രക്കാരുടെ ഇടയില്‍നിന്നും ചലച്ചിത്രകാരനെ വേര്‍പെടുത്തി. എമിഗ്രേഷനില്‍നിന്നും പുറത്തേയ്ക്ക് വന്ന ചലച്ചിത്രകാരനെ ആതിഥേയരില് ഒരാള് ഇപ്പോള് ചലച്ചിത്രകാരനെ കൈനീട്ടി സ്വീകരിച്ചു. യുവതിയുടെ കൂടെയുണ്ടായിരുന്ന പെണ്‍കുട്ടി അദ്ദേഹത്തിനു ഒരു ബൊക്കെ നല്‍കി. ചലച്ചിത്രകാരന് പെണ്‍കുട്ടിയോട് എന്തോ പറഞ്ഞു, അവളുടെ തലയില് തൊട്ടു, യുവതിയെ നോക്കി കൈകൂപ്പി. അതിന്റെയെല്ലാം ചിത്രങ്ങള് മറ്റൊരാള് തന്റെ ക്യാമറയില് പകര്‍ത്തുന്നതു കണ്ടു. ആ സന്തോഷത്തിനിടയിലൂടെ ചലച്ചിത്രകാരന്റെ അരികിലേക്കു ഞാന് ചെന്ന്, എന്റെ കൈനീട്ടി. ചലച്ചിത്രകാരന് പുഞ്ചിരിച്ചുകൊണ്ട് എന്റെ കൈപിടിച്ചു കുലുക്കി, മുഖച്ഛായ ഒന്നുകൂടി മാറിയിരിക്കുന്നു എന്നു പറഞ്ഞു. ഞാന് ചിരിച്ചു. അതോടെ ആ ചെറിയ ആതിഥേയ സംഘത്തിലെ എന്റെ അപരിചിതത്വവും അലിയാന് തുടങ്ങി.\nവിമാനത്താവളത്തിനു പുറത്തേയ്ക്ക് നടക്കുമ്പോള് തന്റെ പുതിയ ചലച്ചിത്രം തുടങ്ങുകയാണ് എന്നു ചലച്ചിത്രകാരന് പറഞ്ഞു. അഞ്ചോ ആറോ വര്‍ഷത്തിനുശേഷം തന്റെ ഒരു ചലച്ചിത്രം വരുന്നു എന്നതിനൊപ്പം തന്റെ കല തനിക്കു നല്‍കുന്ന സന്തോഷവും ആ സമയം അദ്ദേഹത്തിന്റെ മുഖത്ത് പ്രകടമായിരുന്നു. എന്നാല്, കലാപ്രവര്‍ത്തകരെന്ന നിലയില് കല തരുന്ന അതേ ആനന്ദം ചിലപ്പോള് അശാന്തിയിലേയ്‌ക്കോ ഭയത്തിലേയ്‌ക്കോ നമ്മെ കൊണ്ടുപോകുകയും ചെയ്യുന്നു - അങ്ങനെ തോന്നും, ഇപ്പോള് നാളുകള്‍ക്കുശേഷം ഇതെല്ലാം ഓര്‍ക്കുമ്പോള്.\nഅന്ന്, ചലച്ചിത്രകാരന് താമസിച്ചിരുന്ന ഹോട്ടലിന്റെ റിസപ്ഷനില്‍നിന്നും മുറിയുടെ ചാവി വാങ്ങി ലിഫ്റ്റിലേക്ക് ഞങ്ങള് കയറുകയായിരുന്നു, പെട്ടെന്ന് എവിടെനിന്നോ ഒരാള് ഞങ്ങളുടെ അരികിലേയ്ക്കു വന്നു, ചലച്ചിത്രകാരനെ നോക്കി കൈകൂപ്പി, തന്റെ പേര് പറഞ്ഞു: ''സര്, ഞാന് മാധവന്, ഞാനാണ് ഈ ദിവസങ്ങളില് താങ്കളുടെ ഡ്രൈവര്.'' പിന്നെ, ചലച്ചിത്രകാരന്റെ കയ്യില്‍നിന്നും അദ്ദേഹത്തിന്റെ പെട്ടിവാങ്ങി, ലിഫ്റ്റില് ഞങ്ങളോടൊപ്പം കയറി. ''വാസ്തവത്തില്, ഞാന് ഈ സമ്മേളനത്തിന്റെ സംഘാടകരില് ഒരാളുടെ ഡ്രൈവറാണ്'' -അയാള് പറഞ്ഞു. ''അദ്ദേഹമാണ് എന്നോട് ഈ ദിവസങ്ങളില് താങ്കളുടെ ഡ്രൈവറാകാന് ആവശ്യപ്പെട്ടത്.''\nചലച്ചിത്രകാരന് ആദ്യം എന്നെ നോക്കി. പിന്നെ അയാളെ നോക്കി പറഞ്ഞു: ''സംഘാടകരില് ഒരാളെ മാത്രമേ എനിക്കറിയൂ, ഫഹദ് അബ്ദുല് ലത്തീഫ്, ഈ സമ്മേളനത്തിന്റെ കോ-ഓര്‍ഡിനേറ്റര്.''\n''അതെ സര്'' -അയാള് പറഞ്ഞു. ''ഫഹദ് അബ്ദുല് ലത്തീഫ് അല് റൂമി, ഞാന് അദ്ദേഹത്തിന്റെ ഡ്രൈവറാണ്.''\nഹോട്ടലിന്റെ ആറാമത്തെ നിലയിലായിരുന്നു ചലച്ചിത്രകാരനുവേണ്ടി റിസര്‍വ്വ് ചെയ്തിരുന്ന മുറി. വലിയ ഒരു ഹാളും ഒരു കിടപ്പുമുറിയും. ചുമരില് ഒരു അറേബ്യന് കാഴ്ചയുടെ പെയിന്റിംഗ് ഉണ്ടായിരുന്നു, കടലും പായക്കപ്പലുകളുമുള്ള ഒരു വൈകുന്നേരത്തിന്റെ. ഹാളിന്റെ വലിയ ജനാല തുറക്കുന്നത് കടലിലേക്കായിരുന്നു, ഒരുപക്ഷേ, ഹോട്ടലിന്റെ ഒരു ആകര്‍ഷണവും അതായിരുന്നു. ഞാന് ജനാല തുറന്നു. പുറത്തെ തണുത്ത കാറ്റ് ഇപ്പോള് മുറിയിലേയ്ക്കും വന്നു. ഞാന് കടലിലേയ്ക്കു നോക്കി. ഇളം വെയിലില് തിളങ്ങുന്ന നീലത്തിരമാലകള്‍ക്കു മീതെ ഉയര്‍ന്നും താണും രണ്ടു ചെറു ബോട്ടുകള്, പതുക്കെ, കരയിലേക്ക് വരുന്നുണ്ടായിരുന്നു. പക്ഷികളുടെ ഒരു ചെറുകൂട്ടം കടലിനു മീതെ ചിതറിയതുപോലെ പറക്കുന്നുണ്ടായിരുന്നു.\nജനാലക്കലേയ്ക്ക് ഇപ്പോള് ചലച്ചിത്രകാരനും വന്നു.\n''ഈ രാജ്യത്തിന്റെ ഒരതിര്‍ത്തിയാണ് ഈ കടല്'' -ഞാന് ചലച്ചിത്രകാരനോടു പറഞ്ഞു. ''മറ്റൊരു അതിര്‍ത്തി മരുഭൂമിയും.''\nചലച്ചിത്രകാരന് കടലിലേക്ക് നോക്കി അല്പനേരം നിന്നു. ''പക്ഷേ, ഇപ്പോള് നമ്മുക്കു ചുറ്റും കടലാണെന്നു തോന്നുന്നു'' -ചലച്ചിത്രകാരന് പറഞ്ഞു. ''കരയില്, വളരെ ഉയരത്തില് ഇങ്ങനെ നില്‍ക്കുമ്പോഴും.''\nഈ സമയം, മാധവന് ചലച്ചിത്രകാരന്റെ പെട്ടി കിടപ്പുമുറിയില് കൊണ്ടുപോയി വെച്ചു. ഞങ്ങളുടെ അരികിലേയ്ക്ക് വരാതെ, അല്പം മാറിനിന്നു ജനലിലൂടെ കടലിലേയ്ക്ക് നോക്കി, ഒരുപക്ഷേ, അങ്ങനെ അയാള് നീലനിറമുള്ള ആകാശം മാത്രം കണ്ടു, എന്നാല്, പെട്ടെന്നുതന്നെ അവിടെനിന്നും മാറി അയാള് വാതില്‍ക്കലേയ്ക്കു നടന്നു.\n''മാധവന് ഇരിക്കൂ'' -ചലച്ചിത്രകാരന് അയാളെ വിളിച്ചു. പിന്നെ എന്നെ നോക്കി: ''നമുക്ക് ഓരോ ചായ പറയാം'' എന്നു പറഞ്ഞു. ''തീര്‍ച്ചയായും'' -ഞാന് പറഞ്ഞു. ഞാന് റിസപ്ഷനിലേക്ക് വിളിച്ചു മൂന്നു ചായ പറഞ്ഞു.\nചലച്ചിത്രകാരന് ജനാലയ്ക്കല്‍ത്തന്നെ നില്‍ക്കുകയായിരുന്നു, ചില നാട്ടുവിശേഷങ്ങള് പറഞ്ഞുകൊണ്ട്. പിന്നീടെപ്പോഴോ, എഴുത്തിനെപ്പറ്റിയും സിനിമയെപ്പറ്റിയും കാലത്തെപ്പറ്റിയുമൊക്കെ ഞങ്ങള് സംസാരിക്കുമ്പോള്, മാധവന് താല്പര്യത്തോടെ ചലച്ചിത്രകാരനോട് അദ്ദേഹത്തിന്റെ ഒരു ചലച്ചിത്രത്തെപ്പറ്റി പറഞ്ഞു. നാട്ടുമ്പുറത്തെ ഉത്സവസ്ഥലങ്ങളിലേയ്ക്കു പോകുന്ന ഒരാളുടെ കഥയായിരുന്നു ആ ചലച്ചിത്രം. അതിലെ ഏറ്റവും പ്രശസ്തമായ ഒരു മുഹൂര്‍ത്തവും മാധവന് ഓര്‍മ്മിച്ചു. കഥയിലെ യുവദമ്പതികളുടെ പുതുവസ്ത്രങ്ങളില് ചളി തെറിപ്പിച്ചു അതിവേഗം പാഞ്ഞുപോകുന്ന ഒരു വാഹനത്തെ നോക്കി അതിന്റെ സ്പീഡില് അദ്ഭുതപ്പെടുന്ന വരനെ കാണിക്കുന്നതായിരുന്നു അത്.\n''ഞാന് മറ്റൊന്നുകൂടി ആ സിനിമയില് ഇഷ്ടപ്പെട്ടിരുന്നു'' -മാധവന് പറഞ്ഞു. ''അത് ആ ലോറിയാണ്, ആ ലോറി വരുന്നത്. ആ ലോറിയുടെ ശബ്ദം.''\nഞങ്ങള് രണ്ടുപേരും ചിരിച്ചു. ചലച്ചിത്രത്തില് ചിലപ്പോള് ഒരു ആനയെപ്പോലെ ആ ലോറി പ്രത്യക്ഷപ്പെടുന്നത്, അതിനെ കഥാനായകന് പരിചരിക്കുന്നത്, കുളിപ്പിക്കുന്നത്, ഒരു നിമിഷം ഇതെല്ലാം, ഇപ്പോള് എന്റെ മനസ്സിലും വന്നു.\n''മാധവന് ഇയാളെ അറിയുമോ?'' ചലച്ചിത്രകാരന് എന്നെ ചൂണ്ടിക്കാണിച്ചുകൊണ്ട് ചോദിച്ചു. ''എഴുത്തുകാരനാണ്.''\nമാധവന് എന്നെ നോക്കി ചിരിച്ചു. ''അറിയില്ല'' -മാധവന് പറഞ്ഞു: ''പുസ്തകങ്ങള് ഞാന് അധികം വായിച്ചിട്ടില്ല. അതുകൊണ്ട് എഴുത്തുകാരെ പലരെയും അറിയില്ല. എനിക്ക് സിനിമയാണ് സര് കൂടുതല് ഇഷ്ടം. നാട്ടില്‍വെച്ച് എല്ലാ ആഴ്ചയിലും ഞാന് ഒരു സിനിമ കണ്ടിരുന്നു.''\n''മാധവന് ഇവിടെ എത്ര കാലമായി?'' ഞാന് ചോദിച്ചു.\n''ആറു വര്‍ഷം'' -മാധവന് പറഞ്ഞു.\n''ആറു വര്‍ഷവും നേരത്തെ പറഞ്ഞ ഫഹദ് എന്ന ആളുടെ കൂടെയാണോ?'' ഞാന് ചോദിച്ചു.\n''അതെ'' -മാധവന് പറഞ്ഞു. ''അദ്ദേഹത്തിന്റെ കൂടെത്തന്നെ.''\nചായ എത്തിയതിന്റെ സൂചനയ്ക്കായി വാതിലില് മുട്ട് കേട്ടു. ഞാന് ചെന്നു വാതില് തുറന്നു, ചായയുടെ ട്രേ വാങ്ങി ഹാളില് ടീപ്പോയില്‍വെച്ചു. ഒരു കപ്പ് ചായ എടുത്തു ഞാന് ചലച്ചിത്രകാരനു നല്‍കി. മറ്റൊരു കപ്പ് മാധവനു നീട്ടി. എന്റെ കപ്പ് ഇരുകൈകളിലും ഞാന് ചേര്‍ത്തുപിടിച്ചു, തണുപ്പിനെ അകറ്റി. ചായയുടെ മണം ശ്വസിച്ചു.\n''കേരളത്തില് എവിടെയാണ് മാധവന്റെ വീട്?'' ചലച്ചിത്രകാരന് ചോദിച്ചു.\nആദ്യം അയാള് ''വടക്ക്'' എന്നു പറഞ്ഞു. പിന്നെ ''തലശ്ശേരി'' എന്നു പറഞ്ഞു. പിന്നെയാണ്, ഞങ്ങളെ രണ്ടുപേരേയും ഒരു നിമിഷം അമ്പരപ്പിച്ചുകൊണ്ട്, താന് നാട് വിട്ട് ഒളിവില് കഴിയുന്ന ഒരു കുറ്റവാളിയാണെന്ന് മാധവന് പറഞ്ഞത്.\nഅയാള് ഞങ്ങളെ രണ്ടുപേരേയും മാറി മാറി നോക്കി. പിന്നെ തല കുനിച്ചു.\n''സാറാണ് വരുന്നതെന്നും സാറിന്റെ ഡ്രൈവറായി ഈ ദിവസങ്ങളില് ഞാനായിരിക്കുമെന്നും അറിഞ്ഞപ്പോള് ഞാന് ആദ്യം മടിച്ചതാണ്'' -മാധവന് പറഞ്ഞു. ''എനിക്ക് തോന്നി ഞാന് സാറിനായിരിക്കും ആദ്യം പിടിതരിക എന്ന്.''\nചില വാക്കുകള് അയാള്‍ക്ക് പാതിയില് മുറിഞ്ഞു. അപ്പോള് അതു വീണ്ടും പറഞ്ഞു.\nഇപ്പോഴും അതേ അമ്പരപ്പോടെ ഇരിക്കുന്ന എന്നെ നോക്കി ചലച്ചിത്രകാരന് ചായ കുടിക്കാന് ആംഗ്യം കാണിച്ചു. മാധവനോടും ചായ കുടിക്കാന് പറഞ്ഞു. ഒരേ നിശ്ശബ്ദതയില് ഞങ്ങള് മൂന്നുപേരും ഇരിക്കുകയാണ് എന്നു തോന്നി. ഞാന് ചായ മുഴുവനും കുടിച്ചു. കപ്പ് ടിപ്പോയില് വെച്ചു.\n''ഒരര്‍ത്ഥത്തില് നമ്മള് എല്ലാവരും ഒളിച്ചു പാര്‍ക്കുകയാണ്'' -ചലച്ചിത്രകാരന് പറഞ്ഞു. ''എന്തില്‍നിന്നെങ്കിലും.'' പിന്നെ എന്നെ നോക്കി പുഞ്ചിരിച്ചു.\nകടലില്‍നിന്നും ഇനിമുതല് വീശുന്ന കാറ്റ് ഹോട്ടല്‍മുറിയില്‍ത്തന്നെ നില്‍ക്കുമെന്നു എനിക്കു തോന്നി. ഒരുപക്ഷേ, കാണാത്ത ഒരു ചെറുചുഴലിപോലെ, അതിപ്പോള് ഈ നിലത്തുണ്ട്, ഞാന് വിചാരിച്ചു. സംസാരം മാറ്റാനായി ഞാന് കഴിഞ്ഞ ദിവസങ്ങളിലെ തണുപ്പിനെപ്പറ്റി പറഞ്ഞു. പിന്നെ നാട്ടിലെ ധനു-മകര മാസങ്ങളെപ്പറ്റി. പണ്ടെങ്ങോ കൊണ്ട ആ ദിവസങ്ങളിലെ കാറ്റിനെപ്പറ്റി. താന് സന്ദര്‍ശിച്ച ചില രാജ്യങ്ങളിലെ തണുപ്പിനെപ്പറ്റി ചലച്ചിത്രകാരനും പറഞ്ഞു. മാധവന് പക്ഷേ, തന്റെ കുറ്റത്തില്‍ത്തന്നെയാണ് എന്നു തോന്നി. അയാള് ഞങ്ങളെ നിശ്ശബ്ദം കേള്‍ക്കുക മാത്രം ചെയ്തു.\n''മാധവന് എന്തു കുറ്റമാണ് ചെയ്തത്?'' ചലച്ചിത്രകാരന് അയാളോടു ചോദിച്ചു.\nബാക്കി ചായ കൂടി കുടിച്ച് മാധവന് കപ്പ് ട്രേയില് വെച്ചു. ടീപ്പോയില് വെച്ചിരുന്ന എന്റെ കപ്പും അയാള് ട്രേയിലേക്കു വെച്ചു. ഇടത്തേ കൈപ്പടത്തിന്റെ പിന്‍ഭാഗംകൊണ്ട് വായ തുടച്ചു. കുറച്ചുനേരം കൂടി തല കുനിച്ചിരുന്നു.\n''ഒരാളെ കൊല്ലുകയായിരുന്നു സര്'' -മാധവന് പറഞ്ഞു.\nമുഖം ഉയര്‍ത്തി ചലച്ചിത്രകാരനെ നോക്കി. ''ഞങ്ങള് കുറേപ്പേര് കൂടി ഒരാളെ കൊല്ലുകയായിരുന്നു.''\n''ആരെ?'' ചലച്ചിത്രകാരന് ചോദിച്ചു.\nഎന്നാല്, തങ്ങള് കൂട്ടം ചേര്‍ന്നു കൊന്ന ആളുടെ പേര് മാധവന് പറഞ്ഞപ്പോള് ഞാന് ചലച്ചിത്രകാരനെ അവിശ്വാസത്തോടെ നോക്കി.\nകേരളത്തിലെ ഒരു പ്രധാന രാഷ്ട്രീയപ്പാര്‍ട്ടിയുടെ മുന്‍കയ്യില് നടന്ന കൊലപാതകമായിരുന്നു അത്. ഒരു രാത്രി ഒരു സംഘം ആളുകള് എതിര് പാര്‍ട്ടിയിലെ പത്തൊമ്പതോ ഇരുപതോ വയസ്സുള്ള ഒരു വിദ്യാര്‍ത്ഥി നേതാവിനെ വെട്ടി കൊലപ്പെടുത്തുകയായിരുന്നു. പക്ഷേ, കുറച്ചു കൊല്ലം മുന്‍പ് കഴിഞ്ഞ ആ കൊലപാതകത്തിലെ എല്ലാ കുറ്റവാളികളും പിടിക്കപ്പെടുകയും ശിക്ഷിക്കപ്പെടുകയും ചെയ്തിരുന്നു.\nഞാന് മാധവന് പറഞ്ഞതു വിശ്വസിച്ചില്ല.\n''പക്ഷേ, ആ കേസില് എല്ലാവരും പിടിക്കപ്പെട്ടതാണല്ലോ''' -ഞാന് പറഞ്ഞു. ''എല്ലാവരും ശിക്ഷയുമായി ജയിലിലുമാണ്.''\nമറുപടിയായി മാധവന് എന്നെ നോക്കുക മാത്രം ചെയ്തു.\n''അങ്ങനെയല്ല'' കുറച്ചു കഴിഞ്ഞ് അയാള് പറഞ്ഞു: ''എന്നെ പിടിച്ചിട്ടില്ല.''\nഈ സമയം, ചലച്ചിത്രകാരന് തന്റെ വാച്ചു നോക്കി പെട്ടെന്ന് എഴുന്നേറ്റു. അര മണിക്കൂറിനു ശേഷമുള്ള സമ്മേളനത്തിന്റെ ഉദ്ഘാടന ചടങ്ങിനെപ്പറ്റി പറഞ്ഞു.\n''ആ സെഷന് കഴിഞ്ഞു നമുക്ക് കാണാം'' -ചലച്ചിത്രകാരന് പറഞ്ഞു. ''നമുക്ക് താഴേയ്ക്ക് പോകാം.''\nഹോട്ടലിന്റെ തന്നെ ബേസ്മെന്റിലുള്ള ഒരു വലിയ ഹാളിലായിരുന്നു ഉദ്ഘാടന ചടങ്ങുകള്. സമ്മേളനത്തിന്റെ എല്ലാ സെഷനുകളും അവിടെയായിരുന്നു. ഉദ്ഘാടന ചടങ്ങിനുശേഷം പ്രതിനിധികളുമായി പ്രസ്സിന്റെ മുഖാമുഖവും നിശ്ചയിക്കപ്പെട്ടിരുന്നു. സദസ്സിന്റെ മുന്‍നിരയില്, ഇന്ത്യയില്‍നിന്നും ചില അറബ് രാജ്യങ്ങളില്‍നിന്നുമുള്ള സ്ഥാനപതികള് ഇരുന്നിരുന്നു, പിന്നെ മറ്റു ചില വിശിഷ്ട വ്യക്തികള്, ഒരുപക്ഷേ, ഇരുന്നൂറോളം ആളുകള് പങ്കെടക്കുന്ന സദസ്സ്, ഞാന് സദസ്സിന്റെ പിന്‍നിരയിലേയ്ക്കു നടന്നു.\nആ സമയവും ഞാന് മാധവനെ ഓര്‍ത്തു. അയാളെ അവിടെ നോക്കിയെങ്കിലും കണ്ടില്ല. ഹോട്ടല്‍മുറിയില്‍നിന്നും ഇറങ്ങുമ്പോള് അയാള് ചലച്ചിത്രകാരനു തന്റെ മൊബൈല് ഫോണ് നമ്പര് എഴുതിയ ഒരു ചെറിയ കടലാസ് നല്‍കിയിരുന്നു. ''എപ്പോള് വേണമെങ്കിലും സാറിന് എന്നെ വിളിക്കാം'' എന്ന് അയാള് പറഞ്ഞത് ഇപ്പോള് ഞാന് ഒന്നുകൂടി കേട്ടു.\nരാജ്യങ്ങളിലെ സംസ്‌കാരങ്ങളെപ്പറ്റിയും രാജ്യങ്ങളുടെ ഭാവിയെപ്പറ്റിയും പറഞ്ഞ ഹ്രസ്വമായ ഒരു പ്രസംഗമായിരുന്നു, അധ്യക്ഷന്റേത്. പിന്നെയായിരുന്നു, ഈജിപ്തില്‍നിന്നും എത്തിയ കവിയുടെ ഉദ്ഘാടന പ്രസംഗം.\nവാര്‍ദ്ധക്യത്തിലേയ്ക്കു കടക്കുന്ന ഒരു ശബ്ദത്തില് കവി സംസാരിച്ചു. തന്റെ എഴുത്തിനെ ഒരിക്കല് മാത്രം കടലില് സഞ്ചരിക്കാന് അവസരമുണ്ടായ ഒരു കപ്പലിന്റെ ഓര്‍മ്മ എന്ന് അദ്ദേഹം വിശേഷിപ്പിച്ചു. കഴിഞ്ഞുപോയ തന്റെ യുവത്വത്തെ ഒളിച്ചുപാര്‍ക്കുന്ന ഹിംസ എന്നു വിശേഷിപ്പിച്ചു. തന്റെ രാജ്യത്തിലേയും അയല്‍രാജ്യങ്ങളിലേയും അശാന്തിയെപ്പറ്റി പറഞ്ഞു. ദാരിദ്ര്യത്തെപ്പറ്റിയും കലയെപ്പറ്റിയും പറഞ്ഞു.\nഅറബിയിലുള്ള തന്റെ പ്രസംഗം ഇംഗ്ലീഷില് തര്‍ജ്ജമ ചെയ്യുന്നത് തന്റെ പ്രിയപ്പെട്ട പരിഭാഷക കൂടിയാണെന്ന് അദ്ദേഹം പരിചയപ്പെടുത്തി.\n''കവിയുടെ പരിഭാഷക ഒരു സ്ത്രീയാണെങ്കില് കവികള് ലോകമെങ്ങും വായിക്കപ്പെടുന്നു.''\nഈജിപ്ഷ്യന് കവി പറഞ്ഞു.\n''കാരണം, പരിഭാഷയില് അവള് സ്ത്രീയുടെ മിസ്സ്റ്ററി കൂടി ചേര്‍ക്കുന്നു.''\nഇപ്പോള് സദസ്സ് ഒരു കൂട്ടച്ചിരിയിലേയ്ക്കു പടര്‍ന്നു. പിന്നെയാണ് കവി വേദിയിലുണ്ടായിരുന്ന മറ്റു പലരുടേയും കൂട്ടത്തില്‍നിന്ന് ചലച്ചിത്രകാരന്റെ പേര് പറഞ്ഞത്.\n''നിങ്ങള്‍ക്ക് അറിയുമോ, ഇന്ത്യയില് നിന്നെത്തിയ ഈ ചലച്ചിത്രകാരന്റെ ഒരു ചലച്ചിത്രം വര്‍ഷങ്ങള്‍ക്കു മുന്‍പ് ഞാന് കൈറോ ഫിലിംഫെസ്റ്റിവലില് കണ്ടിട്ടുണ്ട്. പക്ഷേ, ഇപ്പോഴാണ് ചലച്ചിത്രകാരനെ കാണുന്നത്.''\n''ദുര്‍വാശികളുള്ള ഒരു കുടുംബനാഥന്റെ കഥയായിരുന്നു ആ സിനിമ. അയാള്‍ക്ക് രണ്ടു സഹോദരിമാരുണ്ട്. പിന്നെ ആ വീട്ടില് ഉള്ളത് കുറെ എലികളാണ്. പക്ഷേ, ആ സിനിമയുടെ അന്ത്യം ഞാന് മറന്നതേയില്ല. ദുര്‍വാശിക്കാരനും മടിയനുമായ ആ കുടുംബനാഥനെ നാട്ടുകാര് ചിലര് ഒരു രാത്രി പിടിച്ചുകൊണ്ടുപോയി ഒരു കുളത്തിലേക്ക് എറിയുകയാണ്, ഒരു എലിയെപ്പോലെത്തന്നെ.''\nഇതിനിടയില് തന്റെ പരിഭാഷകയോട് അയാള് എന്തോ പതുക്കെ സംസാരിച്ചു. ഒരുപക്ഷേ, 'കുളം' എന്ന വാക്കിന്റെ ഒരു മറുവാക്ക് അറബിയിലോ ഇംഗ്ലീഷിലോ തേടിയതാകും, പരിഭാഷക ഇംഗ്ലീഷില് pond എന്നും Pool എന്നും പറഞ്ഞു.\n''ഒരാളുടെ മടി സാമൂഹികമായ തിന്മയാകുന്നപോലെയോ ആ മടിയെ സമൂഹം വേട്ടയാടും എന്ന പോലെയോ ഒരു അന്ത്യമായിരുന്നു അത്. ഞാന് ഭയന്നു.''\nഇപ്പോള് കവി ചലച്ചിത്രകാരനെ നോക്കി തിരിഞ്ഞു നിന്നു.\n''ഒരു ദേശത്തിലെ ഒരു കവി മറ്റൊരു ദേശത്തിലെ ചലച്ചിത്രകാരനെ മറ്റൊരു ദേശത്തുവെച്ച് കാണുകയാണ്.'' ''കലയുടെ സഹജമായ ഓര്‍മ്മയോടെ.''\nതന്റെ ഇരിപ്പിടത്തില്‍നിന്നും ഇപ്പോള് ചലച്ചിത്രകാരന് എഴുന്നേറ്റു നിന്നു, കവിയെ നോക്കി കൈകൂപ്പി. പിന്നെ സദസ്സിനേയും നോക്കി കൈകൂപ്പി. സദസ്സില് വലിയൊരു കരഘോഷം ഉയര്‍ന്നു. ആ സമയം, വേദിയുടെ പിറകിലെ വലത്തേ ഭാഗത്തെ തിരശ്ശില ചെറുതായി നീക്കി, സദസ്സിനെ നോക്കുന്ന മാധവനേയും ഞാന് കണ്ടു. ഒരുപക്ഷേ, അങ്ങനെ എനിക്ക് തോന്നിയതുമാകാം.\nഅന്ന് ഉദ്ഘാടന ചടങ്ങിനുശേഷം ഞാന് എന്റെ താമസസ്ഥലത്തേയ്ക്ക് മടങ്ങി. അടുത്ത രണ്ടു ദിവസങ്ങളിലായിരുന്നു മറ്റു സെഷനുകള്. ചലച്ചിത്രകാരനോട് പിറ്റേന്നു രാവിലെ കാണാമെന്നു യാത്ര പറഞ്ഞു. ഹോട്ടലില്‍നിന്നും പുറത്തേയ്ക്കിറങ്ങി.\nഈ പട്ടണത്തില്‍നിന്നു ഞാന് താമസിക്കുന്നിടത്തേയ്ക്കു ബസില് മടങ്ങാന് 45 മിനിറ്റ് എടുക്കും. ട്രാഫിക്കില് കുടുങ്ങുകയാണെങ്കില് അതു പിന്നെയും വൈകും. ഈ ചെറിയ രാജ്യത്തിന്റെ വലിയൊരു ആഡംബരംപോലെ നിരത്തില് വാഹനങ്ങള് നിറയുന്ന സമയമാണ്, ബസിനു പകരം ടാക്‌സിയില് പോകാമെന്നു വിചാരിച്ചു, ഞാന് ടാക്‌സി സ്റ്റാന്റിലേയ്ക്കു നടന്നു.\nതണുപ്പുകാലമായതിനാല് വേഗം ഇരുട്ടാവും. തെരുവ് വിളക്കുകള് നേരത്തേ തെളിയും. എന്നാല്, ആ സമയം എന്തുകൊണ്ടോ ടാക്‌സി സ്റ്റാന്റിലേക്കു പോകുന്നതിനു പകരം കുറച്ചു സമയംകൂടി പട്ടണത്തില് അലയാന് ഞാന് തീരുമാനിച്ചു. അവിടെ അടുത്തുതന്നെയുള്ള 'സൂക്ക് ഹറീ'മിലേക്ക് ഞാന് വഴിമാറി. അറബികളുടെ ഓര്‍മ്മയിലുള്ള പഴയ പല വസ്തുക്കളുടേയും സുഗന്ധദ്രവ്യങ്ങളുടേയും കച്ചവടമാണ് അവിടെ പ്രധാനമായും നടക്കുന്നത്. കച്ചവടം ചെയ്യുന്നത് നാട്ടുകാരായ പെണ്ണുങ്ങളും. അതുകൊണ്ടാണ് പെണ്ണുങ്ങളുടെ സൂക്ക് എന്ന അര്‍ത്ഥത്തില് 'സൂക്ക് ഹറീം' എന്ന് ആ 'ചന്ത'യ്ക്ക് വിളിപ്പേരുള്ളത്.\nകറുത്ത പര്‍ദ്ദകൊണ്ട് മുഖം മൂടി, കണ്ണുകള് മാത്രം കാണിച്ച്, പലപ്പോഴും ഉച്ചത്തില് സംസാരിച്ച്, പെണ്ണുങ്ങള് അങ്ങനെ ഇരിക്കുന്നതുതന്നെ രാത്രിയുടെ മറ്റൊരു ഭാവനയാണ്. അവരുടെ ഓരോരുത്തരുടേയും തലകള്‍ക്കു മീതെ, അല്പം ഉയരത്തിലായി തൂങ്ങിയാടുന്ന ബള്‍ബുകള് ഓരോ തരം നിഴലുകളെ അവതരിപ്പിക്കുന്നുണ്ടാവും. പല ഗന്ധങ്ങളുടേയും വാഹകര് എന്നപോലെ വിചിത്രങ്ങളായ രൂപങ്ങളിലലയുന്ന പുകച്ചുരുളുകള് ഉണ്ടാവും. അല്ലെങ്കില് അറേബിയന് കഥകളിലെ ഒരു രാത്രിയാണ് അത്. എന്നാല്, ഈ കാഴ്ചയെ ഒക്കെ മറയ്ക്കാന് എന്നപോലെ ആ സമയം അവിടെ ഒരിടത്ത് മാധവനെ ഞാന് വീണ്ടും കണ്ടു.\nഅയാള് ഒരു കച്ചവടക്കാരിയില്‍നിന്നും എന്തോ വാങ്ങുകയായിരുന്നു. അവിടെത്തന്നെ നിന്ന്, എന്നെ അവിടെ പ്രതീക്ഷിച്ചിരുന്നു എന്നപോലെ, എനിക്കുകൂടി പരിചിതമായ ഒരു വഞ്ചനതന്നെ എന്നു തോന്നിപ്പിച്ചുകൊണ്ട്, മാധവന് എന്നെ നോക്കി കൈയുയര്‍ത്തി. ഞാന്, പക്ഷേ, അവിടെത്തന്നെ നിന്നു. ഇപ്പോള് അയാള് എന്റെ അരികിലേയ്ക്കു വന്നു.\n''ഞാന് ബുഹൂര് വാങ്ങാന് വന്നതാണ്'' -മാധവന് പറഞ്ഞു. ''ഇവിടെയാകുമ്പോള് നല്ലത് കിട്ടും.'' ''നല്ല മണം തരുന്നത്.''\nഇയാള് ഒളിച്ചു കഴിയുന്ന ഒരു കുറ്റവാളിതന്നെ, ഞാന് മനസ്സില് വിചാരിച്ചു. ഒരുപക്ഷേ, ഒരു നിരത്തിലോ ഒരു കഥയിലോ ഒരു സ്വപ്നത്തിലോ ഒളിച്ചുപാര്‍ക്കുന്ന ആള്.\nഒരു രാത്രി തന്റെ വീട്ടില്‍നിന്നും പിടിച്ചിറക്കിക്കൊണ്ടുപോയ ഒരു യുവാവിനെ അയാളുടെ തന്നെ വീടിനടുത്തുള്ള വയലില്‍വെച്ചു പതിനൊന്നോളം പേര് വെട്ടിക്കൊലപ്പെടുത്തി എന്നായിരുന്നു അല്ലെങ്കില് മാധവന് പങ്കെടുത്ത കൊലപാതകം. ആ പതിനൊന്നുപേരില് ഒരാള് ഇയാളാണ്. എനിക്കയാളുടെ മുന്‍പില്‍നിന്നും എത്രയും പെട്ടെന്നു മാറാന് തോന്നി.\n''ഞാന് വെറുതെ വന്നതാണ്'' -ഞാന് പറഞ്ഞു. ''സമയം പോകാന്.''\nഅന്നു രാത്രി ഞാനൊരു സ്വപ്നം കണ്ടു. ഈ ഓര്‍മ്മകള് ഒന്നും ഇല്ലാത്ത ഒന്ന്. എന്നാല്, എങ്ങനെയോ, ഈ കൂടിക്കാഴ്ചയിലോ ഈ ഓര്‍മ്മയിലോ ഈ കൊലയിലോ ആ സ്വപ്നവും കലര്‍ന്നു: എനിക്ക് അപരിചിതമായ ഏതോ ഒരു ഭാഷയില് കഥ പറയുന്നപോലെ സംസാരിച്ചുകൊണ്ട് ഒരാള് ഒരു റോഡ് അടിച്ചുവാരി നീങ്ങുന്നു. അയാളെ പൊതിഞ്ഞു നില്‍ക്കുന്നപോലെ, നിലത്തുനിന്നുതന്നെ ആരംഭിക്കുന്ന ആകാശവും ഉണ്ടായിരുന്നു. ആ നിരത്തും ആ ആകാശവും അയാളും അയാളുടെ സംസാരവും എല്ലാം അല്ലെങ്കില് ഒരു പളുങ്കു ഗോളത്തിനുള്ളില് എന്നപോലെ മുന്‍പോട്ട് ഉരുളുകയാണ്... സ്വപ്നത്തില്‍നിന്നും ഞാന് ഉണര്‍ന്നതുതന്നെ കഴിഞ്ഞുപോയ അതേ പകലിലേക്കുതന്നെ എന്നു തോന്നി, അങ്ങനെ കിടന്നുകൊണ്ട് അന്നത്തെ ആ പകല് മുഴുവന് ഞാന് ഒന്നുകൂടി കണ്ടു.\nപിറ്റേന്നു രാവിലെ ഞാന് ചലച്ചിത്രകാരന് താമസിച്ചിരുന്ന ഹോട്ടലിലെത്തി. അദ്ദേഹം താഴെ, റിസപ്ഷനില്‍ത്തന്നെ ഉണ്ടായിരുന്നു. ഒരു സോഫയിലിരുന്ന് ഒറ്റയ്ക്ക്, അറബിക്കിലുള്ള ഏതോ ഒരു മാസിക മറിച്ചുനോക്കുന്നു. എന്നെ കണ്ടപ്പോള് അദ്ദേഹം മാസിക അവിടെ സോഫയില് വെച്ച് എഴുന്നേറ്റ്, എന്റെ അരികിലേയ്ക്ക് വന്നു. നമുക്ക് ആദ്യം ഓരോ ചായ കുടിക്കാം എന്നു പറഞ്ഞ് അവിടെ, ഗ്രൗണ്ട് ഫ്‌ലോറില്‍ത്തന്നെയുള്ള ഹോട്ടലിന്റെ കഫ്‌റ്റേരിയയിലേയ്ക്ക് എന്നെയും കൂട്ടി നടന്നു.\n''ഇന്നലെ രാത്രി ഉറങ്ങാന് വൈകിയോ?'' ഞാന് ചലച്ചിത്രകാരനോട് ചോദിച്ചു. ''ഉറങ്ങി, പക്ഷേ, വളരെ വൈകി'' -ചലച്ചിത്രകാരന് പറഞ്ഞു. ''രാത്രി കുറച്ചുസമയം ഞങ്ങള് ഒരു മരുഭൂമിയില് കഴിഞ്ഞു.''\n''കെയ്മ, അതല്ലേ മരുഭൂമിയില് താല്‍ക്കാലികമായി ഉണ്ടാക്കുന്ന ആ കൊച്ചുപുരകള്‍ക്കുള്ള അറബിയിലുള്ള പേര്?''\n''അതെ'' -ഞാന് പറഞ്ഞു. ''അതൊരു വ്യത്യസ്തമായ അനുഭവമായിരുന്നിരിക്കും, അല്ലേ?''\n''അതെ'' -ചലച്ചിത്രകാരന് പറഞ്ഞു. ''നമ്മുടെ ബഷീര് ഒരിക്കല് കണ്ടു എന്നു പറഞ്ഞ ആകാശം ഞാനും കാണുമെന്നു വിചാരിച്ചു. പക്ഷേ, നക്ഷത്രങ്ങള് ഒന്നുമില്ലാതെ രാത്രിയിലും പകല്‍പോലെ തെളിഞ്ഞിരിക്കുന്ന ആകാശം ഞാനും കണ്ടു.''\n''എന്നാല്, തനിക്കറിയണോ, എന്നെ അതിലും അദ്ഭുതപ്പെടുത്തിയത് നമ്മുടെ മാധവന്റെ കഥയായിരുന്നു.'' ചലച്ചിത്രകാരന് പറഞ്ഞു.\n''ഓ, മാധവനും കൂടെ ഉണ്ടായിരുന്നോ?'' ഞാന് ചോദിച്ചു.\n''അയാളായിരുന്നു എന്റെ കൂടെ അധികനേരവും. പിന്നെ എന്റെ ഡ്രൈവറും അയാളാണല്ലോ'' -ചലച്ചിത്രകാരന് പറഞ്ഞു.\nപിന്നീട്, ഇതിനെപ്പറ്റിയെല്ലാം ആലോചിക്കുമ്പോഴൊക്കെ അന്ന് ചലച്ചിത്രകാരനോട് മാധവന് പറഞ്ഞത് ഒരു കഥതന്നെയാകും എന്നു വിശ്വസിക്കാന് ഞാന് ശ്രമിക്കുന്നു. മറ്റ് ആരുടെയോ മറവിയില്‍നിന്നും പൊന്തിവന്നതുപോലെ ഒരു ലോകമാണ് അപ്പോള് അതെല്ലാം. സ്വന്തം നാട്ടില് ഒരു കൊലനടത്തി പിന്നീട് മറ്റൊരു നാട്ടില് ഒളിവില് കഴിയുന്ന ഒരു കൊലയാളി എന്നതിനെക്കാള്, ഇപ്പോള്, മാധവന് വെറുമൊരു കഥപറച്ചിലുകാരന് മാത്രമാവുകയായിരുന്നു.\n''ഒരുപക്ഷേ, അയാള് ഒരു കഥാകൃത്തിനെയോ ഒരു ചലച്ചിത്രകാരനെയോ തേടി വന്നതാകും'' -ചലച്ചിത്രകാരന് പറഞ്ഞു. ''അല്ലെങ്കില് ആര് വിശ്വസിക്കും അയാളുടെ ഈ കഥ?''\nവിശ്വസിക്കാന് പ്രയാസമായിരുന്നു മാധവന് ചലച്ചിത്രകാരനോട് പറഞ്ഞ കഥ. അല്ലെങ്കില്, ഓര്‍മ്മിക്കുന്തോറും ഒരുതരം അവിശ്വാസത്തില് അതിനെത്തന്നെ ഒളിപ്പിക്കുന്ന കഥയാണ് അയാള് പറഞ്ഞത്.\nഅയാള് കൂടി പങ്കാളിയായ കൊലപാതകം തന്നെയായിരുന്നു, മാധവന്റെ 'കഥ'. എല്ലാം അക്കാലത്ത് കേട്ടതുപോലെ തന്നെ. ഒരു സംഘം ആളുകള് ഒരു യുവാവിനെ അയാളുടെ വീടിനടുത്തുള്ള ഒരു വയലില് വെച്ച് ആക്രമിച്ചു കൊലപ്പെടുത്തുകയായിരുന്നു. മാധവനായിരുന്നു അന്ന്, ആ കൊലയാളി സംഘത്തിന്റെ ഡ്രൈവര്. എന്നാല്, ഒരു ഘട്ടത്തില് അയാളും ആ കൊലയില് പങ്കെടുത്തു.\nസംഘത്തിലെ ബാക്കിയുള്ളവരുടെ എല്ലാം വെട്ടും കുത്തും ഏറ്റ് വീഴുന്ന യുവാവിനെ ദൂരെ, ജീപ്പില് ഇരുന്നു കാണുകയായിരുന്നു മാധവന്. ഒരു വീട്ടുമൃഗത്തെപ്പോലെ യുവാവ് വയലില് ഓടുന്നതും ചെറുക്കാന് ശ്രമിക്കുന്നതും ഒടുവില് കുഴഞ്ഞുവീഴുന്നതും കണ്ടു. കൊയ്ത്തു കഴിഞ്ഞ പാടത്തെ മുഴുവനും കാണിച്ചുകൊണ്ട് നിലാവ്, ആ കൊലയ്ക്കു ചുറ്റും നില്പുണ്ടായിരുന്നു. ഓരോ കൊലയാളിക്കും ഒപ്പം അയാളുടെ തന്നെ ഒന്നോ രണ്ടോ നിഴലുകളുമുണ്ടായിരുന്നു. ഒരു സമയം, ആ കൂട്ടത്തില്‍നിന്നു സംഘത്തിന്റെ തലവന് മാധവനു നേരെ ഓടിവന്നു. കയ്യില് പിടിച്ചിരുന്ന കത്തി അയാള് മാധവനു നേരെ നീട്ടി. ''നീയും ചെല്ല്, ആ തന്തയ്ക്ക് പിറക്കാത്തവനെ പോയി കുത്തി വാ'' എന്നു പറഞ്ഞു. മാധവനെ അയാള് ജീപ്പില്‍നിന്നും വലിച്ചിറക്കി.\n''എന്റെ കയ്യില് കത്തിയല്ല ചോരയാണ് ഞാന് പിടിച്ചിരിക്കുന്നത് എന്ന് എനിക്ക് തോന്നി.''\nമാധവന് ചലച്ചിത്രകാരനോട് പറഞ്ഞു.\n''അതുകൊണ്ടുതന്നെ, കത്തികൊണ്ടല്ല ചോരകൊണ്ടാണ് ഞാന് അയാളെ കുത്തിയത്. അയാളുടെ നാഭിക്ക് തൊട്ടുമീതെ. വേറെയും മുറിപ്പാടുകള്‍ക്ക് ഇടയില്, രണ്ടോ മൂന്നോ പ്രാവശ്യം.''\n''പക്ഷേ, അതല്ല സര്, ആ കൊലപാതകത്തെക്കാള് എന്നെ ഭയപ്പെടുത്തിയതും അധീരനാക്കിയതും. പകരം, അതേ രാത്രിയിലെ മറ്റൊരു കാഴ്ചയായിരുന്നു.''\nഅന്ന് ആ കൊലയില് പങ്കെടുത്ത എല്ലാവരെയും ഓരോ വഴിയിലിറക്കി മാധവന് മടങ്ങുകയായിരുന്നു. ജീപ്പ് ദൂരെ എവിടെയെങ്കിലും കൊണ്ടുപോയി കത്തിച്ചുകളയാനായിരുന്നു അയാളോട് 'പാര്‍ട്ടി' ആവശ്യപ്പെട്ടിരുന്നത്. അങ്ങനെ, രാത്രി വളരെ വൈകി, മറ്റൊരു സംസ്ഥാനത്തിലേയ്ക്ക് ജീപ്പുമായി കടക്കുകയായിരുന്നു മാധവന്. ഏറെയും വിജനമായ ഒരു ഹൈവേയിലൂടെ. ആ സമയം അയാള് സഞ്ചരിച്ചതിനു വലതു വശത്തായി, പെട്ടെന്നു കണ്ണില്‍പ്പെട്ടതുപോലെ ഒരു കുന്ന് കുറച്ചു ദൂരെയായി പ്രത്യക്ഷപ്പെട്ടു. ഹൈവേയില്‍നിന്നും അധികം വീതിയില്ലാത്ത ഒരു മണ്‍പാത അവിടേക്ക് പോകുന്നുണ്ടായിരുന്നു. അഥവാ, ഇനി മറ്റൊരിടത്തേയ്ക്കും പോകാനില്ലെന്ന വിധത്തില് മാധവന് ആ കുന്നിന്റെ അരികിലേക്ക് ജീപ്പ് ഓടിച്ചു. കുന്നിന്റെ അടിവാരത്തില് ജീപ്പ് നിര്‍ത്തി. അത്രയും ഏകാന്തതയിലും അത്രയും സ്വകാര്യതയിലുമായിരുന്നു, ആ കുന്ന്. ആ രാത്രിയില് കരുതിവെച്ച ഒരു ഒളിത്താവളം. മാധവന് ജീപ്പില്‍നിന്നിറങ്ങി കുന്നിന്റെ മുകളിലേക്കു കയറാന് തുടങ്ങി. ഒരുപക്ഷേ, അര മണിക്കൂര്, മാധവന് കുന്നിന്റെ മുകളിലെത്തി. ഇതായിരിക്കും തനിക്കൊളിച്ചിരിക്കാനുള്ള ഇടം, മാധവന് വിചാരിച്ചു. ഒരുപക്ഷേ, ജീവിതകാലം മുഴുവന്.\nവളരെ മുന്‍പേ ഉപേക്ഷിക്കപ്പെട്ട ഒരു സ്ഥലംപോലെയായിരുന്നു ആ പരിസരം. ഇടിഞ്ഞുപൊളിഞ്ഞ ഒരു ചെറിയ കെട്ടിടം ഒരു കോവില്‍പോലെ നിന്നിരുന്നു. കെട്ടിടത്തെ മറച്ചുകൊണ്ട് പാഴ്മരങ്ങള് വളര്‍ന്നിരുന്നു. തൊട്ട് അടുത്തായി ഒരിക്കല് കിണറായിരുന്നതിന്റെ ഓര്‍മ്മപോലെ ഒരു വലിയ കുഴിയും ഉണ്ടായിരുന്നു. മാധവന് ആദ്യം ആ കെട്ടിടത്തിന്റെ മുന്‍പില് പോയി നിന്നു. അകത്തേയ്ക്കു നോക്കി. പക്ഷേ, വിശേഷിച്ച് ഒന്നും കണ്ടില്ല. പിന്നെ തിരിച്ചു വന്ന് കുഴിയിലേക്കു നോക്കി. ഒരു നിമിഷം കുഴിയില് വെട്ടിത്തിളങ്ങുന്നപോലെ വെളിച്ചം കണ്ടു എന്നു തോന്നി. ഒരുപക്ഷേ, വെള്ളം തന്നെ. പെട്ടെന്ന് അതും മാഞ്ഞു, അവിടെയും ഇരുട്ട് മാത്രമായി.\n''ഞാന് അവിടെ, ആ കോവിലിനും കുഴിക്കും ഇടയ്ക്ക് ആകാശവും നോക്കി മലര്‍ന്നു കിടന്നു.''\n''ഞാന് പിന്നിട്ട ദൂരവും ഞാന് പങ്കെടുത്ത കൊലപാതകവും അപ്പോഴും എന്റെ അരികില്‍ത്തന്നെ ഉണ്ടെന്നു എനിക്ക് തോന്നി.'' ''പിന്നെ ഞാന് കരയാന് തുടങ്ങി.'' ''ഉറക്കെയുറക്കെ.'' ''രണ്ടോ മൂന്നോ നിമിഷം കഴിഞ്ഞിരിക്കും പെട്ടെന്ന് എന്റെ കരച്ചില് ഞാനറിയാതെ നിലച്ചു.'' ''എന്റെ ഒച്ച വറ്റി.'' ''ഒരു ഗുഹ വലിയൊരു കല്ലുകൊണ്ട് അടച്ചുപൂട്ടിയ പോലെ.'' ''എന്റെ ഹൃദയത്തിനും ചങ്കിനും ഇടയില് എന്റെ ഒച്ച മുഴുവനായും കാണാതായി.'' ''ഞാന് മൂകനായി.'' ''അടുത്ത ഒന്‍പതു ദിവസം.''\n''ഇതു ശരിക്കും നടന്നതാണോ, എനിക്കറിയില്ല'' -ചലച്ചിത്രകാരന് പറഞ്ഞു. ''അതോ അയാള് ഉണ്ടാക്കി പറഞ്ഞ കഥയോ, എനിക്കറിയില്ല.''\nഎനിക്കും ഉത്തരമൊന്നും ഉണ്ടായിരുന്നില്ല. ഇപ്പോഴും. അടുത്ത ദിവസം ചലച്ചിത്രകാരന് നാട്ടിലേയ്ക്ക് മടങ്ങി. ആ മൂന്നു ദിവസത്തിനുള്ളില് ഞങ്ങളുടെ സൗഹൃദത്തില് എക്കാലത്തേയ്ക്കുമായി ഒളിച്ചുപാര്‍ക്കാന് എന്നപോലെ എത്തിയ ആ 'ഡ്രൈവറെ', 'കുറ്റവാളി'യെ ഇനി എന്തായാലും ഞാന് കാണുകയുമുണ്ടാവില്ല. ഒരുതവണ കൂടി വന്ന് അയാള് തന്നെ പരിചയപ്പെടുത്തുമ്പോഴും.\nഎങ്കിലും ചിലപ്പോള്, അയാളുടെ കഥയ്ക്ക് ഞാന് പല അന്ത്യങ്ങളും കണ്ടുപിടിക്കുന്നു : ഒന്‍പതാം ദിവസം രാത്രി അയാള് കുന്നിറങ്ങി വരുമ്പോള് താഴെ, ഉയരത്തില് കത്തുന്ന തീയില് അയാളുടെ ജീപ്പ് ചാരമായി അമരുന്നത്. അയാള് കണ്ടതുപോലെ. പിന്നെ, അയാള് തിരിഞ്ഞോടി, കുന്നിന്റെ മറുവശത്തിലൂടെ താഴേക്ക് ഇറങ്ങി നിരത്തിലൂടെ ഓടുന്നത്. അയാള് പറഞ്ഞതുപോലെ. തെരുവില്‍നിന്ന് ആ കുറ്റവാളിയെ പിറകെ വന്ന ഒരു കൂട്ടം ആളുകള് പിടിച്ചുകൊണ്ടുപോവുകയായിരുന്നു. അങ്ങനെയും ഒരന്ത്യം ഞാന് കണ്ടുപിടിക്കുന്നു. ആ കുന്നില്‍നിന്നും അയാളെ താഴേയ്ക്ക് എറിയാന്.\nഇടയ്ക്ക് എപ്പോഴോ ഞാന് പറഞ്ഞ ആ സ്വപ്നം ഓര്‍ത്തുനോക്കും. അപരിചിതമായ ഏതോ ഒരു ഭാഷയില് കഥ പറയുന്നപോലെ സംസാരിച്ചുകൊണ്ട് ഒരാള് ഒരു റോഡ് അടിച്ചുവാരി നീങ്ങുന്നതിനെപ്പറ്റി പറഞ്ഞത്. ഇപ്പോള് അയാളുടെ മുഖം ശരിക്കും എനിക്ക് ഓര്‍ക്കാന് കഴിയും. അയാളെ കാണാന് പറ്റും.\nഅല്ലെങ്കില് ഇങ്ങനെയുമാകാം: ചിലപ്പോള് നമ്മുടെതന്നെ ഭാവന നമ്മളെ വേട്ടയാടുന്നു. ഒരു വീട്ടുമൃഗത്തെ എന്നപോലെ. ചിലര് പറയുന്ന കഥകളിലും അതങ്ങനെയാണ്. അത്രമാത്രം.\nകഥ ചലച്ചിത്രകാരന് ഒളിസ്ഥലം


എച്ച്.ഐ.വി കാർന്നു തിന്നുന്നതറിയാം; തൃശൂരിൽ വൈറൽ ലോഡ് ലാബ് വരുന്നു\nമലപ്പുറം: എച്ച്.ഐ.വി രോഗികളുടെ രോഗ പ്രതിരോധ ശേഷി തകർക്കുന്ന വൈറസിനെ കൃത്യമായി കണ്ടെത്താനുളള കേന്ദ്ര എയ്ഡ്സ് കൺട്രോൾ സൊസൈറ്റിയുടെ (നാക്കോ) സംസ്ഥാനത്തെ ആദ്യ 'വൈറൽ ലോഡ് ' ലാബ് തൃശൂർ മെഡ‌ിക്കൽ കോളേജിൽ തുടങ്ങും.\nമൈക്രോബയോളജി വകുപ്പിൽ അടുത്ത മാസം ഇതിനുളള മെഷീനെത്തും. ലാബ് സൗകര്യങ്ങളൊരുക്കാൻ പത്ത് ലക്ഷം രൂപ അനുവദിച്ചിട്ടുണ്ട്. ഇതോടെ, എച്ച്.ഐ.വി കാർന്നു തിന്നുന്നതറിയാൻ ചെന്നൈ താംബരത്തെ ലാബിനെ ആശ്രയിക്കേണ്ട രോഗികളുടെ ദുരിതത്തിന് പരിഹാരമാവും. കേരളത്തിന്റെ ഏറെക്കാലത്തെ ആവശ്യമാണ് ഈ ലാബ്.\n ആദ്യഘട്ട മരുന്നുകൾ ഫലിക്കാതെ വരുമ്പോൾ രണ്ടാംഘട്ട ചികിത്സ വൈറൽ ടെസ്റ്റിനെ ആശ്രയിച്ചാവും. രോഗ തീവ്രതയനുസരിച്ച് പലതവണ ടെസ്റ്റിന് വിധേയമാകേണ്ടി വരും.\n സംസ്ഥാന എയ്ഡ്സ് കൺട്രോൾ സൊസൈറ്റിയുടെ വിവിധ കേന്ദ്രങ്ങളിൽ 30,523 രോഗബാധിതർ രജിസ്റ്റർ ചെയ്തിട്ടുണ്ട്. ഇതിൽ 12,000ത്തോളം പേർ ആന്റി റിട്രോവൈറൽ ചികിത്സയ്‌ക്ക് വിധേയരാകുന്നുണ്ട്. മരുന്ന് ഫലിക്കാത്തവർക്കാണ് വൈറൽ ലോഡ് പരിശോധന .\n തൃശൂർ ഉഷസ് കേന്ദ്രത്തിലെ വിദഗ്ദ്ധ ഡോക്ടർമാർ പരിശോധിച്ച് ചെന്നൈയിലേക്ക് റഫർ ചെയ്യുകയാണിപ്പോൾ.\n കോഴിക്കോട് മെഡിക്കൽ കോളേജ് സ്വന്തം ഫണ്ടുപയോഗിച്ച് വൈറൽ ലോഡ് മെഷീൻ സ്ഥാപിച്ചിട്ടുണ്ടെങ്കിലും കേന്ദ്ര എയ്ഡ്സ് കൺട്രോൾ സൊസൈറ്റിയുടെ അംഗീകാരമില്ലാത്തതിനാൽ അവിടേക്ക് രോഗികളെ റഫർ ചെയ്യാനാവില്ല.\n നാക്കോ നേരിട്ട് പരിശീലനം നൽകുന്നവരെയാണ് ലാബിൽ ടെസ്റ്റിന് നിയോഗിക്കുന്നത്.


Delhi poll: BJP's 40 Star Campaigners To Take On Arvind Kejriwal In Delhi | ദില്ലി തിരഞ്ഞെടുപ്പ്: തലസ്ഥാനത്ത് മോദിക്കൊപ്പം എത്തുന്നത് 40 അംഗ സംഘം, കെജ്രിവാളിനെ വെട്ടും!! - Malayalam Oneindia\nPublished: January 22 2020, 20:46 [IST]\nദില്ലി: ദില്ലി പിടിക്കാൻ സ്റ്റാർ ക്യാമ്പെയിനർമാരെ ഇറക്കാൻ ബിജെപി. ആം ആദ്മിയിൽ നിന്ന് ദില്ലി പിടിച്ചെടുക്കാനാണ് ബിജെപിയുടെ ശ്രമം. പ്രധാനമന്ത്രി നരേന്ദ്രമോദിയുടെ നേതൃത്വത്തിലുള്ള 40 അംഗ രാഷ്ട്രീയ നേതാക്കളുടെ നിരയാണ് ബിജെപിയ്ക്ക് വേണ്ടി പ്രചാരണത്തിനിറങ്ങാൻ ദില്ലിയിലെത്തുന്നത്. 2015ലെ ദില്ലി നിയമസഭാ തിരഞ്ഞെടുപ്പിൽ മൂന്ന് സീറ്റുകൾ മാത്രം നേടിയ ബിജെപി അടുത്ത 20 ദിവസത്തിനുള്ളിൽ കേന്ദ്രമന്ത്രിമാരെയും മുഖ്യമന്ത്രിമാരെയും ജനസ്വാധീനമുള്ള നേതാക്കളെയും ഇറക്കി ദില്ലിയിൽ ആധിപത്യമുറപ്പിക്കാനുള്ള തിരക്കിലാണ്.\nകേന്ദ്ര മന്ത്രിമാരായ അമിത് ഷാ, സ്മൃതി ഇറാനി, നിതിൻ ഗഡ്കരി, രാജ്നാഥ് സിംഗ്, ഡോ. ഹർഷ് വർധൻ, വിജയ് ഗോയൽ, ബിജെപിയുടെ പുതിയ അധ്യക്ഷൻ ജെപി നഡ്ഡയും ദില്ലിയിൽ പ്രചാരണത്തിനെത്തും. ഉത്തർപ്രദേശ് മുഖ്യമന്ത്രി യോഗി ആദിത്യനാഥ് നയിക്കുന്നതായിരിക്കും മുഖ്യമന്ത്രിമാരുടെ സംഘം. ശിവരാജ് സിംഗ് ചൌഹാൻ, അർജുൻ മുണ്ട എന്നിവരും പ്രചാരണത്തിനെത്തും.\nബിജെപി ഇതുവരെയും ദില്ലിയിൽ മുഖ്യമന്ത്രി സ്ഥാനാർത്ഥിയെ പ്രഖ്യാപിക്കാത്തതിനെ വിമർശിച്ച് അരവിന്ദ് കെജ്രിവാൾ രംഗത്തെത്തിയിരുന്നു. എന്നാൽ അവസാനം ബിജെപി ദില്ലിയിൽ മുഖ്യമന്ത്രി സ്ഥാനാർത്ഥിയായി സുനിൽ യാദവിനെ മത്സരിപ്പിച്ചേക്കുമെന്നാണ് ചില വൃത്തങ്ങളെ ഉദ്ധരിച്ച് എൻഡിടിവി റിപ്പോർട്ട് ചെയ്യുന്നത്. എന്നാൽ യുവ അഭിഭാഷകനായ സുനിൽ യാദവ് ഇതിൽ എതിർപ്പ് അറിയിച്ചിട്ടുണ്ടെന്നുമുള്ള റിപ്പോർട്ടുകളാണ് ഇപ്പോൾ പുറത്തുവരുന്നത്. പരാജയം രാഷ്ട്രീയ ഭാവി ഇല്ലാതാക്കുന്നതായിരിക്കുമെന്നമുള്ള നിലപാടാണ് യാദവിനുള്ളത്.\nഎന്നാൽ അഭ്യൂഹങ്ങൾ തള്ളിക്കളഞ്ഞ് രംഗത്തെത്തിയ യാദവ് പ്രതികരിച്ചതിങ്ങനെ.. ഞാൻ ഒരു പ്രാദേശികനായതുകൊണ്ടാണ് പാർട്ടി എന്നെ തിരഞ്ഞെടുത്തത്. ജനങ്ങൾ എന്നെ അവരുടെ പ്രിയപ്പെട്ടയാളായി കണക്കാക്കും. അത് പ്രാദേശികരും പുറത്തുനിന്നുള്ള ഒരാളും തമ്മിലുള്ള മത്സരമാണെന്നും അദ്ദേഹം മാധ്യമപ്രവർത്തകരോട് പ്രതികരിച്ചു.\ndelhi assembly elections 2020 amit shah narendra modi smriti irani ദില്ലി അമിത് ഷാ സ്മൃതി ഇറാനി പ്രിയങ്ക ഗാന്ധി അരവിന്ദ് കെജ്രിവാള് നിയമസഭാ തിരഞ്ഞെടുപ്പ്\nDelhi poll: BJP's 40 Star Campaigners To Take On Arvind Kejriwal In Delhi\nStory first published: Wednesday, January 22, 2020, 20:46 [IST]


നെടുമ്പാശ്ശേരിയിൽ ഒഴിവായത് വൻ ദുരന്തം.. കനത്ത മഴയിൽ വിമാനം തെന്നിമാറി | Qatar Airways flight slipped from runway at Nedumbassery airport - Malayalam Oneindia\n5 hrs ago ചിന്നക്കനാലില് സിഐടിയു സമരം അവസാനിപ്പിച്ചു; നേതാക്കള് ജില്ലാ കളകടറുമായി ചര്‍ച്ച നടത്തി, തൊഴിലാളികള്‍ക്ക് ഭൂമി നല്‍കാന് തീരുമാനം\n5 hrs ago ഇടവേളക്ക് ശേഷം സൗദിയില്‍നിന്നും വീണ്ടും കേരളത്തിലേക്ക് സ്വര്‍ണക്കത്ത്, കരിപ്പൂരില് പിടികൂടിയത് 43.68ലക്ഷം രൂപയുടെ സ്വര്‍ണം\n6 hrs ago മതസ്വാതന്ത്ര്യത്തിന് വേണ്ടി ഒരുമിച്ച് നിൽക്കാമെന്ന് മൈക്ക് പോംപെയോ; മോദിയുമായി ചർച്ച നടത്തി\n7 hrs ago വലതുകൈക്കേറ്റ ആഴത്തിലുള്ള വെട്ട് മരണകാരണമായി; ഉപ്പളയില് മകളുടെ ഭര്‍ത്താവ് ഗൃഹനാഥനെ കൊലപ്പെടുത്തിയത് 40 പവന് സര്‍ണാഭരണത്തിനുവേണ്ടി, പ്രതികള്‍ക്കായി കര്‍ണാടകയില് തിരച്ചില് ഊര്‍ജിതം\nനെടുമ്പാശ്ശേരിയിൽ ഒഴിവായത് വൻ ദുരന്തം.. കനത്ത മഴയിൽ വിമാനം തെന്നിമാറി\nPublished: July 13 2018, 12:34 [IST]\nകൊച്ചി: തലനാരിഴയ്ക്ക് പ്രവാസി മലയാളികള് അടക്കമുള്ളവരുടെ ജീവന് വന് ദുരന്തത്തില് നിന്നും രക്ഷപ്പെടുന്നത് ദിവസങ്ങള്‍ക്കിടെ ഇത് രണ്ടാം തവണയാണ്. കഴിഞ്ഞ ദിവസം ഇന്‍ഡിഗോ വിമാനങ്ങളുടെ കൂട്ടയിടി ഒഴിവായത് വന് അപകടമാണ് ഇല്ലാതാക്കിയത്.\nഅതിന് പിന്നാലെ നെടുമ്പാശ്ശേരി വിമാനത്താവളത്തില് വിമാനം റണ്‍വേയില് നിന്നും തെന്നിമാറി അപകടമുണ്ടായിരിക്കുന്നു. പുലര്‍ച്ചെയുണ്ടായ അപകടത്തിന്റെ ഞെട്ടലിലാണ് യാത്രക്കാര്. കൂടുതല് വിവരങ്ങള് ഇങ്ങനെ:\nവില്ലനായത് കനത്ത മഴ\nകഴിഞ്ഞ കുറേ ദിവസങ്ങളായി കേരളത്തില് കനത്ത മഴ തുടരുകയാണ്. മഴ തന്നെയാണ് നെടുമ്പാശ്ശേരി വിമാനത്താവളത്തിലെത്തിയ ഖത്തര് എയര്‍വേയ്‌സ് വിമാനത്തിനും വില്ലനായത്. പുലര്‍ച്ച രണ്ടരയോടെയാണ് മലയാളികളടക്കം നിരവധി യാത്രക്കാരുമായി ഖത്തറില് നിന്നുള്ള വിമാനം നെടുമ്പാശ്ശേരിയില് ലാന്‍ഡ് ചെയ്തത്. എന്നാല് മഴ നനഞ്ഞ് കിടക്കുന്ന റണ്‍വേയില് വിമാനം തെന്നി.\nലാന്‍ഡിംഗിനിടെ തെന്നിമാറിയതോടെ റണ്‍വേയ്ക്ക് സമീപത്തുള്ള നിരവധി ലൈറ്റുകള് തകര്‍ന്നു. യാത്രക്കാരും വിമാനത്തിലെ ജീവനക്കാരും മരണം മുന്നില്‍ക്കണ്ട നിമിഷങ്ങള്. എന്നാല് പൈലറ്റിന്റെ ജാഗ്രത ഒന്ന് കൊണ്ട് മാത്രമാണ് നെടുമ്പാശ്ശേരിയില് വന് വിമാന ദുരന്തം ഒഴിവായത്. അപകടത്തില് യാത്രക്കാര്‍ക്ക് ആര്‍ക്കും പരിക്ക് പറ്റിയിട്ടില്ല എന്നാണ് റിപ്പോര്‍ട്ടുകള്.\nഅപകടത്തില് വിമാനത്തിനും കേടുപാടുകളൊന്നും സംഭവിച്ചിട്ടില്ല എന്നാണ് റിപ്പോര്‍ട്ടുകള്. കനത്ത മഴയെ തുടര്‍ന്ന് പൈലറ്റിന് റണ്‍വേ കാണാതെ പോയതാണ് അപകടത്തിന് കാരണം എന്നാണ് പ്രഥമിക അന്വേഷണത്തിലെ കണ്ടെത്തല്. സംഭവത്തെക്കുറിച്ച് ഡിജിസിഎയും ഖത്തര് എയര്‍വെയ്‌സും അന്വേഷണം ആരംഭിച്ചിട്ടുണ്ട്.\nഒരു മാസത്തിനിടെ രണ്ടാം തവണ\nഅപകടത്തെ തുടര്‍ന്ന് 3.30ന് ഖത്തറിലേക്ക് പോകേണ്ടിയിരുന്ന വിമാനത്തിന് പുറപ്പെടാന് സാധിച്ചില്ല. ഇത് മൂലം നിരവധി യാത്രക്കാര് വിമാനത്താവളത്തില് കുടുങ്ങി. ഇവരെ 10.30നുള്ള മറ്റൊരു വിമാനത്തില് യാത്രയാക്കി. നെടുമ്പാശ്ശേരിയില് അടുത്ത കാലത്ത് ഇത്തരത്തിലുള്ള നിരവധി അപകടങ്ങളുണ്ടായിട്ടുണ്ട്. ഈ ഒരു മാസത്തിനിടെ തന്നെ ഇത് രണ്ടാം തവണയാണ് വിമാനം തെന്നിമാറി അപകടമുണ്ടാവുന്നത്.\nകഴിഞ്ഞ ദിവസം ഇന്‍ഡിഗോയുടെ രണ്ട് വിമാനങ്ങള് ആകാശത്ത് തൊട്ടടുത്ത് വന്നത് അപകടത്തിന്റെ വക്കിലെത്തിച്ചിരുന്നു . 27,000 അടി ഉയരത്തിലാണ് ഇന്‍ഡിഗോയുടെ എയര് ബസ്സുകളായ എ 320 വിമാനങ്ങള് അടുത്തടുത്ത് വന്നത്. രണ്ട് വിമാനങ്ങളിലുമായി മലയാളികളടക്കെ 328 യാത്രക്കാരാണ് ഉണ്ടായിരുന്നതെന്ന് ദേശീയ മാധ്യമങ്ങള് റിപ്പോര്‍ട്ട് ചെയ്യുന്നു. പൈലറ്റുമാരുടെ ഇടപെടൽ മൂലമാണ് ഈ അപകടവും ഒഴിവായത്.\nഅഭിമന്യു കേസ്; അന്വേഷണത്തില് വീഴ്ചയെന്ന് കുടുംബം, കോടതിക്ക് മുന്നില് ജീവനൊടുക്കും\nകൊച്ചിയിൽ യുവാവിനെ വെടിവെച്ച് കൊന്നു, വീടിന്റെ ടെറസിൽ മരിച്ച് കിടക്കുന്ന നിലയിൽ\nപിരിച്ചുവിടാനുള്ള നീക്കം അഴിമതിക്കെതിരെ പോരാടിയതിനുള്ള സമ്മാനം: വിമർശനവുമായി രാജു നാരായണ സ്വാമി\nശാന്തി വനത്തിലെ മരങ്ങൾ മുറിച്ചു; സ്വന്തം മുടി മുറിച്ച് പ്രതിഷേധിച്ച് ഉടമ, കാവുകളിലെ മരം മുറിക്കുന്നതു ഭൂമിയുടെ മുടി മുറിക്കുന്നതിനു തുല്യമാണെന്ന് മീന മേനോൻ!\nതീരംകടന്നവര് എവിടെ? മുനമ്പം മനുഷ്യക്കടത്തിന് അഞ്ച് മാസം: കാത്തിരിക്കുന്നത് 24 കുടുംബങ്ങൾ!!\nസദ്യയിലെ സാമ്പാർ പോലും തട്ടിക്കൂട്ട്; പച്ചക്കറിക്ക് പൊള്ളുന്ന വില, കുടുംബ ബജറ്റ് താളംതെറ്റിച്ച് മത്സ്യ-മാംസ വിലയും റോക്കറ്റ്പോലെ കുതിക്കുന്നു...\nറേവ് പാർട്ടികൾക്കായി ഹാഷിഷ്, സഹോദരങ്ങൾ അടക്കം മൂന്ന് യുവാക്കൾ പിടിയിൽ\nkochi qatar malayali plain accident flight bengaluru വിമാനം അപകടം ബെംഗളൂരു കൊച്ചി ഖത്തർ പ്രവാസി മലയാളി\nQatar Airways flight slipped from runway at Nedumbassery airport\nStory first published: Friday, July 13, 2018, 12:34 [IST]


നിസ്സഹായര്‍ക്ക് കൂട്ടിരിക്കുന്ന ഇസ്ലാം | RISALA WEEKLY\nArticle · Articles · Issue · Issue 1025 & 1026\nനിസ്സഹായര്‍ക്ക് കൂട്ടിരിക്കുന്ന ഇസ്ലാം\nകനിവുറവുകള് ഒഴുക്കേണ്ടത് ഇസ്ലാമിക ധര്‍മത്തിന്റെ താല്‍പര്യമാണെന്നുണര്‍ത്തുന്ന ലേഖനം. പ്രകൃതിയിലും പരിശുദ്ധ മനസ്സുമുള്ളവരുടെ ജീവിതത്തിലും ആതുരസേവനം എത്രത്തോളം എന്നു വരച്ചുകാട്ടുന്നുണ്ട് ലേഖകന്.\nവീട് കത്തിയെരിയാന് തുടങ്ങി. പുകയും തീജ്വാലയും അന്തരീക്ഷത്തിലുയര്‍ന്നു. വീട്ടുകാരന് രാത്രി വലിച്ചെറിഞ്ഞ സിഗരറ്റു കുറ്റിയാണ് തീപ്പിടുത്തത്തിനു കാരണമായത്. പക്ഷേ, വീട്ടുകാരന് അന്തേവാസികളോടൊപ്പം ഗാഢനിദ്രയിലായിരുന്നു. അയല്‍വാസികളും തഥൈവ. രാത്രിയുടെ അന്ത്യയാമമായിരുന്നു. എല്ലാവരും ഉറക്കത്തിലായിരുന്നുവെങ്കിലും നിര്‍നിദ്രനായി ഇതെല്ലാം കണ്ടുകൊണ്ട് ഒരാള് സമീപത്തുണ്ടായിരുന്നു. തന്റെ യജമാനന്നും കുടുംബത്തിനും സംഭവിക്കാന് പോകുന്ന വിനാശമോര്‍ത്ത് അയാള് സംഭ്രമത്തിലായി. പക്ഷേ, അയാള്‍ക്ക് സംസാരിക്കാന് കഴിയില്ല, മനുഷ്യഭാഷ വശമില്ല. താമസംവിനാ ഒരു തീരുമാനത്തിലെത്തി, പ്രയോജനകരമായ ഒരു കൌശലം; തന്റെ ഉറങ്ങിക്കിടക്കുന്ന യജമാനന്റെ സമീപത്തേക്ക് ഓടിച്ചെന്ന് കൂര്‍ത്ത നഖങ്ങളുപയോഗിച്ച് ഒരു മാന്തല് കൊടുത്തു. പക്ഷേ, മാന്തല് മുറിവേല്‍പ്പിക്കുന്ന വിധം ഗുരുതരമായിരുന്നില്ല. എന്നാല് പെട്ടെന്ന് ഉറക്കമുണര്‍ത്താന് പര്യാപ്തവുമായിരുന്നു. പോറലേറ്റ് ഉറക്കമുണര്‍ന്ന് കണ്ണുമിഴിച്ചു നോക്കിയപ്പോള് വീട്ടിന്റെ മേല്‍ക്കൂരയിലെ ആളിപ്പടരുന്ന തീജ്വാലയാണ് കണ്ടത്. താമസംവിനാ വീട്ടുകാരെ മുഴുവനും വിളിച്ചുണര്‍ത്തി പുറത്തു കടത്തി രക്ഷപ്പെടുത്തി. പിന്നീട് സഹായത്തിനായി അയല്‍വാസികളെ വിളിച്ചു. അവര് വന്നു തീയണച്ചു. ആരായിരുന്നു ഈ ദയാനിധിയായ അടിയന്തര സഹായിയെന്നറിയാമോ? അത് ആ വീട്ടിലെ വളര്‍ത്തു പൂച്ചയായിരുന്നു. ശാന്തസമുദ്രതീരത്ത് ഓസ്ട്രേലിയന് തുറമുഖത്ത് സ്ഥിതി ചെയ്യുന്ന സിഡ്നി പട്ടണത്തില് നടന്നതായി 2006 ഡിസംബര് 30 ന് മാതൃഭൂമി ദിനപത്രം റിപ്പോര്‍ട്ട് ചെയ്ത ഒരു സംഭവമാണിത്.\nജീവകാരുണ്യപ്രവര്‍ത്തനങ്ങളില് ഒരു മിണ്ടാപ്രാണി കാണിച്ച മാതൃകാപരമായ താത്പര്യമാണ് നമുക്ക് ഇവിടെ ഗുണപാഠമായി മനസ്സിലാക്കാനുള്ളത്. പല ജീവികളും ജീവകാരുണ്യത്തില് മനുഷ്യനു മാതൃകയാണ്; വിശിഷ്യാ, ആതുര സേവനത്തില്. ഏതൊരു ജീവിക്കും പരസഹായം വിഷമഘട്ടത്തിലും ദുര്‍ബലാവസ്ഥയിലുമാണ് ഏറ്റവും കൂടുതല് ആവശ്യമാകുന്നത്. അതില് ഏറ്റവും വലുത് രോഗാവസ്ഥയാണ്. സഹജീവികളോട് ആതുരാവസ്ഥയില് സഹതാപം കാണിക്കുകയും സഹായഹസ്തം നീട്ടുകയും ചെയ്യുന്ന പല ജീവികളെയും കാണാം. പ്രസിദ്ധ അറബി ഗ്രന്ഥകാരനായ അബ്ദുല് വഹാബ് നജ്ജാര് അദ്ദേഹത്തിന്റെ ‘ഖസസുല് അമ്പിയാ’ എന്ന ഗ്രന്ഥത്തില് എഴുതിയ ഒരു സംഭവം കാണുക: എന്റെ സ്നേഹിതന് ശൈഖ് അഹ്മദ് ഉമര് സിക്കന്ദരി എന്നോട് പറയുകയുണ്ടായി. ഏതാനും കുട്ടികള് ഒരു ഗരുഢനെ പിടിച്ചു കളിച്ചു, അതിനെ അവശമാക്കി, അവസാനം ചില എല്ലുകള് പൊട്ടിച്ചു എന്റെ വീട്ടില് കൊണ്ടു വന്നിട്ടു. എന്റെ കുട്ടികള് ആ ജീവിയെ എടുത്തു, സീലിംഗിനു മുകളില് കൊണ്ടുവന്നിട്ടു. മുകളിലൂടെ ഗരുഢന്‍മാര് പറന്നുപോകുമ്പോള് അത് നിസ്സഹായാവസ്ഥയില് ഒരു പ്രത്യേക ശബ്ദമുളവാക്കിക്കൊണ്ടിരുന്നു. അതുകേട്ട് ഗരുഡന്‍മാര് അതിനു മുകളില് വട്ടമിട്ട് പറക്കുകയുണ്ടായി. ദിനേന അവ ആഹാരസാധനങ്ങള് കൊണ്ടുവന്ന് രോഗശയ്യയില് കിടക്കുന്ന ഗരുഢനെ എറിഞ്ഞുകൊടുത്തുകൊണ്ടിരുന്നു. കുറച്ചൊക്കെ മാംസമുള്ള എല്ലുകളും, കോഴിക്കാലുകളുമൊക്കെ അക്കൂട്ടത്തിലുണ്ടായിരുന്നു. എന്റെ കുട്ടികള് വെള്ളവും അല്‍പം തീറ്റയും ഇടയ്ക്കു കൊടുക്കാറുണ്ടായിരുന്നു. ഏതാനും ദിവസങ്ങള് കഴിഞ്ഞ് രോഗം മാറി ശക്തിയാര്‍ജ്ജിച്ച് അത് പറന്നുയര്‍ന്നുപോയി. (ഖസസുല് അമ്പിയാഅ്, അബ്ദുല് വഹാബ് നജ്ജാര് പേജ് 317).\nസേവന ബാധ്യതകളൊന്നും ഏല്‍പ്പിക്കപ്പെടുകയോ ഏറ്റെടുക്കുകയോ ചെയ്തിട്ടില്ലാത്ത മനുഷ്യേതര ജീവികള് അത് ഏല്‍പ്പിക്കപ്പെടുകയും ഏറ്റെടുക്കുകയും ചെയ്ത ബുദ്ധിജീവികളായ മനുഷ്യരെ അതിജയിക്കാന് പാടില്ല. എല്ലാ ജീവികളോടും കാരുണ്യം കാണിക്കേണ്ടവനാണ് മനുഷ്യന്, രോഗാവസ്ഥയില് പ്രത്യേകിച്ചും. മനുഷ്യന് ശാരീരികമായും മാനസികമായും പാരവശ്യത്തിലകപ്പെടുന്ന സമയമാണ് രോഗാവസ്ഥ. അതു കൊണ്ടാണ് മാതൃകാ പുരുഷരായ ആത്മീയ ഗുരുക്കന്‍മാര് ആതുര ശുശ്രൂഷ ഒരു പുണ്യകര്‍മ്മവും ആത്മധര്‍മ്മവുമായി തിരഞ്ഞെടുത്തിട്ടുള്ളത്. പ്രസിദ്ധ വലിയ്യും ഖുതുബുമായ ശൈഖ് അഹ്മദ് രിഫാഈ ഒരു നായയെ ശുശ്രൂഷിച്ച സംഭവം പ്രസിദ്ധമാണ്. കുഷ്ഠരോഗം ബാധിച്ച ഒരു നായയെ നാട്ടുകാരൊക്കെ ആട്ടിയോടിക്കുന്നതായി ശൈഖിന്റെ ദൃഷ്ടിയില് പെട്ടു. അദ്ദേഹം ദയാപൂര്‍വ്വം അതിനെ പിടികൂടി വിജനമായ ഒരിടത്ത് കൊണ്ടുപോയി ഒരു പന്തല് നിര്‍മ്മിച്ച് അതിനകത്തു കെട്ടി. നാല്‍പത് ദിവസത്തോളം അതിന് ആഹാരം നല്‍കുകയും ദേഹത്തില് മരുന്ന് പുരട്ടിക്കൊടുക്കുകയും ചെയ്തു. അനന്തരം ചൂടുവെള്ളം കൊണ്ട് കുളിപ്പിച്ചു. നാട്ടില് യഥാസ്ഥാനത്ത് കൊണ്ടുവന്നു വിട്ടു. ‘ഈ നായയുടെ കാര്യത്തില് അങ്ങ് ഇത്രത്തോളം ശ്രദ്ധിക്കേണ്ടതുണ്ടോ?’ ചിലര് ചോദിച്ചു. “അതേ, വിചാരണ ദിവസം അല്ലാഹു എന്നെ പിടികൂടിയേക്കുമോ എന്ന് ഞാന് ആശങ്കിച്ചു. ഈ നായയോട് അല്‍പം കനിവ് നിന്റെ വശം ഉണ്ടായില്ലേ, ഇതു പോലുള്ള വിപത്തുകൊണ്ട് അല്ലാഹു നിന്നെ പരീക്ഷിച്ചേക്കാം എന്ന ഭയപ്പാട് താങ്കള്‍ക്കുണ്ടായില്ലേ എന്ന് അല്ലാഹു ചോദിച്ചേക്കുമോ എന്ന ആശങ്കയും എനിക്കുണ്ടായി.” (ഖുര്‍റത്തുല് അഹ്ബാബ് ഫീ മനാഖിബില് അഖ്ത്വാബ് പേ: 4).\nആതുര സേവനം ഒരു പുണ്യകര്‍മ്മമാണ്. മാത്രമല്ല, ഓരോ മുസ്ലിമിന്റെയും ബാധ്യതകൂടിയാണ്. രോഗിക്ക് സംരക്ഷണവും ചികിത്സയും ലഭ്യമാക്കുക, അവനെ പരിചരിക്കുകയും ശുശ്രൂഷിക്കുകയും ചെയ്യുക, അവനെ ഇടക്കിടെ സന്ദര്‍ശിച്ച് സാന്ത്വനപ്പെടുത്തുകയും അവനു വേണ്ടി പ്രാര്‍ത്ഥിക്കുകയും ബന്ധപ്പെട്ടവര്‍ക്ക് അവന്റെ കാര്യത്തില് വേണ്ട നിര്‍ദ്ദേശങ്ങള് നല്‍കുകയും ചെയ്യുക ഇതെല്ലാം ആതുര സേവനത്തില് പെട്ടതാണ്. മരുന്നും ചികിത്സയും കിട്ടാതെ നിരവധി പേര് മനുഷ്യസമൂഹത്തില് കഷ്ടപ്പെട്ടുകൊണ്ടിരിക്കുന്നുണ്ട്. ചികിത്സാഭാരം പേറാന് സാധിക്കാതെ സങ്കടത്തിന്റെ കണ്ണുനീര് കുടിച്ചു കഴിയുന്നവര് ധാരാളമുണ്ട്. ഇതൊന്നും കണ്ടില്ല കേട്ടില്ല എന്ന മട്ടില് സമ്പന്നരും ഇടത്തരക്കാരും അനാവശ്യ കാര്യങ്ങള്‍ക്കായി പണം ധൂര്‍ത്തടിക്കുകയാണ്. ആവശ്യത്തിന് ചെലവഴിക്കുന്നവര് തന്നെ അഭിമാനപൂര്‍വ്വം അമിതവ്യയം നടത്തുന്നു. സ്വന്തം വീട്ടിലും നാട്ടിലും നിരാലംബരായി നിസ്സഹായരായി കഷ്ടപ്പെടുന്ന രോഗികളെ പോലും പരിഗണിക്കാതെ പലരും ഐച്ഛികമായ ആരാധനാകര്‍മ്മങ്ങളില് പണം വിനിയോഗിക്കുകയാണ്. വീണ്ടും വീണ്ടും ഹജ്ജിനും പേര്‍ത്തും പേര്‍ത്തും ഉംറക്കും ആവര്‍ത്തിച്ചാവര്‍ത്തിച്ച് സിയാറത്തിനും നിര്‍ലോഭം പണം ചെലവഴിക്കുന്നവര് പാവപ്പെട്ടവരുടെ കണ്ണീരൊപ്പാന് പണം ചെലവഴിക്കുന്നത് അതിനെക്കാള് പ്രധാനപ്പെട്ട പുണ്യകര്‍മ്മമാണെന്ന് മനസ്സിലാക്കാതെ പോകുന്നത് ദുഃഖകരമാണ്.\nമഹാനായ ബിശ്റുല് ഹാരിസ് അവര്‍കളെ സമീപിച്ച് ഒരാള് പറഞ്ഞു: “ഞാന് ഹജ്ജിനു പോകുകയാണ്; വല്ല നിര്‍ദ്ദേശവും നല്‍കാനുണ്ടോ?” “എത്ര സംഖ്യ ചെലവിന് കരുതിയിട്ടുണ്ട്?” ബിശ്ര് ചോദിച്ചു. ‘രണ്ടായിരം ദിര്‍ഹം എന്ന് പ്രതിവചിച്ചപ്പോള് ബിശ്ര് ചോദിച്ചു: “ഹജ്ജ് കൊണ്ട് എന്താണ് താങ്കളുടെ ഉദ്ദേശ്യം? നാടിനോടുള്ള വിരക്തിയും പുണ്യഗേഹം കാണാനുള്ള ആഗ്രഹവുമാണോ? അല്ലെങ്കില് അല്ലാഹുവിന്റെ പൊരുത്തം കാക്ഷിച്ചു കൊണ്ടാണോ ഈ യാത്ര?” അല്ലാഹുവിന്റെ പൊരുത്തം കാംക്ഷിച്ചു കൊണ്ടാണ് തന്റെ തീര്‍ത്ഥാടനം എന്നായിരുന്നു മറുപടി. ” വീട്ടിലിരുന്നു കൊണ്ടു തന്നെ ഈ രണ്ടായിരം ദിര്‍ഹം ചെലവഴിച്ചുകൊണ്ട് ഉറപ്പായും അല്ലാഹുവിന്റെ പൊരുത്തം സാധിക്കുമെങ്കില് താങ്കള് അതിന് തയ്യാറാണോ?” ബിശ്ര് ചോദിച്ചു. അതേ എന്ന് ആഗതന് പറഞ്ഞപ്പോള് ബിശ്ര് വിശദീകരിച്ചു: “താങ്കള് പോയി ഈ സംഖ്യ പത്തുപേര്‍ക്ക് കൊടുക്കുക. കടം വീട്ടാനായി ഒരു കടക്കാരനും, ജഡ നന്നാക്കാനായി ഒരു ദരിദ്രനും, കുടുംബത്തിന്റെ പട്ടിണി തീര്‍ക്കാനായി ഒരു കുടുംബനാഥനും, അനാഥയെ സന്തോഷിപ്പിക്കുവാനായി അവന്റെ പരിപാലകനും എന്ന ക്രമത്തില് കൊടുക്കുക. ഒരാള്‍ക്കു തന്നെ കൊടുക്കാന് നിന്റെ മനസ്സ് ധൈര്യം കാണിക്കുന്നുവെങ്കില് അങ്ങനെ ചെയ്യുക. കാരണം ഒരു മുസ്ലിമിന്റെ ഹൃദയത്തില് സന്തോഷം കൊടുക്കുന്നതും ദുഃഖിതനെ സഹായിക്കുന്നതും വിഷമിച്ചവന്റെ വിഷമം തീര്‍ക്കുന്നതും ദുര്‍ബലനെ പിന്തുണക്കുന്നതും നിര്‍ബന്ധഹജ്ജ് കഴിഞ്ഞതിനു ശേഷം സുന്നത്തായ ഒരു നൂറ് ഹജ്ജ് ചെയ്യുന്നതിനെക്കാള് ശ്രേഷ്ഠമാകുന്നു.” (ഇഹ്യാ: ഇമാം ഗസ്സാലി വാള്യം3പേജ് 431).\nരോഗിയെ ചികിത്സിക്കുവാനും അവനെ പരിചരിക്കുവാനും കഴിയില്ലെങ്കില് അവനെ സന്ദര്‍ശിക്കുകയെങ്കിലും ചെയ്യണം. നബി(സ) പറയുന്നു: വിശന്നവന് ആഹാരം നല്‍കുക, രോഗിയെ സന്ദര്‍ശിക്കുക, ബന്ദിയെ മോചിപ്പിക്കുക.” (ബുഖാരി 5649). “ഒരു മുസ്ലിമിന് മറ്റൊരു മുസ്ലിമിനോടുള്ള സാധാരണ ബാധ്യതകള് ആറെണ്ണമാണ്: കാണുമ്പോള് സലാം പറയുക, ക്ഷണിച്ചാല് ക്ഷണം സ്വീകരിക്കുക, ഉപദേശം ചോദിച്ചാല് നല്‍കുക, തുമ്മിയതിന് ശേഷം അല്ലാഹുവെ സ്തുതിച്ചാല് തശ്മീത് (യര്‍ഹമുകല്ലാഹ്) ചെയ്ത് ആശീര്‍വദിക്കുക, രോഗിയായാല് അവനെ സന്ദര്‍ശിക്കുക, മരിച്ചാല് ജനാസയെ പിന്തുടരുക.” (മുസ്ലിം 2162).\nരോഗിയെ സന്ദര്‍ശിക്കല്, അത് നിസ്സാരമായ ഒരു കണ്ണു രോഗത്തിന്റെ പേരിലാണെങ്കിലും ശരി, സുന്നത്തായ കര്‍മ്മമാണ്. അവിടെ ശത്രുമിത്രഭേദം കാണിക്കരുത്. അമുസ്ലിം, കുടുംബബന്ധമോ അയല്‍പക്ക ബന്ധമോ ഉള്ളവനെങ്കില്, അവനെ രോഗസന്ദര്‍ശനം നടത്തല് സുന്നത്തായ പുണ്യകര്‍മ്മമാണ്. ഇല്ലെങ്കില് അനുവദനീയമായ സാധാരണ കര്‍മ്മവും. സന്ദര്‍ശകന് ദീര്‍ഘനേരം രോഗിയുടെ സമീപത്തിരിക്കുന്നത് അനഭികാമ്യമാണ്. ഇടക്കിടെ സന്ദര്‍ശിക്കുന്നതാണുത്തമം.\nരോഗിക്ക് ആശ്വാസം പകരുന്ന ബന്ധുക്കള്, സ്നേഹിതന്‍മാര് ആദിയായവര്‍ക്കും അവന് അനുഗ്രഹം ലഭിക്കുന്ന സദ്വൃത്തരായ ആളുകള്‍ക്കും, രോഗി വിരോധം പ്രകടിപ്പിച്ചില്ലെങ്കില് എപ്പോഴും സന്ദര്‍ശിക്കാവുന്നതാണ്. രോഗിയുടെ ജീവിതത്തില് പ്രതീക്ഷയുണ്ടെങ്കില് അവനു വേണ്ടി പ്രാര്‍ത്ഥിച്ച് പിരിഞ്ഞുപോകണം. ജീവിതത്തില് പ്രതീക്ഷയില്ലെങ്കില് പാപങ്ങളില് നിന്ന് പശ്ചാത്തപിക്കുവാനും വസ്യത്ത് നിര്‍ദ്ദേശങ്ങള് നല്‍കുവാനും പ്രേരിപ്പിക്കണം. (ഉംദത്തുസ്സാലിക്, ഇമാം ഇബ്നുന്നഖീബ്. പേ 93).\nആതുര സന്ദര്‍ശനം നിസ്സാരകാര്യമായി തള്ളാവതല്ല. പരലോകത്ത് അല്ലാഹുവിന്റെ കോടതിയില് വിചാരണക്കെടുക്കുന്ന സുപ്രധാന വിഷയങ്ങളിലൊന്നാണത്. നബി തിരുമേനി(സ) യുടെ പ്രസ്താവന കാണുക: അന്ത്യ ദിനത്തില് അല്ലാഹു ചോദിക്കും; മനുഷ്യാ, ഞാന് രോഗിയായിട്ട് എന്തുകൊണ്ട് എന്നെ സന്ദര്‍ശിച്ചില്ല? അവന് മറുപടി പറയും: നാഥാ, നീ ലോകരക്ഷിതാവായിരിക്കെ എങ്ങനെ നിന്നെ സന്ദര്‍ശിക്കും?” തദവസരം അല്ലാഹു പറയും: “എന്റെ ഇന്ന ദാസന് രോഗിയാണെന്ന് നീ അറിഞ്ഞില്ലേ, എന്നിട്ട് നീ അവനെ സന്ദര്‍ശിച്ചില്ലല്ലോ, നീ അവനെ സന്ദര്‍ശിച്ചിരുന്നുവെങ്കില് നിനക്കത് എന്റെ സമീപത്ത് എന്നെ കാണാമായിരുന്നുവല്ലോ. അക്കാര്യം നിനക്കറിയാമായിരുന്നില്ലേ?”\n“മനുഷ്യാ, ഞാന് നിന്നോട് ആഹാരം ചോദിച്ചിട്ട് എന്തുകൊണ്ട് നീ എനിക്ക് ആഹാരം നല്‍കിയില്ല?” മനുഷ്യന് പറയും: “നാഥാ, നീ ലോകരക്ഷിതാവായിരിക്കെ ഞാന് എങ്ങനെ നിനക്ക് ആഹാരം നല്‍കും?’ അല്ലാഹു പറയും: “എന്റെ ഇന്ന അടിമ നിന്നോട് ആഹാരം ആവശ്യപ്പെട്ടത് നിനക്കറിയാമല്ലോ, എന്നിട്ട് അവനു നീ ആഹാരം നല്‍കിയില്ലല്ലോ, നിനക്കറിയാമായിരുന്നില്ലേ, നീ അവന് ആഹാരം നല്‍കിയിരുന്നുവെങ്കില് അത് നിനക്ക് എന്റെ സമീപത്ത് കാണാമായിരുന്നു.”\n“മനുഷ്യാ, ഞാന് നിന്നോട് പാനീയം ആവശ്യപ്പെട്ടു. നീ എനിക്ക് പാനീയം നല്‍കിയില്ല”. മനുഷ്യന് പറയും: “നാഥാ, നീ ലോകനാഥനായിരിക്കെ ഞാന് എങ്ങനെ നിനക്ക് പാനീയം നല്‍കും?” അല്ലാഹു പറയും: “എന്റെ ഇന്ന ദാസന് നിന്നോട് പാനീയം ആവശ്യപ്പെട്ടു. നീ അവന് പാനീയം നല്‍കിയില്ല. നീ അതു നല്‍കിയിരുന്നുവെങ്കില് നിനക്ക് അത് എന്റെ സമീപത്ത് കാണാമായിരുന്നു. അക്കാര്യം നിനക്ക് അറിയുമായിരുന്നില്ലേ.” (മുസ്ലിം 5569).\nറസൂലുല്ലാഹി(സ) ശത്രുമിത്രഭേദമന്യേ ആതുര സന്ദര്‍ശനം നടത്താറുണ്ടായിരുന്നു. പ്രവാചകരുടെ ബദ്ധവൈരിയായിരുന്ന അബൂജഹ്ല് രോഗശയ്യയിലാണെന്നറിഞ്ഞപ്പോള് അവിടുന്ന് സന്ദര്‍ശനത്തിനായി പുറപ്പെടുകയുണ്ടായി. എന്നാല് അബൂജഹ്ലിന്റെ ശയ്യാവലംബം തിരുമേനിയെ വഞ്ചിക്കാന് വേണ്ടിയുള്ള ഒരഭിനയം മാത്രമായിരുന്നു. വീട്ടുമുറ്റത്ത് ഒരു ചതിക്കുഴി ഉണ്ടാക്കി അതിന്റെ മുകള്‍ഭാഗം പുല്ലുകൊണ്ടും മണ്ണുകൊണ്ടും മറച്ചു. എന്നിട്ട് വീട്ടില് രോഗിയായി അഭിനയിച്ച് കിടന്നു. രോഗവിവരം കേട്ടാല് വിശാലഹൃദയനായ തിരുമേനി സന്ദര്‍ശിക്കാനെത്തും. അപ്പോള് ചതിക്കുഴിയില് വീഴും. ഇതായിരുന്നു അബൂജഹ്ലിന്റെ കണക്കുകൂട്ടല്. എന്നാല് കണക്കുകൂട്ടല് തെറ്റിപ്പോയി. കുഴിക്കടുത്തെത്തിയപ്പോള് ജിബ്രീല്(അ) വിവരം നല്‍കി. ഉടനെ തിരുമേനി തിരിഞ്ഞു നടന്നു. തന്റെ കുതന്ത്രം വിഫലമായ പരിഭ്രാന്തിയില് അബൂ ജഹ്ല് തിരുമേനിയുടെ പിന്നാലെ ഓടി. ‘താങ്കളെന്തിന് തിരിച്ചു പോയി’ എന്നു പറഞ്ഞുകൊണ്ട് പിന്നാലെ ഓടുമ്പോള് ആ ദുര്‍ഭഗന് താന് കുഴിച്ചുവച്ച ചതിക്കുഴി മറന്നുപോയി. അതിലകപ്പെട്ടപ്പോഴാണ് അവന് ബോധം വന്നത്. അവന്റെ ദാസന്‍മാര് രക്ഷക്കെത്തിയെങ്കിലും അവര്‍ക്ക് അവനെ രക്ഷിക്കാന് സാധിച്ചില്ല. കുഴിയുടെ ആഴം കൂടിക്കൂടി വരികയായിരുന്നു. അവസാനം അവന് ആര്‍ത്തു വിളിച്ചു: ‘നിങ്ങള് മുഹമ്മദിനെ കൊണ്ടുവരിക. അവനു മാത്രമേ ഈ കുഴിയില് നിന്ന് എന്നെ രക്ഷപ്പെടുത്താന് സാധിക്കുകയുള്ളൂ’. തിരുമേനി വന്ന് കൈനീട്ടി അവനെ രക്ഷപ്പെടുത്തി (ദുര്‍റത്തുന്നാസ്വിഹീന് 278).\nആതുര സന്ദര്‍ശനം നടത്തുമ്പോള് താഴെ കാണിച്ച ഹദീസുകളില് പറഞ്ഞിട്ടുള്ള മര്യാദകള് പാലിക്കേണ്ടതാണ്:\n1. ഇബ്നു അബ്ബാസ് ഉദ്ധരിക്കുന്നു. നബി(സ) ഒരു രോഗിയെ സന്ദര്‍ശിച്ചു ചോദിച്ചു:\nഗോതമ്പ് റൊട്ടിക്കാണാഗ്രഹം. അയാല് പറഞ്ഞു.\nതദവസരം നബി(സ) പറഞ്ഞു: ആരുടെയെങ്കിലും വശം ഗോതമ്പ് റൊട്ടിയുണ്ടെങ്കില് കൊടുത്തയക്കുക. അനന്തരം അവിടുന്ന് പ്രസ്താവിച്ചു: നിങ്ങളില് രോഗി വല്ലതും ആഗ്രഹിച്ചാല് അത് അവന് ഭക്ഷിപ്പിക്കട്ടെ. (ഇബ്നു മാജ 1439).\n2. ഇബ്നു അബ്ബാസ് (റ) പ്രസ്താവിച്ചു: ആതുര സന്ദര്‍ശനവേളയില് രോഗിയുടെ സമീപത്ത് ശബ്ദം കുറയ്ക്കുക, ഇരുത്തം ലഘൂകരിക്കുക എന്നീ കാര്യങ്ങള് പ്രവാചക ചര്യയില് പെട്ടതാകുന്നു. (മിശ്കാത്ത് 1589).\n3. ഉമര് (റ) ഉദ്ധരിക്കുന്നു: അല്ലാഹുവിന്റെ തിരുദൂതര് പ്രസ്താവിച്ചു. നീ രോഗിയെ സന്ദര്‍ശിച്ചാല് നിനക്കു വേണ്ടി പ്രാര്‍ത്ഥിക്കാന് അവനോട് കല്‍പ്പിക്കുക. കാരണം അവന്റെ പ്രാര്‍ത്ഥന മലക്കുകളുടെ പ്രാര്‍ത്ഥന പോലെയാകുന്നു. (ഇബ്നുമാജ 1441).\n4. റസൂല് തിരുമേനി (സ) അരുള് ചെയ്തതായി അനസ്(റ) ഉദ്ധരിക്കുന്നു: ഒരാള് വുളൂഅ് ചെയ്ത് അല്ലാഹുവിന്റെ പ്രതിഫലം കാംക്ഷിച്ചു കൊണ്ട് തന്റെ മുസ്ലിം സഹോദരനെ രോഗസന്ദര്‍ശനം നടത്തിയാല് നരകത്തില് നിന്ന് അറുപത് വര്‍ഷത്തെ വഴിദൂരത്തേക്ക് അവന് അകറ്റപ്പെടും. (അബൂദാവൂദ് 3097).\nരോഗസന്ദര്‍ശനം രോഗിക്കോ വീട്ടുകാര്‍ക്കോ വിഷമം സൃഷ്ടിക്കാത്തവിധം ലഘൂകരിക്കണമെന്ന് നാം കണ്ടു. രോഗിക്കു ഗുണകരവും സന്തോഷകരവുമെങ്കില് മാത്രമേ സാന്നിദ്ധ്യം ദീര്‍ഘിപ്പിക്കാവൂ. രോഗിയുടെയും ബന്ധുക്കളുടെയും ആശ്വാസവും അതുവഴി അല്ലാഹുവിന്റെ പൊരുത്തവുമാണ് ആതുര സന്ദര്‍ശന ലക്ഷ്യം. രോഗിയെയും പരിചാരകരെയും വീട്ടുകാരെയും ആവശ്യമെങ്കില് വല്ലതും നല്‍കി സഹായിക്കല് വളരെ ശ്ളാഘനീയമാണ്. മഹാനായ ഖൈതമയുടെ രസകരമായ കഥ ഇവിടെ വളരെ ശ്രദ്ധേയമാണ്. കൂഫക്കാരനായ സുലൈമാന് അഅ്മശി എന്ന മഹാന് പറയുന്നു: എന്റെ ഒരാടിന് രോഗം ബാധിച്ചു. അപ്പോള് മഹാനായ ഖൈതമ എന്നവര് രാവിലെയും വൈകുന്നേരവും ആടിനെ സന്ദര്‍ശിച്ചുകൊണ്ട് എന്നോട് ചോദിക്കും: അത് വേണ്ടവിധം പുല്ല് തിന്നോ? അതിന്റെ പാല് നഷ്ടപ്പെട്ടതു മുതല്‍ക്ക് കുട്ടികളുടെ ക്ഷമ എങ്ങനെയുണ്ട്? ഇങ്ങനെ ചോദിക്കുക മാത്രമല്ല, ഞാനിരിക്കാറുള്ള വിരിപ്പിന് താഴെ വല്ലതും വച്ചതിനു ശേഷമാണ് അദ്ദേഹം പോവുക. അങ്ങനെ ആടിന് രോഗം ബാധിച്ച വകയില് അദ്ദേഹത്തിന്റെ ഔദാര്യമായി മുന്നൂറ് ദീനാറിലധികം വരുന്ന സംഖ്യ എനിക്ക് ലഭ്യമായി. എന്റെ ആടിനു രോഗം സുഖപ്പെട്ടില്ലെങ്കില് നന്നായേനെ എന്നു ഞാന് ആഗ്രഹിച്ചു പോയി. ഹിജ്റ 80 ല് നിര്യാതനായ ഖൈതമ എന്നവര് ഉദാരമതിയും സദ്വൃത്തനുമായിരുന്നു. അദ്ദേഹത്തിന്റെ പിതാവ് അബ്ദുറഹ് മാന് എന്നവരും പിതാമഹന് അബൂ ബസ്റത് എന്നവരും സ്വഹാബിമാരായിരുന്നു. (ഇഹ്യാ, ഇത്ഹാഫ് വാള്യം 8 പേജ് 187).\nനിസ്സഹായര്‍ക്ക് കൂട്ടിരിക്കുന്ന ഇസ്ലാം added by vistarbpo on February 7, 2013


Sabarimala women entry: ശശികല ദർശനം നടത്തിയില്ല; പോലീസ് മടക്കി അയച്ചെന്ന് പരാതി - Sri Lankan woman did not worshiped at Sabarimala due to lack of police permission | Samayam Malayalam\nsri lankan woman did not worshiped at sabarimala\nശശികല ദർശനം നടത്തിയില്ല; പോലീസ് മടക്കി അയച്ചെന്ന് പരാതി\nSamayam Malayalam | Updated: 04 Jan 2019, 06:50:00 AM\nരാത്രിയോടെ ശ്രീലങ്കൻ സ്വദേശിയായ ശശികല ഭർത്താവിനോടും മകനോടുമൊപ്പം ശബരിമലയിൽ ദർശനം നടത്തിയെന്നായിരുന്നു വാർത്തകൾ പുറത്തുവന്നത്. എന്നാൽ തനിക്ക് ദർശനം നടത്താനായില്ലെന്ന് ശശികല പറഞ്ഞു.\nതന്നെ ദർശനം നടത്താൻ അനുവദിച്ചില്ലെന്ന് ശശികല\nപോലീസ് മടക്കി അയച്ചെന്ന് പരാതി\nസന്നിധാനം: ശ്രീലങ്കൻ സ്വദേശിയായ ശശികലയെ (47) ദർശനം നടത്താൻ പോലീസ് അനുവദിച്ചില്ലെന്നു പരാതി. അനുമതിയോടെ വൈകിട്ട് ഏഴുമണിയോടെ മലകയറാൻ ആരംഭിച്ച ശശികലയ്ക്കെതിരെ മരക്കൂട്ടത്ത് പ്രതിഷേധം ഉണ്ടായെന്നും തുടർന്ന് മടക്കി അയയ്ക്കുകയുമാണ് ഉണ്ടായതെന്ന് പോലീസ് പറയുന്നു.\nഅതേസമയം തീർത്ഥാടകരുടെ ഭാഗത്തുനിന്നും പ്രതിഷേധം ഉണ്ടായില്ലെന്നും പോലീസ് മടക്കി അയയ്ക്കുകയാണ് ഉണ്ടായതെന്നും ശശികല പമ്പയിൽ മാധ്യമങ്ങളോട് പറഞ്ഞു. തന്റെ ഗർഭാശയം നീക്കം ചെയ്തിട്ടുണ്ടെന്ന് ശശികല പറഞ്ഞു. അതേസമയം ശശികലയുടെ ഭർത്താവും മകനു ദർശനം നടത്തി.\nശബരിമലയിലെത്തിയ ശ്രീലങ്കന് യുവതി ദര്‍ശനം നടത്താതെ തിരിച്ചിറങ്ങിആര്‍ട്ടിക്കിള് ഷോ\nശശികല Sri Lankan women Sabarimala Sasikala Sri Lanka Sasikala Sabarimala Sabarimala women entry\nWeb Title : Sri Lankan woman did not worshiped at Sabarimala due to lack of police permission


ചികിത്സാ സഹായം കൈമാറി. - കണ്ണൂരാൻ വാർത്ത\nHome പ്രദേശികം ചികിത്സാ സഹായം കൈമാറി.\nചികിത്സാ സഹായം കൈമാറി.\nകണ്ണൂരാൻ വാർത്ത January 22, 2022 പ്രദേശികം,\nചാലോട് : SMA ബാധിച്ച എടയന്നൂർ ഗവൺമെന്റ് വൊക്കേഷണൽ ഹയർസെക്കൻഡറി സ്കൂളിലെ വിദ്യാർത്ഥികളായ മുഹമ്മദ് റിഷാദ്. മുഹമ്മദ് റിസ്വാൻ എന്നിവരുടെ ചികിത്സക്ക് സ്കൂൾ സ്റ്റാഫ് അംഗങ്ങൾ ശേഖരിച്ച തുക ചികിത്സാ സഹായ കമ്മിറ്റക്ക് കൈമാറി. ഒന്നാം ഗഡുവായി 1, 43000 രൂപ കീഴല്ലൂർ പഞ്ചായത്ത് പ്രസിഡണ്ടും ചികിത്സാ കമ്മിറ്റി ചെയർമാനുമായ കെ വി മിനിക്ക് ഹെഡ്മാസ്റ്റർ ജി ശ്രീകുമാർ കൈമാറി. ചടങ്ങിൽ പഞ്ചായത്ത് അംഗം കെ മനോഹരൻ മാസ്റ്റർ. പ്രിൻസിപ്പാൾ നിഷീദ് ടി. പിടിഎ പ്രസിഡണ്ട് റിയാസ് എടയന്നൂർ. പികെ പ്രേമരാജൻ. കെ ബിന്ദു. സന്തോഷ് എം തുടങ്ങിയവർ പങ്കെടുത്തു\nBy കണ്ണൂരാൻ വാർത്ത on - January 22, 2022


" മാംഗല്യം തന്തു നാനേന " സെപ്റ്റംബർ 20ന് റിലിസ് ചെയ്യും. - Cinema Prekshaka Koottayma\n" മാംഗല്യം തന്തു നാനേന " സെപ്റ്റംബർ 20ന് റിലിസ് ചെയ്യും.\nപണം എങ്ങനെ വിനിയോഗിക്കണമെന്നറിയാത്ത ഒരു ചെറുപ്പക്കാരൻ, അതോടൊപ്പം പണം വേണ്ട വിധം ഉപയോഗിക്കാനറിയാവുന്ന ഒരു പെണ്ണിനെ വിവാഹം കഴിച്ചാൽ ഉണ്ടാകുന്ന പ്രശ്നങ്ങളും അത് പരിഹരിക്കാനുള്ള ശ്രമങ്ങളുമാണ് " മാംഗല്യം തന്തു നാനേന "യുടെ പ്രമേയം. നവാഗതയായ സൗമ്യാ സദാനന്ദനാണ് സിനിമ സംവിധാനം ചെയ്യുന്നത് .\nറോയി ഗൾഫിൽ നിന്നും വിവാഹം കഴിക്കാനായി നാട്ടിലെത്തി ,പക്ഷെ ഈ വരവിന് അവന്റെ ജോലി നഷ്ടപ്പെടുന്നു. നാട്ടിൽ റോയിയ്ക്ക് ഏറ്റവും വിശ്വാസമുള്ള സുഹൃത്ത് ഷംസുവാണ്. ഷംസുവാണ് റോയിയുടെ ജീവിതത്തിലെ എല്ലാ പ്രശ്നങ്ങൾക്കും പരിഹാരം നിർദ്ദേശിക്കുന്നത്. ഒരു മാട്രിമോണിയൽ സൈറ്റിൽ പരസ്യം കൊടുത്തതിനെ തുടർന്ന് പരിചയപ്പെട്ട ക്ലാരയെ റോയി വിവാഹം കഴിക്കുന്നു. ക്ലാരയ്ക്ക് ജോലിയില്ലെങ്കിലും സാമ്പത്തികമുള്ള കുടുംബത്തിലെ അംഗമാണ്. പുരാതനമായ ഒരു കത്തോലിക്കാ കുടുംബത്തിലെ അംഗമാണ് റോയിയെങ്കിലും കുടുംബത്തിന്റെ സാമ്പത്തിക സ്ഥിതി മോശമാണ്. റോയിയുടെ അദ്ധ്യാനത്തിലുടെ കിട്ടുന്ന തുക ഉപയോഗിച്ചാണ് കുടുംബം പിടിച്ച് നിൽക്കുന്നത്.\nസംവിധായിക സൗമ്യയും ,തിരക്കഥാകൃത്ത് ടോണിയും ഐ.ടി രംഗത്ത് നിന്നാണ് സിനിമയിൽ എത്തിയിരിക്കുന്നത്. ദിൽനാഥ് പുത്തഞ്ചേരി , മിർഷാദ് എന്നിവരുടെ ഗാനങ്ങൾക്ക് സയനോര ,രേവതി, സുനാദ് , അസീം റോഷൻ എന്നിവരാണ് സംഗീതം നൽകുന്നത്. അരവിന്ദ് കൃഷ്ണ ക്യാമറയും, ക്രിസ്റ്റി എഡിറ്റിംഗും, ബാദുഷ പ്രൊഡക്ഷൻ കൺട്രോളറും ,നഹസ് ബാല കലാ സംവിധാനവും റോണക്സ് സേവ്യർ മേക്കപ്പും നിർവ്വഹിക്കുന്നു. യു. ജി.എം എന്റർടെയ്ൻ മെന്റിന്റെ ബാനറിൽ ഡോ. സഖറിയാ തോമസ്, ആൽവിൻ ആന്റണി, പ്രിൻസ് പോൾ, എയ്ഞ്ചലീനാ മേരി ആന്റണി എന്നിവരാണ് " മാംഗല്യം തന്തു നാനേന " നിർമ്മിക്കുന്നത്.\nറോയിയെ കുഞ്ചാക്കോ ബോബനും , ക്ലാരയെ നിമിഷ സജയനും ആണ് അവതരിപ്പിക്കുന്നത്. ഹരീഷ് കണാരൻ ,വിജയരാഘവൻ, അലൻസിയർ ലേ ലോപ്പസ്, ചെമ്പിൽ അശോകൻ, ശാന്തി കൃഷ്ണ, സലിം കുമാർ, പൊന്നമ്മ ബാബു, ജോമോൻ ,മോളി കണ്ണമാലി എന്നിവരും ഈ സിനിമയിൽ അഭിനയിക്കുന്നു.\n" മാംഗല്യം തന്തു നാനേന " സെപ്റ്റംബർ 20ന് റിലിസ് ചെയ്യും. Reviewed by CPK on September 03, 2018 Rating: 5


കൊവിഡ് ടെസ്റ്റ് ഡ്രൈവ് വൻ വിജയമെന്ന് ആരോഗ്യ വകുപ്പ്. എല്ലാ ജില്ലകളും ടാർഗറ്റ് മറികടന്നു.കൊവിഡ് ടെസ്റ്റ് ഡ്രൈവ് വൻ വിജയമെന്ന് ആരോഗ്യ വകുപ്പ്. എല്ലാ ജില്ലകളും ടാർഗറ്റ് മറികടന്നു. – Malayorashabdam\nWednesday, 19 May 2021 01:53:01 AM\nകൊവിഡ് ടെസ്റ്റ് ഡ്രൈവ് വൻ വിജയമെന്ന് ആരോഗ്യ വകുപ്പ്. എല്ലാ ജില്ലകളും ടാർഗറ്റ് മറികടന്നു.കൊവിഡ് ടെസ്റ്റ് ഡ്രൈവ് വൻ വിജയമെന്ന് ആരോഗ്യ വകുപ്പ്. എല്ലാ ജില്ലകളും ടാർഗറ്റ് മറികടന്നു.\nBy MS WEB DESK | Saturday April 17th, 2021\nരണ്ടര ലക്ഷം പരിശോധന ലക്ഷ്യമിട്ട സ്ഥാനത്ത് 3,00,971 പരിശോധനകൾ നടത്തി. ഏറ്റവും കൂടുതൽ പരിശോധനകൾ നടന്നത് കോഴിക്കോട് ജില്ലയിലാണ്. 39565 സാമ്പിളുകളാണ് ജില്ലയിൽ പരിശോധിച്ചത്. തിരുവനന്തപുരത്ത് 29,008 ഉം എറണാകുളത്ത് 36,671 പേരെയും പരിശോധിച്ചു. കൊവിഡ് മാസ് പരിശോധനക്ക് ജനങ്ങളുടെ പൂർണ സഹകരണമുണ്ടായി.\nതിരുവനന്തപുരം ജില്ലയിൽ ടാർഗറ്റ് നൽകിയിരുന്നത് 22,600 പരിശോധനകൾക്കാണ്. എന്നാൽ നടത്തിയത് 29,008 പരിശോധനകളാണ്. ഇന്നലെ 14,087 പരിശോധനകളും ഇന്ന് 14,921 പരിശോധനകളും നടത്തി. 22,284 ആർടിപിസിആർ പരിശോധനകളും 6,245 റാപ്പിഡ് ആന്റിജൻ പരിശോധനകളും 479 മറ്റു പരിശോധനകളും നടത്തി.\nGallery image with caption: ആംബുലന്‍സായി ഉപയോഗിക്കാന് സാധിക്കുന്ന വാഹനങ്ങളുടെ പട്ടിക തയ്യാറാക്കാന് നിര്‍ദേശിച്ച് മുഖ്യമന്ത്രി\nGallery image with caption: ആറ് ലിറ്റർ മദ്യവുമായി പായം വട്ട്യറ സ്വദേശിയെ പേരാവൂർ എക്സൈസ് പിടികൂടി\nGallery image with caption: പേരാവൂർ താലൂക്കാശുപത്രിയുടെ നേതൃത്വത്തിൽ രണ്ടു ദിവസമായി നടത്തിയ കോവിഡ് മെഗാ ടെസ്റ്റിൽ 43 പേർക്ക് കോവിഡ് പോസിറ്റീവ്\nGallery image with caption: ഇന്ന് കൊവിഡ് വാക്‌സിനേഷന്3കേന്ദ്രങ്ങളില്


ഗാംഗുലി പറഞ്ഞത് കള്ളം: രാജിവയ്ക്കരുതെന്ന് തന്നോട് ആരും ആവശ്യപ്പെട്ടിട്ടില്ലെന്ന് കോഹ്ലി - Narada News Malayalam\nHome/Sports/ഗാംഗുലി പറഞ്ഞത് കള്ളം: രാജിവയ്ക്കരുതെന്ന് തന്നോട് ആരും ആവശ്യപ്പെട്ടിട്ടില്ലെന്ന് കോഹ്ലി\nഏകദിന നായക സ്ഥാനത്ത് നിന്നും നീക്കുന്നത് അറിയിച്ചത് ടീം പ്രഖ്യാപനത്തിന് ഒന്നര മണിക്കൂര് മുമ്പ് മാത്രം\nഇന്ത്യന് ട്വന്റി 20 ടീമിന്റെ നായകസ്ഥാനം രാജിവയ്ക്കരുതെന്ന് തന്നോട് ആരും ആവശ്യപ്പെട്ടില്ലെന്ന് വിരാട് കോഹ്ലി (Virat Kohli). ദക്ഷിണാഫ്രിക്കന് പര്യടനത്തിന് മുമ്പുള്ള പതിവ് വാര്‍ത്താസമ്മേളനത്തിലാണ് കോഹ്ലിയുടെ വെളിപ്പെടുത്തല്. ട്വന്റി 20 ക്യാപ്റ്റന് സ്ഥാനം ഒഴിയരുതെന്ന് താന് കോഹ്ലിയോട് വ്യക്തിപരമായി ആവശ്യപ്പെട്ടന്നായിരുന്നു ബി.സി.സി.ഐ പ്രസിഡന്റ് സൗരവ് ഗാംഗുലി (Sourav Ganguly) കഴിഞ്ഞ ദിവസം അവകാശപ്പെട്ടത്.\nഏകദിന ടീമിന്റെ നായക സ്ഥാനത്തുനിന്നും നീക്കിയതിലുള്ള അതൃപ്തി കോഹ്ലിയുടെ വാര്‍ത്താസമ്മേളനത്തില് മറനീക്കി പുറത്തുവന്നു. ടീം പ്രഖ്യാപനത്തിന് ഒന്നര മണിക്കൂര് മുമ്പ് മാത്രമാണ് ക്യാപ്റ്റന് സ്ഥാനത്തുനിന്നും നീക്കം ചെയ്യുന്ന വിവരം തന്നെ അറിയിച്ചതെന്ന് കോഹ്ലി വെളിപ്പെടുത്തി. ട്വന്റി 20 നായകസ്ഥാനം ഒഴിയുന്നതായി അറിയിച്ചപ്പോള് ബിസിസിഐ അധികൃതര് യാതൊരു എതിര്‍പ്പും പ്രകടിപ്പിച്ചില്ല. ട്വന്റി 20 നായക സ്ഥാനം ഒഴിയുന്ന കാര്യം സമൂഹമാധ്യമത്തിലൂടെ പ്രഖ്യാപിച്ചപ്പോള് ഏകദിന നായകസ്ഥാനത്ത് തുടരാനുള്ള താല്‍പര്യം കോഹ്ലി വ്യക്തമാക്കിയിരുന്നു.\n‘എന്റെ തീരുമാനത്തില് ആര്‍ക്കും എതിര്‍പ്പോ അതൃപ്തിയോ ഉണ്ടായിരുന്നില്ല. ട്വന്റി 20 ടീമിന്റെ നായകസ്ഥാനത്തുനിന്ന് രാജിവയ്ക്കരുതെന്നും ആരും എന്നോട് പറഞ്ഞില്ല.’- കോഹ്ലി വിശദീകരിച്ചു. മാത്രമല്ല, തന്റെ തീരുമാനം ഉചിതമായെന്നായിരുന്നു ബിസിസിഐ (BCCI) അധികൃതരുടെ പ്രതികരണമെന്നും കോഹ്ലി വ്യക്തമാക്കി.\nBCCI IndianCricketTeam SouravGanguly ViratKohli


Emalayalee.com - ഐ.പി.സി ഫാമിലി കോണ്‍ഫറന്‍സില് കുട്ടികള്‍ക്കായി വിബിഎസ്\nഫ്‌ളോറിഡ: ജൂലൈ 25 മുതല് 28 വരെ ഒര്‍ലാന്റോ ഡബിള് ട്രീ ഹോട്ടല് സമുച്ചയത്തില് വെച്ച് നടത്തപ്പെടുന്ന ഇന്ത്യാ പെന്തക്കോസ്ത് ദൈവസഭയുടെ കുടുംബ സംഗമത്തോടനുബദ്ധിച്ച് 17 മത് ഐപിസി ഫാമിലി കോണ്‍ഫറന്‍സില് ചില്‍ഡ്രന്‍സ് മിനിസ്ട്രിയുടെ നേത്യത്വത്തില് കുട്ടികള്‍ക്കായി "ROAR " എന്ന വിബിഎസ് തീം സെഷനുകള് നടത്തുമെന്ന് കോര്‍ഡിനേറ്റര് ജിനോ സ്റ്റീഫന് അറിയിച്ചു.\nജീവിതം വന്യമാണ്, ദൈവം നല്ലവനാണ്! എന്നതായ വിഷയത്തെ ആസ്പദമാക്കിയുള്ള ഓരോ സെഷനും ജൂലൈ 25 വ്യാഴാഴ്ച വൈകുന്നേരം മുതല് 28 ഞായറാഴ്ച രാവിലെ വരെ മലയാളം പ്രധാന സെക്ഷനു അനുസൃതമായി നടക്കും.5മുതല് 10 വയസ്സുവരെയുള്ള കുട്ടികള്‍ക്ക് ഓരോ സെഷനിലും പങ്കെടുക്കാം. ഐപിസി ഫാമിലി കോണ്‍ഫറന്‍സ് വെബ്‌സൈറ്റ് വഴി മുന്‍കൂട്ടി രജിസ്‌ട്രേഷന് ലഭ്യമാണ്. ശനിയാഴ്ച പകല് "ഇഗ്‌നൈറ്റ് യുവര് ലൈറ്റ് കിഡ്‌സ്" എന്ന പ്രത്യേക വിനോദ പരിപാടികളും ഉണ്ടായിരിക്കുമെന്ന് ടീം കോര്‍ഡിനേറ്റര് അറിയിച്ചു.\nകൂടുതല് വിവരങ്ങള്‍ക്ക്: https://ipcfamilyconference.org/


ഇര്‍ഫാന് പത്താന് അന്താരാഷ്ട്ര ക്രിക്കറ്റില് നിന്ന് വിരമിച്ചു\n4 Jan 2020 1:16 PM GMT\nഇന്ത്യയുടെ എക്കാലത്തേയും മികച്ച ഫാസ്റ്റ് ബൗളര്‍മാരില് ഒരാളും മികച്ച ഓള് റൗണ്ടറുമായി അറിയപ്പെടുന്ന ഇര്‍ഫാന് പത്താന് അന്താരാഷ്ട്ര ക്രിക്കറ്റിന്റെ എല്ലാ ഫോര്‍മാറ്റുകളില് നിന്നും വിരമിച്ചു. 2003ല് അഡ്‌ലെയ്ഡ് ടെസ്റ്റില് ഓസ്‌ട്രേലിയയ്‌ക്കെതിരെ ഇന്ത്യന് ടീമില് അരങ്ങേറ്റം കുറിച്ച ഇര്‍ഫാന് പത്താന് 2012 ഒക്ടോബറിലാണ് അവസാനമായി ഇന്ത്യക്ക് വേണ്ടി കളിച്ചത്.\nഇടങ്കയ്യന് ഫാസ്റ്റ് ബൗളറായ ഇര്‍ഫാന് പത്താന് പന്തിനെ സ്വിംഗ് ചെയ്യിക്കാനുള്ള കഴിവിന്റെ പേരില് പ്രശംസിക്കപ്പെട്ടു. വസീം അക്രമത്തിന്റേയും കപില് ദേവിന്റേയും മറ്റും പിന്‍ഗാമിയായി ക്രിക്കറ്റ് നിരൂപകര് ഇര്‍ഫാന് പത്താനെ പുകഴ്ത്തിയിരുന്നു. വെടിക്കെട്ട് ബാറ്റിംഗ് പ്രകടനങ്ങളിലൂടെ മികച്ച ഓള് റൗണ്ടര് എന്ന പേരും നേടി. കപില് ദേവിന് ശേഷം ഇന്ത്യക്ക് കിട്ടിയ ഓള് റൗണ്ടര് എന്ന് പത്താനെ ക്രിക്കറ്റ് ലോകം വിശേഷിപ്പിച്ചു. 29 ടെസ്റ്റുകളില് നിന്ന് 100 വിക്കറ്റും 1105 റണ്‍സും നേടി. 120 ഏകദിനങ്ങളില് നിന്ന് 173 വിക്കറ്റുകളും 1544 റണ്‍സും. 24 ട്വന്റി 20 മത്സരങ്ങളില് നിന്ന് 172 റണ്‍സും 28 വിക്കറ്റും. 2007ലെ ട്വന്റി 20 ലോകകപ്പ് ചാമ്പന്‍മാരായ എം എസ് ധോണിയുടെ ഇന്ത്യന് ടീമിന്റെ ഭാഗം. പാകിസ്താനെതിരായ ഫൈനലിലെ മാന് ഓഫ് ദ മാച്ച്. ഹര്‍ഭജന് സിംഗിന് ശേഷം ടെസ്്റ്റില് ഹാട്രിക്ക് വിക്കറ്റ് നേടുന്ന ആദ്യ ഇന്ത്യന് ബൗളറായി 2006ലെ പാകിസ്താന് പര്യടനത്തില് ഇര്‍ഫാന് പത്താന്. ബാറ്റ്‌സ്മാന്‍മാരുടെ പേടിസ്വപ്‌നമായ പെര്‍ത്തിലെ പേസ് ബൗളിംഗ് അനുകൂല പിച്ചില് ഓസ്‌ട്രേലിയയ്‌ക്കെതിരായ ഇന്ത്യയുടെ ടെസ്റ്റ് വിജയത്തില് നിര്‍ണായക പങ്ക് വഹിച്ചു.\nപരിക്കും ഫോമില്ലായ്മയും ഒരു ഘട്ടത്തില് അലട്ടിയ ഇര്‍ഫാന് പത്താന് മുന്നില്, ആഭ്യന്തര മത്സരങ്ങളില് ഫോം വീണ്ടെടുക്കുകയും മികച്ച പ്രകടനം നടത്തുകയും ചെയ്‌തെങ്കിലും 2012 ഒക്ടോബറിന് ശേഷം ഇന്ത്യന് ടീമിന്റെ വാതില് തുറന്നതേയില്ല. മികച്ച ഫോമിലായിരുന്നപ്പോള് പോലും ദീര്‍ഘകാലം പത്താനെ ടീമിന് പുറത്തുനിര്‍ത്തിയത് ക്യാപ്റ്റനായിരുന്ന മഹേന്ദ്ര സിംഗ് ധോണിക്കും സെലക്ടര്‍മാര്‍ക്കുമെതിരെ രൂക്ഷ വിമര്‍ശനമുയരാന് കാരണമായിരുന്നു.


നീതി എന്തെന്ന് അറിയാത്ത പോലീസിനെ അതെന്തെന്നു പഠിപ്പിച്ച ഗൗരിക്ക് പറയാനുള്ളത് - Boolokam\nHome Video നീതി എന്തെന്ന് അറിയാത്ത പോലീസിനെ അതെന്തെന്നു പഠിപ്പിച്ച ഗൗരിക്ക് പറയാനുള്ളത്\nഗൗരി നന്ദ എന്ന കുട്ടി പിണറായി പോലീസ് കാണിച്ച ദാര്‍ഷ്ട്യത്തെ പൊതുമധ്യത്തില് ചോദ്യം ചെയ്തതിനാണ് ജാമ്യമില്ലാ വകുപ്പില് കേസ് എടുത്തതും. പോലീസ് ചെയ്തത് തെറ്റെന്ന് ഗൗരി നന്ദ പറഞ്ഞപ്പോള് കൂടുതല് നിയമങ്ങളൊന്നും നീ ഞങ്ങളെ പഠിപ്പിക്കേണ്ടെന്നും പെണ്ണായാേണ്ടാണ് അല്ലേല് ഇവിടെവച്ച് നിന്നെ ദേഹോപദ്രവം ചെയ്തേനേ എന്നും ആണ് പോലീസ് പറഞ്ഞ ദാര്‍ഷ്ട്യം .കേരളത്തിൽ ഒരു സാധു പെൺകുട്ടി പോലീസിൻ്റെ തെറ്റായ നയത്തിനെതിരെ ശബ്ദമുയർത്തിയപ്പോൾ കുട്ടിയ്ക്കെതിരെ ജാമ്യമില്ലാ വകുപ്പ് പ്രകാരം പോലീസിന്റെ കേസ്സ്. ഗൗരിനന്ദയും പോലീസും തമ്മിലുള്ള വാദപ്രതിവാദത്തിന്റെ വീഡിയോ ഇപ്പോഴാണ് കാണുന്നത്.\nഅകലം പാലിക്കാത്ത പോലീസിനും പെറ്റി ഇടണമെന്ന് ഗൗരിനന്ദ.തങ്ങൾ എൻഫോഴ്സ്മെന്റിന് വന്നതാണെന്നു പോലീസ്. നിയമപാലനത്തിന്റെ പേരിൽ എന്തു ലംഘനവുമാകാമെന്ന ധ്വനി അല്ലേ ആ വാക്കുകളിൽ ഉള്ളത്?\nഗൗരിക്ക് പറയാനുള്ളത് ഇതാണ്\n‘നിയമങ്ങൾ അറിഞ്ഞുകൂടെങ്കിൽ പഠിയ്ക്കണം സാറേ…!’\n“ഞാന് ആശുപത്രിയില് പോയിട്ട് ATMല് നിന്ന് പൈസ എടുക്കാന് കയറിയതായിരുന്നു. തൊട്ടടുത്തുള്ള ഇന്ത്യന് ബാങ്കിന് മുന്നില് ഒരുപാടുപേര് ഉണ്ടായിരുന്നു. അകലം പാലിച്ചുതന്നെയാണ് ആളുകള് നിന്നിരുന്നെ.\nപൊലീസ് ജീപ്പില് അഞ്ചോ ആറോ പേര് ഉണ്ടായിരുന്നു. അവര് വന്നിട്ട് എന്തോ മഞ്ഞ ഷീറ്റ് പേപ്പറില് എഴുതിക്കൊടുക്കുന്നു. മൂന്ന് പേര്‍ക്കോ മറ്റോ ആണ് കൊടുത്തത്. ഒരു അങ്കിള് ചൂടായി പൊലീസുകാരോട് സംസാരിക്കുന്നതുകണ്ടു. ഞാന് ചെന്നു അങ്കിളിനോട് എന്താ പ്രശ്നമെന്ന് ചോദിച്ചു.\nമോളേ ഇത്രയും അകലം പാലിച്ചു നിന്നിട്ടും പെറ്റി അടയ്ക്കണമെന്നാണ് അവര് പറയുന്നെ എന്നുപറഞ്ഞു. അപ്പോ ഞാന് പറഞ്ഞു ഇവിടെക്കിടന്ന് ശബ്ദമുണ്ടാക്കിയിട്ട് കാര്യമില്ല, ഈ സാറിന്‍റെയും ഉയര്‍ന്ന ഉദ്യോഗസ്ഥരുണ്ട്. അവിടെപ്പോയി പരാതിപ്പെട്ടാല് മതിയെന്ന് ഞാന് പറഞ്ഞു.\nഅപ്പോ അവിടെ നിന്ന ഒരു സാര് വിളിച്ച് എന്നോട് പേരുചോദിച്ചു. ഞാന് പറഞ്ഞു ഗൌരി എന്ന്. അപ്പോ അഡ്രസ് ചോദിച്ചു. അപ്പോ ഞാന് ചോദിച്ചു എന്തിനാ അഡ്രസ് ചോദിക്കുന്നേന്ന്. അപ്പോ പറഞ്ഞു അകലം പാലിച്ചില്ല അതുകൊണ്ട് പെറ്റിയാ എഴുതുന്നെ എന്ന്. അപ്പോ ഞാന് ചോദിച്ചു സാറ് പെറ്റിയാണോ എഴുതുന്നെ?\nഞാന് മാസ്ക് വെച്ചിട്ടുണ്ട്, ATM ല് ഞാന് മാത്രമേ ഉണ്ടായിരുന്നുള്ളൂ. ആ അങ്കിളിനോട് എന്താ ഇഷ്യു എന്നുമാത്രമാ ഞാന് ചോദിച്ചത്. അത്രേ ചെയ്തുള്ളൂ.\nകൂടുതല് നിയമങ്ങളൊന്നും പഠിപ്പിക്കേണ്ടെന്ന് സാര് പറഞ്ഞു. നിയമങ്ങള് അറിഞ്ഞുകൂടെങ്കില് പഠിക്കണമെന്ന് ഞാന് പറഞ്ഞു. അപ്പോ പറഞ്ഞു ഉത്തരവാദിത്വമാണെന്ന്. ഇതൊന്നുമല്ല ഉത്തരവാദിത്വം, സാര് ചെയ്തത് തെറ്റാണെന്ന് ഞാന് പറഞ്ഞു. അപ്പോ എസ്ഐ സാര് വന്നിട്ട് മോശമായി ഒരു വാക്ക് പറഞ്ഞു. ഇതോടെയാണ് ശബ്ദമുയര്‍ത്തി എനിക്ക് സംസാരിക്കേണ്ടിവന്നത്. ഞാന് അങ്ങോട്ട് ബഹുമാനത്തോടെ സംസാരിച്ചിട്ടുണ്ട്, തിരിച്ചും ആ ബഹുമാനം വേണമെന്ന് ഞാന് പറഞ്ഞു. കൂടുതല് പഠിപ്പിക്കേണ്ടെന്ന് എന്നോട് പറഞ്ഞു.\nനീയൊരു പെണ്ണായതുകൊണ്ട് ഒന്നും ചെയ്യുന്നില്ല, ആണായിരുന്നെങ്കില് പിടിച്ചുതള്ളിയേനെയെന്ന് എസ്ഐ. പെണ്ണ് ചോദ്യംചെയ്താലും ആണ് ചോദ്യംചെയ്താലും ഒരു പോലെയാണെന്ന് ഞാന് പറഞ്ഞു. കൂടുതല് സംസാരിക്കണ്ട, ഉയര്‍ന്ന ഉദ്യോഗസ്ഥനോട് പരാതിപ്പെട്ടോ എന്ന് എന്നോട് പറഞ്ഞു. ശരിയെന്നും പറഞ്ഞ് ഞാന് വീട്ടിലെത്തി.”\nPrevious articleമാസം 2500 രൂപവച്ചു 30000 രൂപയോളം ബൈജൂസ് ആപ്പുകാർ ഭാര്യയുടെ അകൗണ്ടിൽ നിന്ന് ഊറ്റി, പിന്നെ സംഭവിച്ചത്\nNext articleഅവനവന്റെ ഉള്ളിലേക്ക് ചൂഴ്ന്നിറങ്ങുന്ന എം ടിയുടെ തൂലികയിലെ എക്കാലെത്തെയും മികച്ച ചലച്ചിത്രകാവ്യം


യുട്യൂബ് വീഡിയോ ഡൌണ്‍ലോഡ് ചെയ്യാന് 10 മികച്ച വഴികള് – Ebadutech\nയുട്യൂബില് കണ്ട വീഡിയോ ഡൌണ്‍ലോഡ് ചെയ്യാന് കഴിഞ്ഞെങ്കില് എന്ന് പലരും ആഗ്രഹിചിട്ടുണ്ടാകും. സ്പീഡ് കുറഞ്ഞ ഇന്റര്‍നെറ്റ് കണക്ഷന് ഉള്ളവര്‍ക്ക് ഇതു വളരെ ആശ്വാസമായിരിക്കും. കാരണം സ്പീഡ് കുറഞ്ഞ ഇന്റര്‍നെറ്റ് വഴി ഇഷ്ടപെട്ട വീഡിയോ വീണ്ടും വീണ്ടും കാണുക എന്നത് വളരെ ബുദ്ധിമുട്ടായിരിക്കും. അതുകൊണ്ട് വീഡിയോ ഒരു തവണ ഡൌണ്‍ലോഡ് ചെയ്താല് പിന്നെ ഇഷ്ടത്തിനനുസരിച്ച് കാണാം. യുട്യൂബ് വീഡിയോ ഡൌണ്‍ലോഡ് ചെയ്യാന് സഹായിക്കുന്ന മികച്ച വഴികള് താഴെ നല്‍കിയിരിക്കുന്നു.\nവെബ്സൈറ്റ് വഴി ഡൌണ്‍ലോഡ് ചെയ്യാന്\n1) keepvid.com ഡൌണ്‍ലോഡ് ചെയ്യേണ്ട യുട്യൂബ് വീഡിയോയുടെ ലിങ്ക് ഈ വെബ്സൈറ്റിലെ keepvid.com ഇന്‍പുട്ട് ബോക്സില് കൊടുത്തു ഡൌണ്‍ലോഡ് ബട്ടണ് ക്ലിക്ക് ചെയ്യുക. ഈ വെബ്സൈറ്റ് വഴി ഡൌണ്‍ലോഡ് ചെയ്യാന് ജാവ റണ് ടൈം എന്‍വയോന്‍മെന്റ് ഇന്‍സ്റ്റോള് ചെയ്യണം.\n2) savevid.com ഡൌണ്‍ലോഡ് ചെയ്യേണ്ട യുട്യൂബ് വീഡിയോയുടെ ലിങ്ക് ഈ വെബ്സൈറ്റിലെ savevid.com ഇന്‍പുട്ട് ബോക്സില് കൊടുത്തു ഡൌണ്‍ലോഡ് ബട്ടണ് ക്ലിക്ക് ചെയ്യുക. ഈ വെബ്സൈറ്റ് വഴി ഡൌണ്‍ലോഡ് ചെയ്യാന് ജാവ റണ് ടൈം എന്‍വയോന്‍മെന്റ് ഇന്‍സ്റ്റോള് ചെയ്യണം. യുട്യൂബ് അല്ലാതെയുള്ള വീഡിയോ സ്ട്രീമിംഗ് വെബ്സൈറ്റകളിലെ വീഡിയോയും ഈ സൈറ്റ് വഴി ഡൌണ്‍ലോഡ് ചെയ്യാം.\n3) clipnabber.com ഡൌണ്‍ലോഡ് ചെയ്യേണ്ട യുട്യൂബ് വീഡിയോയുടെ ലിങ്ക് ഈ വെബ്സൈറ്റിലെ clipnabber.com ഇന്‍പുട്ട് ബോക്സില് കൊടുത്തു ഡൌണ്‍ലോഡ് ബട്ടണ് ക്ലിക്ക് ചെയ്യുക. ഈ വെബ്സൈറ്റ് വഴി ഡൌണ്‍ലോഡ് ചെയ്യാന് ജാവ റണ് ടൈം എന്‍വയോന്‍മെന്റ് ഇന്‍സ്റ്റോള് ചെയ്യണം.\n4) deturl.com ഡൌണ്‍ലോഡ് ചെയ്യേണ്ട യുട്യൂബ് വീഡിയോയുടെ ലിങ്ക് ഈ വെബ്സൈറ്റിലെ deturl.com ഇന്‍പുട്ട് ബോക്സില് കൊടുത്തു ഡൌണ്‍ലോഡ് ബട്ടണ് ക്ലിക്ക് ചെയ്യുക. യുട്യൂബ് വീഡിയോ വിവധ ഫോര്‍മാറ്റില് ഈ സൈറ്റ് വഴി ഡൌണ്‍ലോഡ് ചെയ്യാം. ഈ വെബ്സൈറ്റ് വഴി ഡൌണ്‍ലോഡ് ചെയ്യാന് ജാവ റണ് ടൈം എന്‍വയോന്‍മെന്റ് ഇന്‍സ്റ്റോള് ചെയ്യണം.\nബ്രൌസര് പ്ലഗിന് / എക്സ്റ്റെന്‍ഷന് വഴി ഡൌണ്‍ലോഡ് ചെയ്യാന്\n5) SaveFrom.Net എന്ന ബ്രൌസര് പ്ലഗിന് വഴി യുട്യൂബ് ഉള്‍പ്പടെയുള്ള വിവിധ വീഡിയോ സ്ട്രീമിംഗ് വെബ്സൈറ്റുകളില് നിന്നും വീഡിയോ ഡൌണ്‍ലോഡ് ചെയ്യാം. ക്രോം, ഫയര്‍ഫോക്സ്, ഒപേറ, സഫാരി എന്നീ ബ്രൌസറുകള്‍ക്ക് ഈ പ്ലഗിന് ലഭ്യമാണ്.\n6) FastestTube എന്ന ബ്രൌസര് പ്ലഗിന് ഇന്‍സ്റ്റോള് ചെയ്താല് യുട്യൂബ് ഉള്‍പ്പടെയുള്ള വിവിധ വീഡിയോ സ്ട്രീമിംഗ് വെബ്സൈറ്റുകളില് നിന്നും വീഡിയോ ഡൌണ്‍ലോഡ് ചെയ്യാം. ഈ പ്ലഗിന് ഇന്‍സ്റ്റോള് ചെയ്താല് നിങ്ങള്‍ക്ക് ഡൌണ്‍ലോഡ് ചെയ്യേണ്ട വീഡിയോയുടെ താഴെ ഡൌണ്‍ലോഡ് ടാബ് വരും. അത് വഴി വീഡിയോ ഡൌണ്‍ലോഡ് ചെയ്യാം. ക്രോം, ഫയര്‍ഫോക്സ്, സഫാരി 5+, ഓപേറ 11+ എന്നീ ബ്രൌസറുകള്‍ക്ക് ഈ പ്ലഗിന് ലഭ്യമാണ്.\n7) Video DownloadHelper ഒരു ഫയര്‍ഫോക്സ് ബ്രൌസര് ആഡ് ഓണ് ആണ്. ഈ പ്ലഗിന് ഇന്‍സ്റ്റോള് ചെയ്താല് യുട്യൂബ് ഉള്‍പ്പെടെയുള്ള വിവിധ വീഡിയോ സ്ട്രീമിംഗ് വെബ്സൈറ്റുകളില് നിന്ന് വീഡിയോ ഡൌണ്‍ലോഡ് ചെയ്യാം. ഈ ആഡ് ഓണ് ഇന്‍സ്റ്റോള് ചെയ്താല് നിങ്ങള്‍ക്ക് ഡൌണ്‍ലോഡ് ചെയ്യേണ്ട വീഡിയോയുടെ താഴെ ഡൌണ്‍ലോഡ് ബട്ടണ് വരും. അത് വഴി വീഡിയോ ഡൌണ്‍ലോഡ് ചെയ്യാം.\nWatch : How to create Amazon influencer account\nമൊബൈല് വഴി ഡൌണ്‍ലോഡ് ചെയ്യാന്\n8) TubeBox ഇത് ഒരു ഐഒഎസ് ആപ്പ് ആണ്. ഈ ആപ്പ് ഇന്‍സ്റ്റോള് ചെയ്താല് യുട്യൂബ്, ഡെയിലി മോഷന്, എന്നീ വീഡിയോ സ്ട്രീമിംഗ് വെബ്സൈറ്റുകളില് നിന്ന് വീഡിയോ ഡൌണ്‍ലോഡ് ചെയ്യാം.\n9) TubeMate ഇത് ഒരു ആന്‍ഡ്രോയ്ഡ് അപ്ലിക്കേഷന് ആണ്. ഇത് ഇന്‍സ്റ്റോള് ചെയ്ത് ആന്‍ഡ്രോയ്ഡ് ഫോണില് യുട്യൂബ് വീഡിയോ ഡൌണ്‍ലോഡ് ചെയ്യാം.\n10) WonTube ഇത് ഒരു ആന്‍ഡ്രോയ്ഡ് അപ്ലിക്കേഷന് ആണ്. ഇത് ഇന്‍സ്റ്റോള് ചെയ്ത് ആന്‍ഡ്രോയ്ഡ് ഫോണില് യുട്യൂബ് വീഡിയോ ഡൌണ്‍ലോഡ് ചെയ്യാം.


കൊച്ചിയില് കര്‍ശന നിയന്ത്രണങ്ങള്; അനാവശ്യമായി പുറത്തിറങ്ങുന്നവര്‍ക്കെതിരെ കേസെടുക്കും | News Moments | The world in your palm top\nകൊച്ചി: കോവിഡ് വ്യാപനത്തിന്റെ പശ്ചാത്തലത്തില് കൊച്ചിയില് നിയന്ത്രണങ്ങള് കര്‍ശനമാക്കുന്നു. അനാവശ്യമായി പുറത്തിറങ്ങുന്നവര്‍ക്കെതിരെ പോലീസ് കേസെടുക്കും. നഗരത്തിലെ പ്രധാന റോഡുകളില് ബാരിക്കേഡുകള് സ്ഥാപിച്ചു. എംജി റോഡില് ഒരു വരി ഗതാഗതം മാത്രമാണ് അനുവദിച്ചിരിക്കുന്നത്. ചെല്ലാനത്തും എറണാകുളം ജനറല് ആശുപത്രി പരിസരത്തും കര്‍ശന ജാഗ്രതാ നിര്‍ദേശം വെള്ളിയാഴ്ച തന്നെ നല്‍കിയിരുന്നു.\nജനറല് ആശുപത്രിയില് ചികിത്സയിലുണ്ടായിരുന്ന സ്ത്രീക്ക് കോവിഡ് സ്ഥിരീകരിച്ചിരുന്നു. ഇതേത്തുടര്‍ന്ന് ആശുപത്രിയിലെ ഡോക്ടര്‍മാര് ഉള്‍പ്പെടെ 76 ജീവനക്കാര് ക്വാറന്റൈനിലാണ്. ചെല്ലാനത്ത് മത്സ്യത്തൊഴിലാളിയുടെ ഭാര്യക്ക് കോവിഡ് സ്ഥിരീകരിച്ചതിനാല് ഹാര്‍ബര് അടച്ചിടുകയും മത്സ്യത്തൊഴിലാളികളുടെ സ്രവ സാമ്പിളുകള് പരിശോധനയ്ക്കായി ശേഖരിക്കും.\nഎറണാകുളം മാര്‍ക്കറ്റിലെ വ്യാപാരിക്ക് കോവിഡ് സ്ഥിരീകരിച്ചതിനെ തുടര്‍ന്ന് മാര്‍ക്കറ്റ് അടച്ചിരുന്നു. 132 പേരുടെ സാമ്പിളുകള് മാര്‍ക്കറ്റില് നിന്ന് പരിശോധനയ്ക്കായി ശേഖരിച്ചു. ചമ്പക്കര മാര്‍ക്കറ്റില് രാവിലെ പോലീസ് മിന്നല് പരിശോധന നടത്തിയിരുന്നു. മാസ്‌ക് ധരിക്കാതെയും സാമൂഹിക അകലം പാലിക്കാതെയും മാര്‍ക്കറ്റില് നിന്ന 30ല് അധികം പേരെ കസ്റ്റഡിയില് എടുക്കുകയും മാനദണ്ഡങ്ങള് പാലിക്കാതെ കച്ചവടം നടത്തിയ കടകള് അടപ്പിക്കുകയും ചെയ്തു.


സ്കൂളില് അഞ്ച് വയസ്സുകാരി ബലാത്സംഗത്തിനിരയായി; ജീവനക്കാരന് അറസ്റ്റില്\nNew Delhi, First Published 14, Aug 2019, 10:03 AM IST\nഇയാള് മറ്റുകുട്ടികളെയും ലൈംഗികമായി പിഡിപ്പിച്ചിട്ടുണ്ടെന്നാരോപിച്ച് കൂടുതല് മാതാപിതാക്കള് രംഗത്തെത്തി. ഇയാള്‍ക്കെതിരെ കൂടുതല് പരാതി ലഭിച്ചിട്ടുണ്ടെന്നും കുട്ടികളെ കൗണ്‍സിലിംഗിന് വിധേയമാക്കുമെന്നും സൗത്ത് ദില്ലി ഡിസിപി വിജയ് കുമാര് പറഞ്ഞു.\nദില്ലി: ദില്ലിയിലെ സ്വകാര്യ സ്കൂളില് അഞ്ച് വയസ്സുകാരി ബലാത്സംഗത്തിനിരയായി. സംഭവത്തില് സ്കൂളിലെ തൂപ്പുജോലിക്കാരനെ പൊലീസ് അറസ്റ്റ് ചെയ്തു. പെണ്‍കുട്ടികള്‍ക്കായുള്ള വാഷ്റൂമില് വച്ചാണ് ഇയാള് കുട്ടിയെ ബലാത്സംഗത്തിനിരയാക്കിയത്. ഇയാള് മറ്റുകുട്ടികളെയും ലൈംഗികമായി പിഡിപ്പിച്ചിട്ടുണ്ടെന്നാരോപിച്ച് കൂടുതല് മാതാപിതാക്കള് രംഗത്തെത്തി.\nഇയാള്‍ക്കെതിരെ കൂടുതല് പരാതി ലഭിച്ചിട്ടുണ്ടെന്നും കുട്ടികളെ കൗണ്‍സിലിംഗിന് വിധേയമാക്കുമെന്നും സൗത്ത് ദില്ലി ഡിസിപി വിജയ് കുമാര് പറഞ്ഞു. ഇയാള്‍ക്കെതിരെ മുമ്പ് എന്തെങ്കിലും ലഭിച്ചിട്ടുണ്ടോ എന്ന് കാര്യത്തില് വ്യക്തത തേടി സ്കൂള് അധികൃതര്‍ക്ക് പൊലീസ് കത്ത് നല്‍കി. 2008 മുതല് ഇയാള് സ്കൂളിലെ ജോലിക്കാരനാണ്.\nപെണ്‍കുട്ടി വയറുവേദനയെന്ന് അമ്മയോട് പരാതിപ്പെട്ടതിനെ തുടര്‍ന്ന് നടത്തിയ പരിശോധനയിലാണ് സംഭവം പുറത്തറിഞ്ഞത്. പെണ്‍കുട്ടിയുടെ ശരീരം പരിശോധിക്കവേ നിരവധി പാടുകള് കണ്ടതിനെ തുടര്‍ന്ന് ആശുപത്രിയില് പ്രവേശിപ്പിച്ചു. ആശുപത്രിയില് നടത്തിയ പരിശോധനയില് പെണ്‍കുട്ടി ബലാത്സംഗത്തിനിരയായതായി തെളിഞ്ഞു. തുടര്‍ന്ന് പൊലീസില് പരാതി നല്‍കി.\nകൗണ്‍സിലിംഗില് സ്കൂളിലെ തൂപ്പുകാരന് വാഷ്റൂമില് വച്ചും കമ്പ്യൂട്ടര് റൂമില് വച്ചും നിരവധി തവണ പീഡിപ്പിച്ചതായി പെണ്‍കുട്ടി വെളിപ്പെടുത്തി. ഇയാള് പെണ്‍കുട്ടിയുമായി വാഷ്റൂമിലേക്ക് കയറിപോകുന്നത് സിസിടിവിയില് പതിഞ്ഞിട്ടുണ്ട്. ഇയാള്‍ക്കെതിരെ മുമ്പ് പരാതിയൊന്നും ലഭിച്ചിട്ടില്ലെന്നാണ് സ്കൂള് അധികൃതരുടെ വാദം. അറസ്റ്റിലായ പ്രതി മൂന്ന് പെണ്‍കുട്ടികളുടെ അച്ഛനാണ്.\nLast Updated 14, Aug 2019, 10:05 AM IST


ശ്രിചിത്രയില് ഇനി മുതല് സൗജന്യ ചികിത്സയ്ക്ക് നിയന്ത്രണം; സൗജന്യ ചികിത്സയ്ക്കായി വരുന്ന രോഗികള് വീട് ഇല്ലാത്തവരാകണം : കുടുംബത്തില് ഒരു വിധവയെങ്കിലും വേണം : അധികൃതര് മുന്നോട്ട് വെച്ച ഉപാധികള് ഇങ്ങനെ – Media Cuppa\nതിരുവനന്തപുരം: ശ്രിചിത്രയില് ഇനി മുതല് സൗജന്യ ചികിത്സയ്ക്ക് നിയന്ത്രണം; സൗജന്യ ചികിത്സയ്ക്കായി വരുന്ന രോഗികള് വീട് ഇല്ലാത്തവരാകണം,കുടുംബത്തില് ഒരു വിധവയെങ്കിലും വേണം , അധികൃതര് മുന്നോട്ട് വെച്ച ഉപാധികള് ഇങ്ങനെ. അധികസഹായമില്ലെന്ന് ചൂണ്ടിക്കാട്ടിയാണ് സൗജന്യ ചികിത്സയ്ക്ക് നിയന്ത്രണം ഏര്‍പ്പെടുത്തുന്നത്. നിയന്ത്രണം മറ്റന്നാള് മുതല് നിലവില് വരും.\nചികിത്സാ ഇളവ് ലഭിക്കാന് സര്‍ക്കാര് രേഖകള് നിര്‍ബന്ധമാക്കികൊണ്ടാണ് തീരുമാനം. കര്‍ശന ഉപാധികളാണ് ചികിത്സാ ഇളവിനായി മുന്നോട്ടുവയ്ക്കുന്നത്.നിലവില് ദാരിദ്ര രേഖക്ക് താഴെയുള്ളവര്‍ക്ക് സര്‍ട്ടിഫിക്കറ്റ് ഹാജരാക്കിയാല് ചികിത്സ പൂര്‍ണ്ണമായും സൗജന്യമായിരുന്നു. എന്നാല് പുതിയ ഉത്തരവ് പ്രകാരം ബിപിഎല് വിഭാഗക്കാരെ ‘എ’, ‘ബി’ എന്നിങ്ങനെ രണ്ട് വിഭാഗങ്ങളായി തരംതിരിക്കുന്നു.\nഗവേണിംഗ് ബോഡി നിശ്ചയിക്കുന്ന ഒന്‍പത് മാനദണ്ഡങ്ങളില് ഏഴെണ്ണമെങ്കിലും പാലിക്കപ്പെട്ടാല് മാത്രമേ പിന്നോക്കപട്ടികയില് ഉള്‍പ്പെടുത്തുകയൊള്ളു. രോഗി വീടില്ലാത്ത ആളാകണം, കുടുംബത്തില് വിധവ ഉണ്ടാകണം, വസ്തു തീരെ കുറവാകണം, കുടുംബത്തില് ഒരു മാറാരോഗിയെങ്കിലും ഉണ്ടാകണം, പട്ടികജാതി പട്ടിക വര്‍ഗ്ഗ കുടുംബങ്ങളില് സ്ഥിരവരുമാനമുള്ള ഒരാളും ഇല്ലാത്തയാളാകണം എന്നിങ്ങനെയാണ് മാനദണ്ഡങ്ങള്. ഡിസംബര് ഒന്ന് മുതല് ഈ മാനദണ്ഡങ്ങള് അനുസരിച്ച് മാത്രമാകും സൗജന്യ ചികിത്സ.\nസിനിമ ലൊക്കേഷനില് മയക്കുമരുന്ന്: ആരോപണവുമായി നിര്‍മ്മാതാക്കള്


ചെവിയറുത്ത വാന്‍ഗോഗും ദന്തസിംഹാസനവും | Books | Unnikrishnan palakkal | vangogh | The ivory thrones | Vangoghs ear the true story | One more ride merry go around\nവായിക്കാന് വേണ്ടി ജോലിയുപേക്ഷിച്ച ഒരാള്. ഉണ്ണിക്കൃഷ്ണന് പാലക്കല് എന്ന അക്ഷരപ്രേമിക്ക് ഏറെ അനുയോജ്യമായ വിശേഷണമാണിത്. ഏറ്റവുമൊടുവില് വായിച്ച വാന്‍ഗോഗ്സ് ഇയര്- ദ ട്രൂ സ്റ്റോറി, ദി ഐവറി ത്രോണ്, വണ് മോര് റൈഡ് ഓണ് ദ മെറി ഗോ റൗണ്ട് എന്നീ പുസ്തകങ്ങളെ കുറിച്ച് പറയുന്നു.\nPublished: Jan 4, 2017, 10:37 AM IST\nഗൾഫ് രാജ്യങ്ങളിലെ എണ്ണക്കമ്പനികളിൽ ഇലക്‌ട്രിക്കൽ എൻജിനീയറായി പ്രവർത്തിച്ചിരുന്ന ഉണ്ണിക്കൃഷ്ണൻ പാലക്കൽ വായിക്കാൻ വേണ്ടിമാത്രം ജോലി അവസാനിപ്പിച്ചയാളാണ്. ഇംഗ്ലീഷിലും മലയാളത്തിലുമായി പ്രസിദ്ധീകരി ക്കുന്ന സമകാലികസംഗീതത്തിന്റെ ഇംഗ്ലീഷ് ഭാഗത്തിന്റെ എഡിറ്ററാണ് അദ്ദേഹം.\n1969 വരെയുള്ള ഹിന്ദി ഗാനങ്ങൾ ആലപിക്കുന്ന സംഗീതക്കൂട്ടായ്മയായ കാലിക്കറ്റ് മ്യൂസിക് ക്ലബ്ബിന്റെ പ്രവർത്തനങ്ങൾക്കൊപ്പവും അദ്ദേഹമുണ്ട്. ഏറ്റവുമൊടുവിൽ വായിച്ച പുസ്തകങ്ങളിൽ ശ്രദ്ധേയമായവയെക്കുറിച്ചാണ് അദ്ദേഹം വിവരിക്കുന്നത്.\nഅപസർപ്പകനോവൽപോലെ വായിച്ചുപോകാവുന്ന പുസ്തകമാണ് ബെർണഡറ്റെ മർഫി(BERNADETTE MURPHY) രചിച്ച ‘വാൻഗോഗ്‌സ് ഇയർ- ദ ട്രൂ സ്റ്റോറി’ (VAN GOGH’S EAR - The True Story). ഡച്ച് ചിത്രകാരനായ വിൻസെന്റ് വാൻഗോഗ് ഉന്മാദാവസ്ഥയിൽ തന്റെ വലതുചെവിയറുത്തത് 1888-ൽ ഫ്രാൻസിൽവെച്ചാണ്. സഹകലാകാരൻ പോൾ ഗാഗ്വിൻ അപ്പോഴദ്ദേഹത്തിന്റെ വീട്ടിൽ അതിഥിയായുണ്ടായിരുന്നു. വാസ്തവത്തിൽ എന്താണ് സംഭവിച്ചത്?\nഏഴുവർഷത്തെ യാതനാപൂർണവും നിരന്തരവുമായ ഗവേഷണത്തിലൂടെ ഈ സംഭവത്തിനുപിന്നിലെ ദുരൂഹതയുടെ ചുരുളഴിക്കുന്ന കൃതിയാണിത്. വായിക്കാനെടുത്താൽ തീർന്നല്ലാതെ മടക്കിവെക്കാൻ തോന്നില്ല. യു.കെ.യിൽ ജനിച്ച ബെർണഡറ്റെ മർഫി മുതിർന്നശേഷം ഏറെക്കാലം ജീവിച്ചത് ഫ്രാൻസിലാണ്. ചെവിയറുത്ത സംഭവത്തിന്റെ വിശദാംശങ്ങൾ നൽകുന്ന പുസ്തകം വാൻഗോഗിന്റെ ജീവചരിത്രംകൂടി വിവരിക്കുന്നുണ്ട്.\nകിർക് ഡഗ്ലസ്സും അന്തോണി ക്വിന്നും വേഷമിട്ട ‘ലസ്റ്റ് ഫോർ ലൈഫ്’ എന്ന ജനപ്രിയചലച്ചിത്രവും അതേപേരിലുള്ള പുസ്തകവുമാണ് ഈ സംഭവത്തിന് ഐതിഹ്യപരിവേഷം നൽകിയത്. ഇർവിങ് സ്റ്റോൺ രചിച്ച ഈ പുസ്തകത്തെ ആസ്പദമാക്കിയാണ് ചലച്ചിത്രമുണ്ടാക്കിയത്. ഇഴകീറി പരിശോധിച്ചുകൊണ്ട്, ഈ ഐതിഹ്യത്തിൽനിന്ന് സത്യം വേർപെടുത്തിയെടുക്കുകയാണ് ബെർണഡറ്റെ മർഫി ചെയ്തിരിക്കുന്നത്. ഏതായാലും ഏറെസമയമെടുത്ത് വളരെ വിശദമായിനടത്തിയ ഈ അന്വേഷണത്തിന്റെ ഫലം സ്തുത്യർഹമാണ്.\nതിരുവിതാംകൂർ ഭരണാധികാരികളുടെ ചരിത്രമാണ് മനു എസ്. പിള്ള രചിച്ച ദി ഐവറി ത്രോൺ (THE IVORY THRONE) എന്ന പുസ്തകത്തിന്റെ ഉള്ളടക്കം. ചിത്രകാരനായ രാജാരവിവർമയുടെ പേരക്കുട്ടിയായ സേതുലക്ഷ്മിബായിയുടെ(1895-1985) ജീവിതത്തിന് പ്രത്യേകം ഊന്നൽ നൽകിക്കൊണ്ടാണ് ഈ ചരിത്രം പറയുന്നത്.\nരാജകുടുംബത്തിലേക്ക് 1900-ലാണ് അവരെ ദത്തെടുത്തത്. 1924 മുതൽ 1931 വരെ അവർ തിരുവിതാംകൂർ ഭരിച്ചു. സൂത്രശാലികളായ രാജസഭാംഗങ്ങളുടെ കെണികൾ, രാഷ്ട്രീയനാടകങ്ങൾ, ഗൂഢാലോചനകൾ, ഇംഗ്ലീഷുകാരുടെ ഇടപെടലുകൾ, അധികാരമത്സരങ്ങൾ, സഹോദരിമാർ തമ്മിലുള്ള പക, മേൽക്കോയ്മ നേടാനായുള്ള രാഷ്ട്രീയനീക്കങ്ങൾ -എല്ലാം അവരുടെ ജീവിതത്തിൽ കടന്നുവരുന്നു. അതെല്ലാം ഈ ജീവിതകഥയിൽ വളരെ വിശദമായി വിവരിക്കപ്പെടുന്നു. ആഗ്രഹങ്ങളൊന്നുമില്ലാതെ, മിക്കവാറും ഏകാകിയായി ജീവിതത്തിന്റെ ശിഷ്ടകാലം ബാംഗ്ലൂരിൽ കഴിച്ചുകൂട്ടുകയാണ് അവർ ചെയ്തത്.\nഈ പുസ്തകമെഴുതിയ മനു എസ്. പിള്ള വളരെ ചെറുപ്പമാണ്. 1990-ൽ ജനിച്ച അദ്ദേഹം കേരളത്തിലും പുണെയിലും ലണ്ടനിലുമാണ് വിദ്യാഭ്യാസം പൂർത്തിയാക്കിയത്. ശശിതരൂരിന്റെ ഓഫീസ് മാനേജരായി പ്രവർത്തിക്കുന്നു. ആറുവർഷം നീണ്ട ആഴത്തിലുള്ള ഗവേഷണത്തിന്റെ ഫലമാണ് ഈ ഗ്രന്ഥം. വായനക്കാർക്ക് ശ്രദ്ധമാറ്റാൻ പറ്റാത്തവിധത്തിലുള്ളതാണ് അത്.\nഇറ്റാലിയൻ എഴുത്തുകാരനും പത്രപ്രവർത്തകനുമായ ടിസിയാനോ ടെർസാനി (TIZIANO TERZANI - 1938 – 2004) രചിച്ച പുസ്തകമാണ് വൺ മോർ റൈഡ് ഓൺ ദ മെറി ഗോ റൗണ്ട് (ONE MORE RIDE ON THE MERRY-GO- ROUND). അദ്ദേഹം വളരെവർഷങ്ങൾ ഏഷ്യയിലുണ്ടായിരുന്നു. സ്വന്തം അനുഭവങ്ങളോട് സത്യസന്ധമായി പ്രതികരിക്കുന്ന സമർഥനായ പത്രപ്രവർത്തകനായ അദ്ദേഹത്തിന് തത്ത്വചിന്തയിലും ദൈവശാസ്ത്രത്തിലും വിവിധമതങ്ങളിലും അസാധാരണസംഭവങ്ങളിലുമൊക്കെ താത്പര്യമുണ്ട്.\nആമാശയാർബുദത്തിന് യു.എസ്സിൽ ശസ്ത്രക്രിയ നടത്തിയശേഷം മറ്റു ചികിത്സാസമ്പ്രദായങ്ങളിലൂടെ രോഗശമനമുണ്ടാകുമോ എന്നന്വേഷിച്ച് ഇന്ത്യയിൽ കുറേയിടങ്ങളിൽ അദ്ദേഹം അലഞ്ഞു. അത്ഭുതരോഗശാന്തിക്കാരെയും മുറിവൈദ്യന്മാരെയും വീമ്പുപറയുന്നവരെയുമൊക്കെ കണ്ടു -മിക്കപ്പോഴും നിഷ്കളങ്കനും പച്ചപ്പരമാർഥിയുമായി ഇക്കൂട്ടരാൽ വഞ്ചിക്കപ്പെടുന്നതിന്റെ വക്കോളമെത്തുകയും വളരെയേറെ അനുഭവസമ്പത്തുള്ള പത്രപ്രവർത്തകന്റെ സൂക്ഷ്മദൃഷ്ടിയുള്ളതിനാൽ രക്ഷപ്പെടുകയും ചെയ്തു. അവസാനവർഷങ്ങളിൽ ഹിമാലയസാനുക്കളിൽ ഒരു കുടിലിൽ ഏകാന്തധ്യാനത്തിൽ ലളിതജീവിതം നയിക്കുകയായിരുന്നു. തന്നിലൂടെയുള്ള ആന്തരികയാത്രയിലായിരുന്നു അദ്ദേഹം.\nഒരു പ്രഭാതത്തിൽ മഞ്ഞണിഞ്ഞ ഹിമാലയൻ മലനിരകൾക്കുമേലെ ഉദിച്ചുയരുന്ന സൂര്യനെ നോക്കിനിൽക്കെ അദ്ദേഹത്തിന് ഒരു തിരിച്ചറിവുണ്ടായി -ജീവിതം പോലെതന്നെ അത്രമേൽ അഭിലഷണീയവും അനശ്വരവുമാണ് മരണമെന്ന സത്യം. ഈ രത്‌നം വെളിപ്പെട്ടുകിട്ടിയതോടെ അദ്ദേഹം ഇറ്റലിയിലെ ഭാര്യയുടെയും മകന്റെയും അടുത്തേക്കുമടങ്ങി. അക്ഷോഭ്യമായി മരണത്തെ ആശ്ലേഷിക്കാൻ.\nജീവിതത്തിലൂടെയും അതിന്റെ ആത്മീയതലങ്ങളിലൂടെയുമുള്ള മഹാപ്രയാണമാണിത്. നിവർന്നുനിൽക്കുന്ന മനുഷ്യന്റെ അവസാനയാത്രയെക്കുറിച്ച് നവീനമായൊരു ദർശനം നൽകുന്നു ഇത്. ശാരീരികമായും ബൗദ്ധികമായുമുള്ള ക്ലേശങ്ങളും പരീക്ഷണങ്ങളും വലയ്ക്കുമ്പോഴും എങ്ങനെ ശാന്തമായി മരിക്കാം എന്ന ചിന്താക്കുഴപ്പത്തിനുള്ള പരിഹാരവുമാണിത്.\nപുസ്തകങ്ങളെ പ്രണയിക്കുന്നവരേ; അവര് നിങ്ങളെ കാത്ത് ഇവിടെയുണ്ട്\nനന്തനാര് സാഹിത്യപുരസ്‌കാരം ഷെമിയുടെ നടവഴിയിലെ നേരുകള്‍ക്ക്


ജനസംഖ്യാവർധന അനുഗ്രഹമോ ശാപമോ? : Deepika.com Leader Page\n1987 ജൂലൈ 11 നു ലോക ജനസംഖ്യ 500 കോടി കവിഞ്ഞതിന്‍റെ ഓര്‍മയ്ക്കായാണ് ജൂലൈ 11 ലോക ജനസംഖ്യാദിനമായി ആചരിക്കുന്നത്. 2020 ജൂൺ വരെയുള്ള കണക്കനുസരിച്ചു ലോക ജനസംഖ്യ 780 കോടി ആയിട്ടുണ്ടെന്നു കണക്കാക്കപ്പെടുന്നു.\nആഗോള ജനസംഖ്യ ഇപ്പോഴും വർധിച്ചുകൊണ്ടിരിക്കുകയാണ്. 2050ൽ ഏകദേശം 1000 കോടി എത്തുമെന്നും 2100 ൽ 1100 കോടിയിലധികം വരുമെന്നും കണക്കാക്കപ്പെടുന്നു. ഏഷ്യയാണ് ഏറ്റവും കൂടുതൽ ജനസംഖ്യയുള്ള ഭൂഖണ്ഡം. 454 കോടി നിവാസികളാണ് ഏഷ്യയിലുള്ളത്. അതായതു ലോക ജനസംഖ്യയുടെ 60 ശതമാനം. ലോകത്തെ ഏറ്റവും ജനസംഖ്യയുള്ള രണ്ട് രാജ്യങ്ങളായ ചൈനയും ഇന്ത്യയും ചേർന്നാൽ ലോക ജനസംഖ്യയുടെ 36 ശതമാനം വരും.\n2020 ജൂലൈ മൂന്നു വരെയുള്ള കണക്കനുസരിച്ച് ഇന്ത്യയിലെ ജനസംഖ്യ 138 കോടിയാണ്. ഇത് ലോക ജനസംഖ്യയുടെ 17.7 ശതമാനം വരും. 147 കോടി ആളുകളുള്ള ചൈനയാണ് ലോകത്തെ ഏറ്റവും കൂടുതൽ ജനസംഖ്യയുള്ള രാജ്യം.\nഈ വർഷത്തെ ലോക ജനസംഖ്യാദിനത്തിന്‍റെ വിഷയം കോവിഡ് -19 നെ പ്രതിരോധിക്കലാണ്. സ്‍ത്രീകൾക്കുംകൾക്കും പെൺകുട്ടികൾക്കും അവരുടെ ആരോഗ്യ അവകാശങ്ങൾ സംരക്ഷിക്കാനും ഈ മഹാമാരിയുടെ സമയത്ത് അവരുടെ നേരെയുള്ള ആക്രമണങ്ങളും വിവേചനങ്ങളും അവസാനിപ്പിക്കാനുള്ള അവബോധം വളർത്തുന്നതിനാണ് ജനസംഖ്യ ദിനം മാറ്റിവച്ചിരിക്കുന്നത്. ജനസംഖ്യാവര്‍ധന സൃഷ്ടിക്കുന്ന പ്രശ്നങ്ങളെക്കുറിച്ചു ബോധവത്കരിക്കുകയാണ് ജനസംഖ്യ ദിനാഘോഷത്തിന്‍റെ ലക്ഷ്യം.\n2011ലെ സെൻസസ് പ്രകാരം 3.34 കോടി ജനസംഖ്യയാണ് കേരളത്തിലുള്ളത്. 2020ലെ കേരളത്തിലെ ജനസംഖ്യ ഏകദേശം 3.47 കോടിയാണെന്നു കണക്കാക്കപ്പെടുന്നു. കേരളത്തിൽ കുട്ടികള് കുറവാണ് എന്ന വസ്തുത ഓരോ വര്‍ഷത്തിലും സ്കൂളുകളിലെത്തുന്ന കുട്ടികളുടെ എണ്ണം കുറയുന്നു എന്നതില്‍നിന്നു വളരെ പ്രകടമാണ്. കേരള സമൂഹത്തില് വൃദ്ധരുടെ എണ്ണം കൂടിക്കൊണ്ടിരിക്കുന്നു.വൃദ്ധരുടെ എണ്ണം കൂടുതലും ചെറുപ്പക്കാരുടെ എണ്ണം കുറവുമായ ഒരു സമൂഹത്തിന് പുരോഗമിക്കാനാകില്ല.\nലോകം ഇന്ന് ജനസംഖ്യാ വര്‍ധനയുടെ വെല്ലുവിളികള് ധാരാളം നേരിടുന്നുണ്ട്. ദാരിദ്ര്യം, തൊഴിലില്ലായ്മ, അപര്യാപ്തമായ ശുദ്ധജലം, പ്രകൃതിവിഭവങ്ങള് നശിക്കല് (പ്രത്യേകിച്ച് ഫോസില് ഇന്ധനങ്ങള്), വനനശീകരണവും, ജൈവവ്യവസ്ഥയെ തകര്‍ക്കൽ, അപൂര്‍വ ജീവികളില് വംശനാശം സംഭവിക്കല്, ശുചിത്വമില്ലാത്ത അന്തരീക്ഷം, പാര്‍പ്പിടങ്ങളുടെ അപര്യാപ്തത തുടങ്ങിയവ അത്തരത്തിൽ ചിലതാണ്.\nജനസംഖ്യാ വർധനയ്ക്ക് അനുകൂലവും പ്രതികൂലവുമായ ധാരാളം വാദഗതികളുണ്ട്. ഭക്ഷണ ദൗർലഭ്യമാണ് മുഖ്യഭീഷണിയായി കരുതുന്നത്. അതോടൊപ്പം പാർപ്പിടവും ശുദ്ധജലം പോലുള്ള അടിസ്ഥാന ആവശ്യങ്ങളുടെ ലഭ്യതയും വെല്ലുവിളി ഉയർത്തുന്നതാണ്. വികസ്വര രാജ്യങ്ങളിൽ എണ്ണം കൂടുതലുള്ള കുടുംബങ്ങളുടെ വലുപ്പം ദാരിദ്ര്യത്തിനും മോശം ആരോഗ്യത്തിനും ഒരു പ്രധാന കാരണമാണ്.\nജനസംഖ്യ ഒരു തടസമായി നിൽക്കുമ്പോഴും അതു വികസനത്തിന് ഒരു പ്രധാന വിഭവമാണ്. കാരണം വലിയ ജനസംഖ്യ കൂടുതൽ മനുഷ്യ മൂലധനം നൽകുന്നു. കൃഷി, വ്യവസായം, സേവന മേഖല എന്നിവയിൽ പ്രവർത്തിക്കാൻ കഴിവുള്ള വിദഗ്ധരുടെ ലഭ്യതയെ ആശ്രയിച്ചിരിക്കും ഒരു രാജ്യത്തിന്‍റെ വികസനം. ജനസംഖ്യയെ നികുതി വരുമാന വിഭവമായും വോട്ടുകളുടെ അടിസ്ഥാന വിഭവമായും സർക്കാർ കാണുന്നു. ജനസംഖ്യ കൂടുന്നതിനനുസരിച്ച് പുതിയ സാങ്കേതിക വിഭവങ്ങൾ, വിദ്യകൾ സാധ്യമാകും.\nവലിയ ജനസംഖ്യയുള്ള ഒരു രാജ്യത്തിന് സാമ്പത്തിക വികസനത്തിൽ മികച്ചവരാകാനുള്ള സാധ്യതയുണ്ട്; സൈനിക ശക്തിയിലും ഒന്നാമതാകാൻ പ്രാപ്തരാക്കുന്നു. ഉദാ: ഇന്ത്യ, ചൈന. വർധിച്ചുവരുന്ന ജനസംഖ്യ ജനങ്ങളെ മികച്ച രീതിയിൽ സേവിക്കുന്നതിനായി നവീകരണത്തിനും പുതിയ കണ്ടെത്തലുകൾക്കും സമൂഹത്തെ സമ്മർദത്തിലാക്കുന്നു.\nഇന്ന് ലോകം മൊത്തം ഒരു നഗരം ആണ്. ആളുകൾ വലിയ നിയന്ത്രണങ്ങൾ ഒന്നുമില്ലാതെ സഞ്ചരിച്ചുകൊണ്ടിരിക്കുന്നു. അതുകൊണ്ട്, ഏതെങ്കിലും ഒരു രോഗബാധ ഉണ്ടായാൽ, ലോകം മൊത്തം പകരാനുള്ള സാഹചര്യം ഇപ്പോഴുണ്ട്. ലോകത്തിലെ ജനസംഖ്യയെ എളുപ്പത്തിൽ നശിപ്പിക്കാവുന്ന രീതിയിൽ മഹാമാരികൾ വളരുകയാണ്.


മരണം തൊട്ടടുത്ത് എത്തിയോ എന്ന് ചില പ്രകടമായ ലക്ഷണങ്ങൾ മൂലം നമുക്ക് അറിയാൻ സാധിക്കും | Death|Garuda puranam\nപരസ്പര ബന്ധമില്ലാതെ പല കാര്യങ്ങളും പറയുന്നതും മരണ ലക്ഷണങ്ങളില് പ്രധാനപ്പെട്ടതാണ്.\nപല പഠനങ്ങൾ നടത്തിയിട്ടുണ്ടെങ്കിലും മരണ രഹസ്യമോ മരണമോ ഇതുവരെ പ്രവചിക്കാൻ സാധിച്ചിട്ടില്ല. ഗരുഡപുരാണത്തിൽ മരണത്തെക്കുറിച്ച് ചില കാര്യങ്ങൾ പറഞ്ഞിട്ടുണ്ട്. ഗരുഡ പുരാണത്തിൽ ചില സൂചനകൾ നൽകാൻ കഴിയുമെന്നാണ് പറയുന്നത്. ചില മരണ ലക്ഷണങ്ങള് കണക്കാക്കി നമുക്ക് പല കാര്യങ്ങളും മനസ്സിലാക്കാവുന്നതാണ്. നിങ്ങളുടെ മരണം തൊട്ടടുത്ത് എത്തിയോ എന്ന് ചില പ്രകടമായ ലക്ഷണങ്ങൾ മൂലം അറിയാൻ സാധിക്കും.\nമുന്‍കാലങ്ങളിലെ കാര്യങ്ങള് ഓര്‍ത്തെടുക്കുകയും അടുത്ത കാലത്തായി നടന്ന കാര്യങ്ങളെക്കുറിച്ച് അറിയാതിരിക്കുകയും ചെയ്യുന്ന അവസ്ഥയാണെങ്കില് ശ്രദ്ധിക്കണം. ഇതെല്ലാം മരണലക്ഷണമായാണ് സൂചിപ്പിക്കുന്നത്. സുഖമില്ലാതെ കിടക്കുമ്പോൾ ഭക്ഷണത്തോട് വിരക്തി കാണിച്ചാൽ അത് മരണ ലക്ഷണമായി കണക്കാക്കാം. പരസ്പര ബന്ധമില്ലാതെ പല കാര്യങ്ങളും പറയുന്നതും മരണ ലക്ഷണങ്ങളില് പ്രധാനപ്പെട്ടതാണ്.\nശരിയായ ഉറക്കത്തിന്റെ അഭാവം, യാഥാര്‍ത്ഥ്യത്തോട് പൊരുത്തപ്പെടാതെയുള്ള പ്രതികരണങ്ങള് തുടങ്ങിയവയും ലക്ഷണങ്ങളാണ്.\nശരീരത്തിന് ഭാരക്കുറവ് ഉണ്ടാകുന്ന അവസ്ഥയും ഇതിന്റെ ലക്ഷണമാണെന്ന് കണക്കാക്കാം.\nമരണത്തിന് രണ്ടാഴ്ച മുന്‍പ് തന്നെ ശരീരം തണുക്കുകയും ശ്വാസോച്ഛ്വാസം ശരിയായ രീതിയിലല്ലാതായി മാറുകയും ചെയ്യുന്നു. എന്നാല് മരണത്തോടടുക്കുമ്പോള് ആ വ്യക്തി വീണ്ടും പഴയതു പോലെ തന്നെ ഉഷാറാവുന്നു. കൊഴിഞ്ഞ് പോയ ഈര്‍ജ്ജം എല്ലാം തിരിച്ച് കിട്ടുന്ന അവസ്ഥയില് ആ വ്യക്തി ആവുന്നു.\nDeath Garuda puranam\nകേരള മോഡല് പ്രതിരോധത്തില് വിള്ളല്?: സംസ്ഥാനത്തെ ആകെ കോവിഡ് മരണം 16,000 കടന്നു\nJul 25, 2021, 08:27 pm IST\nJul 21, 2021, 10:15 pm IST\nഅനന്യയുടെ ലിംഗമാറ്റ ശസ്ത്രക്രിയ, കൊച്ചിയിലെ പ്രമുഖ സ്വകാര്യ ആശുപത്രിക്കെതിരെ പിതാവ് അലക്‌സാണ്ടര്\nപുതുതായി ഒരു കോവിഡ് മരണം പോലുമില്ല: യുപിയ്ക്ക് പിന്നാലെ രാജ്യത്ത് ചര്‍ച്ചയായി ‘ഡല്‍ഹി മോഡല്’\nJul 19, 2021, 03:55 pm IST


അമാലുവും ഞാനും ചെറുപ്പത്തിലെ ഒന്നിച്ചു പഠിച്ചവർ.. 25 വയസ്സായപ്പോൾ എനിക്കൊരു പ്രണയമുണ്ടെന്ന് വീട്ടിൽ പറഞ്ഞു : ദുൽഖർ സൽമാൻ - Skylark Pictures\n2011 ഡിസംബറിലാണ് ദുൽഖറും അമാലുവും വിവാഹിതരാകുന്നത്. ഒരു ആർക്കിടെക്റ്റ് കൂടിയാണ് അമാൽ. 2017 മെയ് അഞ്ചാം തീയതി ഇരുവർക്കും മറിയം അമീറസൽമാൻ ജനിച്ചു. കുടുംബത്തിന്റെ പ്രിയപ്പെട്ടവളായി മറിയം മാറി. ചെന്നൈയിലെ അറിയപ്പെടുന്ന ബിസിനസ്സ് മാനായ സെയ്ദ് നിസാമുദ്ദീന്റെ മൂന്ന് മക്കളിൽ രണ്ടാമത്തെ മകളാണ് അമാൽ. 20 വയസുള്ളപ്പോഴായിരുന്നു 25 വയസുള്ള ദുൽഖറുമായി അമാലുവിന്റെ വിവാഹം. ദുൽഖറും അമാലും ഒരേ സ്കൂളിൽ പഠിച്ചവളായിരുന്നു അമാൽ.\nഎന്നാൽ അഞ്ചുവർഷം ജൂനിയറായിരുന്നു എന്ന് മാത്രം. യുഎസിൽ നിന്നും ബിരുദം നേടിയ ശേഷം ചെന്നൈയിലെത്തിയ ശേഷമാണ് ഡിക്യു പ്രണയത്തിലാകുന്നത്. ഈയവസരത്തിൽ കല്യാണാലോചനകൾ വന്നു തുടങ്ങിയ ഡി ക്യുവിനോട് കൂട്ടുകാർ തന്നെയാണ് അമാലുവിന്റെ കാര്യം പറയുന്നത്. പിന്നീട് പലപ്പോഴും യാദ്യശ്ചികമായി അവർ കണ്ടുമുട്ടി. ഒടുക്കം ധൈര്യം സംഭരിച്ച് ദുൽഖർ അമാലിനെ ഒരു കോഫീ ഡേറ്റിനു ക്ഷണിക്കുകയും അവിടെ വെച്ച് പ്രണയം വെളിപ്പെടുത്തുകയുമായിരുന്നു. താരം പറയുന്നു.


'വിശ്വാസ്യതയില്ലാത്ത കടലാസുകാട്ടി ആരോപണമുന്നയിക്കുന്നത് ചെന്നിത്തലയുടെ കൈത്തൊഴില്': എ. വിജയരാഘവന് – News18 Malayalam\n'വിശ്വാസ്യതയില്ലാത്ത കടലാസുകാട്ടി ആരോപണമുന്നയിക്കുന്നത് ചെന്നിത്തലയുടെ കൈത്തൊഴില്': എ. വിജയരാഘവന്\nട്രോളര് കരാര് വിവാദത്തില് കൂടുതല് രേഖകളുമായി പ്രതിപക്ഷനേതാവ് രംഗത്തെത്തിയതിന് പിന്നാലെയാണ് വിജയരാഘവന്റെ പ്രതികരണം.\nLast Updated : February 21, 2021, 14:55 IST\nമലപ്പുറം: വിശ്വാസ്യതയില്ലാത്ത എന്തെങ്കിലും ഒരു കടലാസ് കാട്ടി ആരോപണമുന്നയിക്കുന്നത് പ്രതിപക്ഷ നേതാവിന്റെ കൈത്തൊഴിലാണെന്ന് സിപിഎം ആക്ടിംഗ് സംസ്ഥാന സെക്രട്ടറി എ. വിജയരാഘവന്. സര്‍ക്കാരിനെ പ്രതിക്കൂട്ടിലാക്കാനുള്ള ശ്രമമാണ് പ്രതിപക്ഷ നേതാവിന്റേത്. വികസന മുന്നേറ്റ ജാഥയുടെ ഭാഗമായി മാധ്യമങ്ങളോട് സംസാരിക്കുകയായിരുന്നു വിജയരാഘവന്. ട്രോളര് കരാര് വിവാദത്തില് കൂടുതല് രേഖകളുമായി പ്രതിപക്ഷനേതാവ് രംഗത്തെത്തിയതിന് പിന്നാലെയാണ് വിജയരാഘവന്റെ പ്രതികരണം. കമ്പനിയുമായി ഒപ്പിട്ട ധാരണാപത്രവും സ്ഥലം അനുവദിച്ച രേഖയും ചെന്നിത്തല രാവിലെ വാർത്താ സമ്മേളനത്തിൽ പുറത്തുവിട്ടിരുന്നു.\nപ്രളയകാലത്തും കോവിഡ് കാലത്തും ചെന്നിത്തല അടിസ്ഥാനമില്ലാതെ ആരോപണങ്ങള് ഉന്നയിക്കുന്നത് നമ്മള് കണ്ടതാണ്. ഇപ്പോഴും അത് തുടരുന്നു എന്നേ ഉള്ളൂ. ഉന്നയിക്കുന്ന ആരോപണങ്ങള്‍ക്ക് വിശ്വാസ്യത വേണമെന്ന് അദ്ദേഹത്തിന് നിര്‍ബന്ധമില്ല. ആഴക്കടല് മത്സ്യബന്ധനത്തിന് സര്‍ക്കാരിന് ഒരു നയമുണ്ട്. മുഖ്യമന്ത്രി അക്കാര്യം കൃത്യമായി വ്യക്തമാക്കിയിട്ടുണ്ട്. മത്സ്യത്തൊഴിലാളികള്‍ക്ക് വേണ്ടി ഇടതുപക്ഷം കാണിച്ച ആത്മാര്‍ത്ഥത തീരദേശത്ത് ദൃശ്യമാണെന്നും വിജയരാഘവന് പറഞ്ഞു.\nAlso Read 'അമേരിക്കൻ കമ്പനി പ്രതിനിധികളുമായി മേഴ്‌സിക്കുട്ടിയമ്മ ചര്‍ച്ച നടത്തി'; ഫോട്ടോകള് പുറത്തുവിട്ട് ചെന്നിത്തല\nമൃദുഹിന്ദുത്വ നയങ്ങളുമായി ബിജെപിയോട് ചേര്‍ന്നുപോകുന്ന കോണ്‍ഗ്രസ് ന്യൂനപക്ഷങ്ങള്‍ക്കെതിരെ സംഘപരിവാറും കേന്ദ്ര സര്‍ക്കാരും സ്വീകരിക്കുന്ന നിലപാടുകളെ ചേര്‍ത്തുപിടിക്കുന്നു. വോട്ടോ സീറ്റോ നോക്കാതെ ആര്‍എസ്എസിന്റെ ഹിന്ദു വര്‍ഗീയതയ്‌ക്കെതിരെ പോരാടുന്ന പ്രസ്ഥാനമാണ് ഇടതുപക്ഷം. ആ നിലപാടെടുക്കുന്ന സര്‍ക്കാരാണ് കേരളത്തിലുള്ളതെന്നും വിജയരാഘവന് പറഞ്ഞു. എന്തുകൊണ്ടാണ് കോണ്‍ഗ്രസുകാര് കൂട്ടത്തോടെ ബിജെപിയിലേക്ക് ചേക്കേറുന്നതെന്ന് മതന്യൂനപക്ഷങ്ങള്‍ക്കും മതനിരപേക്ഷ കക്ഷികള്‍ക്കും അറിയാവുന്ന കാര്യമാണെന്നും അദ്ദേഹം വ്യക്തമാക്കി.\nയുഡിഎഫിന്റെ ജാഥ തുടങ്ങിയ ശേഷം പെട്രോള് വിലയില് പത്തുരൂപയുടെ വര്‍ധനവുണ്ടായി. 100 രൂപയുടെ വര്‍ധനവ് പാചക വാതകത്തിനുണ്ടായി. അതൊന്നും ചെന്നിത്തലയുടെ യാത്രയിൽ സ്പര്‍ശിക്കുന്നില്ല. പിണറായി വിജയനെ വ്യക്തിപരമായും സര്‍ക്കാരിനെതിരെയും ആക്ഷേപങ്ങളും അവാസ്തവങ്ങളും പ്രചരിപ്പിക്കുന്ന ജാഥയായി യുഡിഎഫ് ജാഥ മാറിയെന്നും വിജയരാഘവന് പറഞ്ഞു.\nഅമേരിക്കന് കമ്പനി ഇഎംസിസിയുമായി ബന്ധപ്പെട്ട രണ്ടു രേഖകള് കൂടി ചെന്നിത്തല വാർത്താ സമ്മേളനത്തിൽ പുറത്തുവിട്ടിരുന്നു. ഒന്ന് കമ്പനിയുമായി ഒപ്പിട്ട ധാരണാപത്രത്തിന്‍റെ പകര്‍പ്പും മറ്റൊന്ന് കമ്പനിക്ക് സ്ഥലം അനുവദിച്ചതിന്‍റെ രേഖയുമാണ്. കമ്പനി പ്രതിനിധികളെ കണ്ടെന്ന് മന്ത്രി സമ്മതിച്ചത് താൻ ചിത്രം പുറത്തുവിട്ടപ്പോൾ മാത്രമാണ് പദ്ധതി നടപ്പാക്കാന് തീരുമാനിച്ചില്ലെങ്കില് സ്ഥലം അനുവദിച്ചതെന്തിനെന്നും ചെന്നിത്തല ചോദിച്ചു.\nമേഴ്സിക്കുട്ടിയമ്മ ഓടിച്ചുവിട്ടയാളെ മന്ത്രി ഇ.പി.ജയരാജന് വിളിച്ചുകൊണ്ടു വരികയായിരുന്നോ ? സർക്കാര് യഥാർഥ കാര്യങ്ങൾ മറച്ചുവയ്ക്കുകയാണ്. കള്ളം കയ്യോടെ പിടിച്ചപ്പോൾ വ്യവസായ മന്ത്രിയുടെ സമനില തെറ്റി. കെഎസ്ഐഎൻസി എംഡിക്ക് ഉത്തരവാദിത്തം ഉണ്ടെങ്കിൽ അദ്ദേഹം അനുഭവിക്കുമെന്നും ചെന്നിത്തല പറ‍ഞ്ഞു.\nAlso Read മത്സ്യബന്ധനത്തിന് US കമ്പനി: മന്ത്രി മേഴ്സിക്കുട്ടിയമ്മക്കെതിരെ അഴിമതി ആരോപണവുമായി ചെന്നിത്തല; പ്രതിപക്ഷ നേതാവിന്റെ മനോനില തെറ്റിയെന്ന് മന്ത്രി\nഇഎംസിസി എന്ന അമേരിക്കന് കമ്പനിയുമായി ഉണ്ടാക്കിയ കരാറിന്റെ പിന്നിലെ യഥാര്‍ഥ വസ്തുതകള് മറച്ചുപിടിക്കാനുള്ള സര്‍ക്കാരിന്റെ വെപ്രാളമാണ് ഇപ്പോള് കാണുന്നത്. ഇന്നലെ മുഖ്യമന്ത്രി പിണറായി വിജയന്, ഫിഷറീസ് വകുപ്പുമന്ത്രി മേഴ്സിക്കുട്ടിയമ്മ, വ്യവസായ മന്ത്രി ഇ.പി. ജയരാജന് എന്നിവര് ഈ വിഷയത്തില് പ്രതികരിക്കുകയുണ്ടായി. പരസ്പര വിരുദ്ധവും അവ്യക്തവുമായാണ് അവര് പല കാര്യങ്ങളും പറഞ്ഞത്. ഞാന് ഉന്നയിച്ച ചോദ്യങ്ങള്‍ക്ക് വ്യക്തമായ മറുപടി പറയാതെ എനിക്കെതിരെ തിരിച്ച് ആരോപണം ഉന്നയിക്കാനാണ് അവര് ശ്രമിച്ചത്. പച്ചക്കള്ളം പറയാന് പ്രതിപക്ഷനേതാവിന് യാതൊരു ഉളുപ്പുമില്ലെന്നാണ് മന്ത്രി മേഴ്സികുട്ടിയമ്മ പറഞ്ഞത്. ആരാണ് പച്ചക്കള്ളം പറയുന്നതെന്ന് ഇതിനകം ജനങ്ങള്‍ക്ക് ബോധ്യപ്പെട്ടിട്ടുണ്ട്.- ചെന്നിത്തല പറഞ്ഞു.\nആദ്യം ഈ വിഷയം ഉന്നയിച്ചപ്പോള് ഏത് ഇഎംസിസി, എന്ത് ഇഎംസിസി, ഞാനങ്ങനെ ഒന്നിനെക്കുറിച്ച് കേട്ടിട്ടേ ഇല്ലെന്നാണല്ലോ മന്ത്രി മേഴ്സിക്കുട്ടിയമ്മ ആദ്യം പറഞ്ഞത്. പിന്നീട് ന്യൂയോര്‍ക്കില് വച്ച് ഇവരെ കണ്ടിട്ടുണ്ടാകാം എന്ന് മന്ത്രിക്ക് സമ്മതിക്കേണ്ടിവന്നു. എന്നാല് കേരളത്തില്‍വച്ച് ഇവരെ കണ്ടിട്ടേ ഇല്ലെന്നും അവരുമായി ഒരു കരാറും ഉണ്ടാക്കിയിട്ടില്ലെന്നുമാണ് പിന്നീട് മന്ത്രി മേഴ്സിക്കുട്ടിയമ്മ പറഞ്ഞത്. ഫോട്ടോ ഞാന് ഇന്നലെ പുറത്തു വിട്ടതോടെ മന്ത്രി വീണ്ടും മലക്കം മറിഞ്ഞു. അവരെ കണ്ടു, ചര്‍ച്ച ചെയ്തു, എന്നാല്, ഈ പദ്ധതി നടപ്പില്ലെന്ന് അപ്പോള് തന്നെ പറഞ്ഞ് അവരെ തിരിച്ചയച്ചു എന്നാണ് മന്ത്രി അപ്പോള് പറഞ്ഞതെന്നും ചെന്നിത്തല ചൂണ്ടിക്കാട്ടി.\nFirst published: February 21, 2021, 14:55 IST\na vijayaraghavanminister j mercy kuttiyammaramesh chennitala


Idukki: people have concern on crack in land, they fear another calamity | ഇടുക്കിയില് ഭൂമി വിണ്ടുകീറുന്നു....ആശങ്കയൊഴുന്നില്ല, വീണ്ടും ഭീതിയിലായി കുടുംബങ്ങള്!! - Malayalam Oneindia\nPublished: August 16 2020, 15:59 [IST]\nഇടുക്കി: കനത്ത മഴയെ തുടര്‍ന്നുള്ള പ്രശ്‌നങ്ങള് ഇടുക്കിയില് ഇതുവരെ അവസാനിച്ചിട്ടില്ല. ഇതിന് പിന്നാലെ ഇതാ മറ്റ് പ്രശ്‌നങ്ങളും. ഇടുക്കിയിലെ പൂമാലയില് വീണ്ടും ഭൂമി വിണ്ടുകീറുകയാണ്. 2018ലെ പ്രളയത്തിന് പിന്നാലെ സോയില് പൈപ്പിംഗ് ഉണ്ടായ മേഖലയിലാണ് ഭൂമി അകന്ന് മാറുന്നത്. ഇടുക്കിയിലെ പെട്ടിമട ദുരന്തത്തില് നാട് മുഴുവന് വിറച്ച് നില്‍ക്കുന്ന സമയത്താണ് മറ്റൊരു പ്രശ്‌നം കൂടി വന്നിരിക്കുന്നത്. ഇവിടെ 18 കുടുംബങ്ങള് ഭൂമി വിണ്ടുകീറുന്നതില് ഭയന്ന് വിറച്ചിരിക്കുകയാണ്.\nരണ്ട് വര്‍ഷം മുമ്പുള്ള പ്രളയത്തിന് ശേഷം പൂമാല കൂവക്കണ്ടത്തെ ഭൂമി പലയിടത്തായി വിണ്ടുകീറിയിരുന്നു. കഴിഞ്ഞ ദിവസങ്ങളിലുണ്ടായ കനത്ത മഴയെ തുടര്‍ന്ന് ഈ വിള്ളലുകളിലേക്ക് വെള്ളം ഇറങ്ങി ഭൂമി വീണ്ടും അകന്ന് മാറിയിരിക്കുകയാണ്. ഈ ഭാഗത്ത് ഏകദേശം 700 മീറ്റര് ദൂരത്തില് ഭൂമി വിണ്ടുകീറിയിരിക്കുകയാണ്. സമീപത്തെ മലയിലെ വെള്ളം കൂടി ഈ ഭാഗത്തേക്ക് വരുന്നത്. അതുകൊണ്ട് മണ്ണിടിച്ചില് ഉണ്ടാകുമോ എന്നാണ് നാട്ടുകാര് ആശങ്കപ്പെടുന്നത്.\nസോയില് പൈപ്പിംഗ് ഉണ്ടായ മേഖലയിലെ 18 കുടുംബങ്ങള് പുനരധിവാസത്തിനായി സര്‍ക്കാരിന് രണ്ട് വര്‍ഷം മുമ്പേ അപേക്ഷ നല്‍കിയതാണ്. എന്നാല് ഇത് ഇതുവരെ നടപടി ഉണ്ടായിട്ടില്ല. മഴ അതിശക്തമായി വീണ്ടും വന്നതോടെ, മറ്റൊരു ദുരന്തമുണ്ടാകാന് കാത്തുനില്‍ക്കാതെ മുമ്പ് തന്നെ അപേക്ഷ പരിഗണിച്ച് നടപടിയെടുക്കണമെന്ന് നാട്ടുകാര് പറയുന്നു. അതേസമയം ഉരുള്‍പ്പൊട്ടലുണ്ടായ രാജമല പെട്ടിമുടിയില് അവസാനയാളെ കണ്ടെത്തും വരെയും തിരച്ചില് തുടരാന് സര്‍ക്കാര് തീരുമാനം. ദുരന്തത്തിനിരയായവര്‍ക്ക് ഉടന് സഹായധനം ലഭ്യമാക്കാന് ജില്ലാ ഭരണകൂടം പ്രത്യേക സംഘത്തെ നിയോഗിച്ചു.\nഅതേസമയം പെട്ടിമുടിയില് ഇനി 14 പേരെയാണ് കണ്ടെത്താനുള്ളത്. ഇതുവരെ 56 മൃതദേഹങ്ങളാണ് കണ്ടെടുത്തത്. ഇടുക്കി ജില്ലാ കളക്ടറുടെ നേതൃത്വത്തില് മൂന്നാറില് ചേര്‍ന്ന അവലോകന യോഗത്തിലാണ് തിരച്ചില് തുടരാന് തീരുമാനമായത്. യോഗത്തില് ദുരന്തത്തില്‍പ്പെട്ടവരുടെ ബന്ധുക്കളും പങ്കെടുത്തിരുന്നു. പെട്ടിമുടിയില് കവിഞ്ഞ ദിവസം നടത്തിയ തിരച്ചിലില് ആരെയും കണ്ടെത്താന് സാധിച്ചിരുന്നില്ല. കഴിഞ്ഞ മൂന്ന് ദിവസത്തിനിടെ വെറും ഒരു മൃതദേഹം മാത്രമാണ് കണ്ടെടുത്തത്. പരിക്കേറ്റവര്‍ക്കും ദുരന്തബാധിതര്‍ക്കും എത്രയും വേഗം ധനസഹായം ലഭ്യമാക്കാനാണ് തീരുമാനം.\nidukki ഇടുക്കി landslide natural calamity\nidukki: people have concern on crack in land, they fear another calamity\nStory first published: Sunday, August 16, 2020, 15:59 [IST]


മല്ലിക സാരാഭായി മുഖ്യാതിഥിയായ എന്.ഐ.ഡി. ബിരുദാനന്തരചടങ്ങ് മാറ്റി; കേന്ദ്ര ഇടപെടലെന്ന് റിപ്പോര്‍ട്ട്\nനര്‍ത്തകി മല്ലിക സാരാഭായിയെ മുഖ്യതിഥിയായി ക്ഷണിച്ച നാഷണല് ഇന്‍സ്റ്റിറ്റ്യൂട്ട് ഓഫ് ഡിസൈനിന്റെ ബിരുദദാന ചടങ്ങ് മാറ്റിവെച്ചു. അപ്രതീക്ഷിത സാഹചര്യം കണക്കിലെടുത്താണ് ചടങ്ങ് മാറ്റിവെക്കുന്നതെന്നാണ് അധികൃതര് അറിയിച്ചത്. വെള്ളിയാഴ്ച്ച നടത്താനിരുന്ന ചടങ്ങ് മാറ്റി വെച്ചതായി അറിയിച്ചുകൊണ്ട് സാരാഭായിക്ക് ഇമെയില് ലഭിക്കുകയായിരുന്നു.\nപ്രധാനമന്ത്രി നരേന്ദ്രമോദിയുടെ കടുത്ത വിമര്‍ശകയായ മല്ലിക സരാഭായി പൗരത്വഭേദഗതി നിയമത്തിനെതിരേയും രംഗത്തെത്തിയിരുന്നു. നാല് മാസങ്ങള്‍ക്ക് മുന്‍പാണ് എന്.ഐ.ഡിയുടെ പരിപാടിക്ക് മുഖ്യാതിഥിയായി മല്ലിക സാരാഭായിയെ ക്ഷണിക്കുന്നത്.\n1961 ല് കേന്ദ്രം ഫോര്‍ഡ് ഫൗണ്ടേഷനും സാരാഭായി കുടുംബത്തോടൊപ്പവും ചേര്‍ന്ന് ആരംഭിച്ചതാണ് എന്.ഐ.ഡി. കേന്ദ്ര വാണിജ്യ വ്യവസായ വകുപ്പിന് കീഴിലാണ് സ്ഥാപനം പ്രവര്‍ത്തിക്കുന്നത്.അതേസമയം മല്ലികാസാരാഭായി മുഖ്യ അതിഥിയായതിനാല് കേന്ദ്രം ഇടപെട്ടതിനെ തുടര്‍ന്നാണ് ബിരുദാനന്തര ചടങ്ങ് മാറ്റിവെച്ചതെന്നും റിപ്പോര്‍ട്ടുകള് ഉണ്ട്.


By webadmin July 15, 2018\nരജനികാന്തും വിജയ് സേതുപതിയും ഒന്നിക്കുന്ന ചിത്രത്തിൽ ഫഹദ് ഫാസിലും വേഷമിടുന്നു വേലൈക്കാരന് എന്ന ചിത്രത്തിലൂടെ ഫഹദ് ഫാസില് തമിഴില് അരങ്ങേറ്റം നടത്തിയതു കഴിഞ്ഞ വര്‍ഷമാണ്. വേലെക്കാരനു പിന്നാലെ സൂപ്പര് ഡീലക്സ് എന്നൊരു ചിത്രത്തിലും ഫഹദ് തമിഴില്…\nപേരന്‍പ് എന്ന സിനിമയരുക്കുമ്ബോള് റാമിന്‍റെ മനസ്സിലുണ്ടായിരുന്ന മുഖം മമ്മൂട്ടിയുടേതായിരുന്നു. അദ്ദേഹത്തെ വെച്ച് ചെയ്താലേ ഈ സിനിമ ശരിയാവുള്ളൂ എന്ന് അദ്ദേഹം ഉറച്ചുവിശ്വസിച്ചിരുന്നു. ഡേറ്റില്ലെന്ന് പറഞ്ഞപ്പോള് ഈ സിനിമയുടെ തിരക്കഥയുമായി മെഗാസ്റ്റാറിനരികിലെത്തിയപ്പോള് അടുത്തെങ്ങും ഡേറ്റില്ലെന്ന് പറഞ്ഞായിരുന്നു താരം…\nശിവകാർത്തികേയൻ നായകനാകുന്ന സീമ രാജ റിലീസ് തീയതി പ്രഖ്യാപിച്ചു\nBy webadmin July 12, 2018\nശിവകാർത്തികേയൻ നായകനാകുന്ന സീമ രാജ റിലീസ് തീയതി പ്രഖ്യാപിച്ചു ശിവ കാർത്തികേയനും സാമന്ത അക്കിനേനിയും ആദ്യമായി ഒന്നിക്കുന്ന ചിത്രമാണ് “സീമ രാജ”. 24AM സ്റ്റുഡിയോസിന്റെ നിർമാണത്തിൽ പൊൻറാം സംവിധാനം ചെയ്യുന്ന ചിത്രത്തിൽ സിമ്രാൻ ,സൂരി ,…\nആരാധകര് ഏറെ ആകാംക്ഷയോടെ കാത്തിരിക്കുന്ന രജനികാന്ത് ചിത്രം 2.0 യുടെ റിലീസ് തീയതി പ്രഖ്യാപിച്ചു . ചിത്രത്തിന്റെ സംവിധായകന് ശങ്കര് തന്റെ സോഷ്യല് മീഡിയ പേജിലൂടെയാണ് റീലിസ് തീയതി പുറത്തുവിട്ടത് .2018 നവംബര് 29 നാണ്…\nബാഹുബലി തരംഗം അവസാനിക്കുന്നില്ല !! ശിവകാമി ദേവിയുടെ കഥയുമായി വെബ് സീരിയസുമായി രാജമൗലി വീണ്ടും\nബാഹുബലി സീരീസിലെ ഏറ്റവും ശ്രദ്ധേയമായ കഥാപാത്രമാണ് രമ്യാകൃഷ്ണന് അവതരിപ്പിച്ച ശിവകാമിയുടെത്. ബാഹുബലിയും മഹിഷ്മതി സാമ്രാജ്യവും മറ്റ് കഥാപാത്രങ്ങളുമെല്ലാം ഇമോജികള്‍ക്കും തീം പാര്‍ക്കുകള്‍ക്കും മ്യൂസിക് ആല്‍ബങ്ങള്‍ക്കും നോവലുകള്‍ക്കുമെല്ലാം ഇതിനകം വഴിതെളിച്ചിട്ടുണ്ട്. ഇപ്പോള് ശിവകാമിയുടെ ചരിതം വെബ് ചരിതമാകുകയാണ്.…\nBy webadmin June 20, 2018\nതെന്നിന്ത്യന് പ്രേക്ഷകര്‍ക്ക് പ്രിയങ്കരിയായി മാറിയ താരമാണ് ഹന്‍സിക. മുംബൈ വിമാനത്താവളത്തില് നിന്നും ഹൈദരാബാദിലേക്ക് അമ്മയോടൊപ്പം മടങ്ങുകയായിരുന്നു ഹന്‌സിക. കഴിഞ്ഞ ദിവസം ഹന്‍സികയ്ക്ക് എട്ടിന്റെ പണിയാണ് വസ്ത്രധാരണം കൊണ്ട് ലഭിച്ചത്. ന്യൂഡ് നിറത്തിലുള്ള ഫ്രില്ഡ് ടോപ്പും സ്പഗറ്റിയും…\nറിലീസിന് മുൻപേ രജനികാന്തിന്റെ ‘കാല’ നേടിയത് 230 കോടി…!\nസൂപ്പർസ്റ്റാർ രജനികാന്തിന്റെ ഓരോ ചിത്രങ്ങളും റിലീസിന് മുൻപേ റെക്കോർഡുകൾ വാരിക്കൂട്ടിയാണ് എത്തുന്നത്. നാളെ തീയറ്ററുകളിൽ എത്തുന്ന കാലയും ആ പതിവ് തെറ്റിക്കുന്നില്ല. പ്രദർശനത്തിന് മുൻപേ 230 കോടിയുടെ പ്രീ-റിലീസ് ബിസിനസ്സാണ് ചിത്രം നടത്തിയിരിക്കുന്നത്. കബാലി ഒരുക്കിയ…\nഗ്ലാമറസായി അമല പോൾ വീണ്ടും; ഭാസ്കർ ഒരു റാസ്‌കലിലെ വീഡിയോ സോങ്ങ് കാണാം\nBy webadmin June 4, 2018\nമമ്മൂട്ടിയെ നായകനാക്കി സിദ്ധിഖ് ഒരുക്കിയ ഭാസ്‌കർ ദി റാസ്കലിന്റെ തമിഴ് പതിപ്പ് ഭാസ്കർ ഒരു റാസ്‌കലിലെ ‘ഇപ്പോത് എൻ ഇന്ത’ എന്ന ഗാനം പുറത്തിറങ്ങി. അരവിന്ദ് സ്വാമിയും അമല പോളും പ്രധാനവേഷങ്ങളിൽ എത്തുന്ന ചിത്രത്തിലെ ഈ…


ചാരവൃത്തി അറസ്റ്റ്: ഒന്നര വര്‍ഷമായി സംഘം സജീവമെന്ന് റിപ്പോര്‍ട്ട് – Chandrika Daily\nBy chandrika Friday October 28, 2016 16:29 pm\nചാരവൃത്തി അറസ്റ്റ്: ഒന്നര വര്‍ഷമായി സംഘം സജീവമെന്ന് റിപ്പോര്‍ട്ട്\nന്യൂഡല്‍ഹി: സൈനിക നീക്കം സംബന്ധിച്ച രഹസ്യങ്ങള് ചോര്‍ത്തി നല്‍കിയ സംഭവത്തില് ഡല്‍ഹി പൊലീസ് അറസ്റ്റു ചെയ്ത സംഘം ഒന്നര വര്‍ഷത്തോളമായി ഈ രംഗത്ത് സജീവമായിരുന്നതായി റിപ്പോര്‍ട്ട്. പാക്…\nന്യൂഡല്‍ഹി: സൈനിക നീക്കം സംബന്ധിച്ച രഹസ്യങ്ങള് ചോര്‍ത്തി നല്‍കിയ സംഭവത്തില് ഡല്‍ഹി പൊലീസ് അറസ്റ്റു ചെയ്ത സംഘം ഒന്നര വര്‍ഷത്തോളമായി ഈ രംഗത്ത് സജീവമായിരുന്നതായി റിപ്പോര്‍ട്ട്.\nപാക് ചാര സംഘടനയായ ഐ.എസ്.ഐയില്‍നിന്ന് ഇവര്‍ക്ക് പണം ലഭിച്ചതായും പൊലീസ് പറഞ്ഞു. 30,000ത്തിനും 50,000ത്തിനും ഇടയിലുള്ള തുകയാണ് ലഭിച്ചത്. ഡല്‍ഹി പൊലീസ് ക്രൈംബ്രാഞ്ച് സംഘമാണ് മൗലാനാ റംസാന് ഖാന്, സുഭാഷ് ജാന്‍ഗിര് എന്നിവരെ അറസ്റ്റു ചെയ്തത്. ഇവര് നല്‍കിയ വിവരത്തിന്റെ അടിസ്ഥാനത്തില് ഡല്‍ഹിയിലെ പാക് എംബസി ഉദ്യോഗസ്ഥനായ മഹ്്മൂദ് അക്തര് എന്നയാളെയും കസ്റ്റഡിയില് എടുത്തിരുന്നു. നയതന്ത്ര പരിഗണന നിലനില്‍ക്കുന്നതിനാല് പിന്നീട് വിട്ടയക്കുകയും 48 മണിക്കൂറിനകം രാജ്യംവിടാന് നിര്‍ദേശിക്കുകയുമായിരുന്നു. ചാരവൃത്തിയില് ഇരുവരുടെയും പങ്ക് സംബന്ധിച്ച് പൊലീസ് പറയുന്നത് ഇങ്ങനെ:\nഅക്തര് ആണ് റംസാന് ഖാനെയും ജാന്‍ഗിറിനെയും ഐ. എസ്.ഐക്കു വേണ്ടി റിക്രൂട്ട് ചെയ്തത്. രാജസ്ഥാനിലെ നഗോര് ജില്ലയിലെ പള്ളിയില് പുരോഹിതനാണ് റാംസാന് ഖാന്. മികച്ച പ്രാസംഗികനായ ഇയാള് 50ഓളം കുട്ടികള്‍ക്ക് മതപഠനവും നല്‍കിയിരുന്നു. പാക് അതിര്‍ത്തിയോടു ചേര്‍ന്നുള്ള പ്രദേശമാണ് നഗോര്. പള്ളി പരിപാലനത്തിന് 2000 രൂപയും കുട്ടികളെ പഠിപ്പിക്കുന്നതിന് 3000 രൂപയുമാണ് വേതനമായി ലഭിച്ചിരുന്നത്.\nമികച്ച വ്യക്തിത്വമുള്ളതിനാലും പള്ളിയില് പുരോഹിതനായതിനാലും റംസാന് ഖാന് ഏറെ സന്ദര്‍ശകര് ഉണ്ടായിരുന്നു. പ്രതിരോധസേനാ ഉദ്യോഗസ്ഥരും ഇക്കൂട്ടത്തില് ഉള്‍പ്പെടും. അക്തറിന്റെ നിര്‍ദേശപ്രകാരമാണ് റംസാന് ഖാന് അതിര്‍ത്തി പ്രദേശത്തെ പള്ളിയില് പുരോഹിതനായി എത്തിയത്. അതിര്‍ത്തി പ്രദേശങ്ങളുടെ ഭൂമിശാസ്ത്ര വിവരങ്ങള് റംസാന്‍ഖാന് കൃത്യമായി അറിയാമായിരുന്നു. റംസാന് ഖാന് ആണ് ജാന്‍ഗിറിനെ ഐ. എസ്.ഐയിലേക്ക് റിക്രൂട്ട് ചെയ്തത്. പലവ്യഞ്ജന വ്യാപാരമായിരുന്നു ജാന്‍ഗിറിന്റെ തൊഴില്. റംസാന് ഖാന് ഇയാളെ നേരത്തെതന്നെ പരിചയം ഉണ്ടായിരുന്നു. കച്ചവടം കുറവായതിനാല് നഷ്ടം നേരിട്ടതോടെ റംസാന് ഖാന് സഹായവാഗ്ദാനം നല്‍കി ഇയാളെ ആകര്‍ഷിക്കുകയായിരുന്നു.\nഇരുവരുടെയും ബാങ്ക് അക്കൗണ്ടുകള് പരിശോധിച്ചു വരികയാണെന്ന് ഡല്‍ഹി പൊലീസ് പറഞ്ഞു. പ്രതിരോധ സേനയുമായി ബന്ധപ്പെട്ട ആര്‍ക്കെങ്കിലും അക്കൗണ്ടുകളില്‍നിന്ന് പണം നല്‍കിയിട്ടുണ്ടോ എന്ന കാര്യവും പരിശോധിക്കുന്നുണെന്നും പൊലീസ് കൂട്ടിച്ചേര്‍ത്തു.


ഉമ്മൻ ചാണ്ടിക്ക് മുമ്പും ശേഷവും | Madhyamam\ndate_range5Feb 2021 1:57 AM GMT\nഉമ്മൻ ചാണ്ടിക്ക് മുമ്പും ശേഷവും\nകോട്ടയം: ഉമ്മൻ ചാണ്ടിക്കുമുമ്പും ശേഷവും എന്നിങ്ങനെ പുതുപ്പള്ളിയുടെ ചരിത്രത്തെ വിഭജിക്കാം. പുതുപ്പള്ളിയിൽനിന്ന് പുതുപ്പള്ളിവരെ നീളുന്ന കുഞ്ഞൂഞ്ഞിെൻറ രാഷ്ട്രീയയാത്രയാണ് കഴിഞ്ഞ 50 വർഷത്തെ മണ്ഡലചരിത്രം.\nപുതുപ്പള്ളിയും ഉമ്മൻ ചാണ്ടിയും ചേർന്ന കൂട്ടുകെട്ട് അർധെസഞ്ചുറി പിന്നിടുേമ്പാൾ അത്യപൂർവ നേട്ടത്തിലാണ് മണ്ഡലവും നേതാവും. ഒരുതവണപോലും പരാജയമറിയാതെ അരനൂറ്റാണ്ട് ഒരുമണ്ഡലത്തിൽനിന്ന് തെരഞ്ഞെടുക്കപ്പെടുക- ദേശീയതലത്തിൽപോലും ഒരു കോൺഗ്രസ് നേതാവിന് അവകാശപ്പെടാനില്ലാത്ത േനട്ടം.\nഇതിെൻറ ആഘോഷ അലയൊലികൾ അടങ്ങും മുമ്പാണ് വീണ്ടും തെരഞ്ഞെടുപ്പ് ആരവം ഉയരുന്നത്. 1965ലും 1967ലും സി.പി.എമ്മിലെ ഇ.എം. ജോർജ് വിജയിച്ചത് ഒഴിച്ചാൽ ഒരിക്കൽപോലും ഇടതുപക്ഷത്തിന് ഇവിടെ ജയിക്കാൻ കഴിഞ്ഞിട്ടില്ല. 1970 മുതൽ തുടർച്ചയായി ഉമ്മൻ ചാണ്ടിയാണ് മണ്ഡലത്തെ നിയമസഭയിൽ പ്രതിനിധാനം ചെയ്യുന്നത്.\n1957ലെ ആദ്യതെരഞ്ഞെടുപ്പിൽ പി.സി. ചെറിയാനിലൂടെ കോൺഗ്രസ് മണ്ഡലം സ്വന്തമാക്കി. 1960ലും അദ്ദേഹം വിജയം ആവർത്തിച്ചു. 1965ൽ തോമസ് രാജൻ കോൺഗ്രസിനായി രംഗത്ത് എത്തിയതോടെ പുതുപ്പള്ളി ഇടത്തേക്ക് ചാഞ്ഞു. സി.പി.എമ്മിലെ ഇ.എം. ജോർജിനായിരുന്നു വിജയം.\n1835 വോട്ടിന് അദ്ദേഹം വിജയിച്ചു. 1967ലും ഇ.എം. ജോർജിലൂെട സി.പി.എം വിജയം ആവർത്തിച്ചു. പിന്നീട് ഒരിക്കൽപോലും ഇടതുപക്ഷത്തിനു ഈ മണ്ഡലത്തിൽ ജയിക്കാൻ കഴിഞ്ഞിട്ടില്ല. 1970മുതൽ പുതുപ്പള്ളിയെന്നാൽ ഉമ്മൻ ചാണ്ടിയാണ്.\n27ാം വയസ്സിൽ യൂത്ത് കോൺഗ്രസ് സംസ്ഥാന അധ്യക്ഷനായിരിക്കെയായിരുന്നു '70െല ഉമ്മൻ ചാണ്ടിയുടെ കന്നിപ്പോരാട്ടം. ദേശീയ തലത്തിൽ കോൺഗ്രസ് പിളർപ്പ് നേരിട്ട് നിൽക്കുന്ന സമയത്ത് പരീക്ഷണമെന്ന നിലയിൽ സി.പി.എമ്മിെൻറ സിറ്റിങ് സീറ്റായിരുന്ന പുതുപ്പള്ളിയിലേക്ക് ഉമ്മൻ ചാണ്ടിയെ നിയോഗിക്കുന്നത്. നേതൃത്വത്തെ ഞെട്ടിച്ച് സിറ്റിങ് എം.എൽ.എ ഇ.എം. ജോർജിനെ പരാജയപ്പെടുത്തി 7233 വോട്ടിന് ഉമ്മൻ ചാണ്ടി വിജയിച്ചു.\n1977, 80, 82, 87, 91,96, 2001, 2006, 2011, 2016 തെരഞ്ഞെടുപ്പുകളിലും വിജയം തുടർന്നു. തുടർച്ചയായി 11 തവണ. 2011ൽ സുജ സൂസൻ ജോർജിനെ 33,255 വോട്ടിന് പരാജയപ്പെടുത്തിയതാണ് ഉയർന്ന ഭൂരിപക്ഷം. 1970ൽ നേടിയതാണ് ഏറ്റവും കുറഞ്ഞ ഭൂരിപക്ഷം. ഇത്തവണ പുതുപ്പള്ളിയിലെ ആൾക്കൂട്ടംവിട്ട് തലസ്ഥാനത്തേക്ക് ഉമ്മൻ ചാണ്ടി കൂടുമാറുമെന്ന് പ്രചാരണം ഉയർന്നെങ്കിലും ജീവിതം പുതുപ്പള്ളിയിൽ അലിഞ്ഞത് എന്ന പ്രസ്താവനയിലൂടെ ചർച്ചകൾക്ക് അദ്ദേഹം വിലങ്ങിട്ടു. മുൻ തെരഞ്ഞെടുപ്പുകളിൽ വിവിധ പരീക്ഷണങ്ങൾക്ക് മുതിർന്ന എൽ.ഡി.എഫ് ഇത്തവണ പ്രതീക്ഷയിലാണ്.\nതദ്ദേശ തെരഞ്ഞെടുപ്പിൽ യു.ഡിഎഫ് കാലങ്ങളായി ഭരിച്ചുവന്ന മണർകാട്, പുതുപ്പള്ളി എന്നീ പഞ്ചായത്തുകൾ പിടിച്ചെടുത്തതാണ് ഇടതുമുന്നണിക്ക് പ്രതീക്ഷ പകരുന്നത്. ചരിത്രത്തിൽ ആദ്യമായാണ് മണർകാട് പഞ്ചായത്തിൽ ഇടതു മുന്നണി അധികാരത്തിൽ വന്നതെങ്കിൽ 24 വർഷങ്ങൾക്കു ശേഷമാണ് പുതുപ്പള്ളി ചുവപ്പണിഞ്ഞത്.\nനിയമസഭ മണ്ഡലത്തിലെ വാകത്താനം, പാമ്പാടി, അകലക്കുന്നം, കൂരോപ്പട എന്നിവിടങ്ങളിലും ഇടതുപക്ഷത്തിനാണ് ഭരണം. മണ്ഡലത്തിലെ മീനടം, അയർക്കുന്നം പഞ്ചായത്തുകളിൽ മാത്രമാണ് വലതു ഭരണം.\nപുതുപ്പള്ളി, പാമ്പാടി, അകലക്കുന്നം, അയർക്കുന്നം, കൂരോപ്പട, മണർകാട്, മീനടം, വാകത്താനം എന്നീ പഞ്ചായത്തുകൾ ചേർന്ന നിയമസഭ മണ്ഡലമാണ് പുതുപ്പള്ളി. നേരത്തേ പുതുപ്പള്ളി, മീനടം, പാമ്പാടി, കൂരോപ്പട, അയര്‍ക്കുന്നം, അകലക്കുന്നം, പള്ളിക്കത്തോട്, പനച്ചിക്കാട് എന്നീ ഗ്രാമപഞ്ചായത്തുകള് ചേര്‍ന്നതായിരുന്നു മണ്ഡലം. പിന്നീട് പള്ളിക്കത്തോടും പനച്ചിക്കാടും മാറ്റി മണര്‍കാടും വാകത്താനവും പുതുപ്പള്ളിക്കൊപ്പമെത്തി.\n1957 -പി.സി. ചെറിയാൻ (കോൺഗ്രസ്) -1396 (ഭൂരിപക്ഷം)\n1960 -പി.സി. ചെറിയാൻ (കോൺഗ്രസ്) -7911\n1965 -ഇ.എം. ജോർജ് (സി.പി.എം) -1835\n1967 -ഇ.എം. ജോർജ് (സി.പി.എം) -5552\n1970 -ഉമ്മൻ ചാണ്ടി -7288\n1977 -ഉമ്മൻ ചാണ്ടി (കോൺഗ്രസ്) -15910\n1980 -ഉമ്മൻ ചാണ്ടി (കോൺഗ്രസ്) -13659\n1982 -ഉമ്മൻ ചാണ്ടി (കോൺഗ്രസ്) -15983\n1987 -ഉമ്മൻ ചാണ്ടി (കോൺഗ്രസ്) -9164\n1991 -ഉമ്മൻ ചാണ്ടി (കോൺഗ്രസ്) -13811\n1996 -ഉമ്മൻ ചാണ്ടി (കോൺഗ്രസ്) -10155\n2001 -ഉമ്മൻ ചാണ്ടി (കോൺഗ്രസ്) -12575\n2006 -ഉമ്മൻ ചാണ്ടി (കോൺഗ്രസ്) -19,863\n2011-ഉമ്മൻ ചാണ്ടി (കോൺഗ്രസ്) -33,255\n2016- ഉമ്മൻ ചാണ്ടി(കോൺഗ്രസ്)- 27,092\nഉമ്മൻ ചാണ്ടി (യു.ഡി.എഫ്) -71597\nജെയ്ക് സി. തോമസ് (എൽ.ഡി.എഫ്) -44505\nജോർജ് കുര്യൻ (ബി.ജെ.പി) -15993\nഭൂരിപക്ഷം: 27, 092\nതോമസ് ചാഴികാടൻ (യു.ഡി.എഫ്) -63811\nവി.എൻ. വാസവൻ (എൽ.ഡി.എഫ്) -39484\nപി.സി. തോമസ് (എൻ.ഡി.എ) -20911\nതദ്ദേശ തെരഞ്ഞെടുപ്പ് -2020\nTAGS:assembly election 2021 Oommen chandy puthuppally constituency


There is no love jihad in Hadiya case says Rahul Eswar | ഹാദിയ കേസില് ലൗവ് ജിഹാദ് ഇല്ലെന്ന് രാഹുല് ഈശ്വര് | Mangalam\nMonday, December 17, 2018 Last Updated 24 Min 14 Sec ago English Edition\nഹാദിയ കേസില് ലൗവ് ജിഹാദ് ഇല്ലെന്ന് രാഹുല് ഈശ്വര്\nകോട്ടയം: ഹാദിയ കേസില് ലൗവ് ജിഹാദ് സംഭവിച്ചിട്ടില്ലെന്ന് രാഹുല് ഈശ്വര്. ഹാദിയയുടെ മാതാപിതാക്കള്‍ക്കൊപ്പം നില്‍ക്കുമ്പോള് തന്നെ ഹാദിയക്ക് അവളുടേതായ ജനാധിപത്യ അവകാശങ്ങളുണ്ടെന്ന് രാഹുല് പ്രതികരിച്ചു. ഹാദിയയെ സുപ്രീം കോടതിതില് ഹാജരാക്കണമെന്ന നിര്‍ദ്ദേശത്തോട് പ്രതികരിക്കുകയായിരുന്നു രാഹുല് ഈശ്വര്.\nനവംബര് 27ന് വൈകിട്ട് മൂന്ന് മണിക്ക് ഹാദിയയെ സുപ്രീം കോടതിയില് ഹാജരാക്കാന് പിതാവ് അശോകനോട് സുപ്രീം കോടതി ഉത്തരവിട്ടിരുന്നു. കേസില് ഹാദിയയുടെ നിലപാട് അറിഞ്ഞ ശേഷം പിതാവിന്റേയും എന്.ഐ.എയുടേയും വാദം കേള്‍ക്കാമെന്നും കോടതി ഉത്തരവിട്ടു. അതേസമയം കേസിന്റെ വാദം തുറന്ന കോടതിയില് കേള്‍ക്കരുതെന്ന ഹാദിയയുടെ പിതാവ് അശോകന്റെ വാദം കോടതി തള്ളി.\nഹാദിയയെ മനശാസ്ത്രപരമായി തട്ടിക്കൊണ്ട് പോകുകയായിരുന്നെന്നും ഇതിന് പിന്നില് ആസുത്രിതമായ ഗൂഢാലോചന നടന്നുവെന്നും എന്.ഐ.എ സുപ്രീം കോടതിയില് വാദിച്ചു. വാദങ്ങള് കേട്ട ശേഷം ആദ്യം ഹാദിയയെ കേള്‍ക്കട്ടെ എന്ന് സുപ്രീം കോടതി വ്യക്തമാക്കി. ഹാദിയയെ കേള്‍ക്കാതെ കേസ് മുന്നോട്ട് പോകാന് കഴിയില്ലെന്നും സുപ്രീം കോടതി വ്യക്തമാക്കി.


plus two exam – HSSTA\nTag: plus two exam\nOctober 19, 2021 hsstaplus\nFirst Year Higher Secondary Examination September 2021Higher Secondary First Year (Plus one) Question Paper, Answer Key September 2021 Click here to download FY Question Papers\nSeptember 27, 2021 hsstaplus\nMultiple Choice Question Papers for Plus One History Chapter Wise Google Form Get Chapter Wise Questions for Class 11 History with Answers on Google Form.\nSeptember 18, 2021 hsstaplus\nവാർത്താക്കുറിപ്പ് : ബഹു. പൊതുവിദ്യാഭ്യാസവും തൊഴിലും വകുപ്പ് മന്ത്രിയുടെ ഓഫീസ് – 18-09-2021 ഒന്നാം വർഷ ഹയർ സെക്കൻഡറി, വൊക്കേഷണൽ ഹയർ സെക്കൻഡറി പരീക്ഷാ തീയതികൾ പ്രഖ്യാപിച്ചു; പരീക്ഷകൾ ഈ മാസം 24ന് ആരംഭിക്കും\nGovt. ready to conduct Plus One Exams : Minister V Sivankutty\nSeptember 17, 2021 hsstaplus\nപ്ലസ് വൺ പരീക്ഷ സംബന്ധിച്ച സുപ്രീംകോടതി വിധി സ്വാഗതാർഹം; പരീക്ഷ നടത്താൻ സർക്കാർ സജ്ജം- മന്ത്രി വി ശിവൻകുട്ടി സുപ്രീം കോടതി വിധിയുടെ വിശദാംശങ്ങൾ ലഭ്യമായാൽ മുഖ്യമന്ത്രിയുമായും മറ്റു വകുപ്പുകളുമായും കൂടിയാലോചിച്ച് പരീക്ഷാ തീയതി\nSupreme Court Allows Plus One Offline Exams\nപ്ലസ് വണ് പരീക്ഷയ്ക്ക് അനുമതി നല്‍കി സുപ്രിംകോടതി. പ്ലസ് വണ് പരീക്ഷ നടത്താന് അനുമതി നല്‍കി സുപ്രിംകോടതി. സര്‍ക്കാര് നല്‍കിയ ഉറപ്പുകള് അംഗീകരിച്ചുകൊണ്ടാണ് സുപ്രിംകോടതിയുടെ സുപ്രധാന ഇടപെടല്. പരീക്ഷകള് നടത്തരുതെന്ന് ആവശ്യപ്പെട്ടുള്ള ഹര്‍ജികള് സുപ്രിംകോടതി\nCANCELLATION OF PLUS ONE EXAM; THE PETITION WILL BE HEARD BY THE SUPREME COURT TODAY\nപ്ലസ് വണ് പരീക്ഷ, സുപ്രീംകോടതിയുടെ നിര്‍ണായക തീരുമാനം ഇന്ന്. സംസ്ഥാനത്തെ കോവിഡ് സാഹചര്യം പരിഗണിച്ചാണ് പ്ലസ് വണ് എഴുത്ത് പരീക്ഷ നടത്തുന്നത് ഒരാഴ്ചത്തേക്ക് സുപ്രീം കോടതി സ്റ്റേ ചെയ്തത്. പരീക്ഷ റദ്ദാക്കണമെന്ന പൊതുതാല്‍പര്യ ഹരജിയില്\nPLUS ONE EXAMINATION CASE POSTPONED\nSeptember 14, 2021 hsstaplus\nദില്ലി: പ്ലസ് വൺ പരീക്ഷ കേസ് സുപ്രീം കോടതി നാളെ പരിഗണിക്കില്ല. കേസ് പതിനഞ്ചാം തീയതിയിലേക്ക് മാറ്റി. ജസ്റ്റിംസ് എ എം ഖാൻവീൽക്കർ അവധിയായ സാഹചര്യത്തിലാണ് കേസ് മാറ്റിയത്. പ്ലസ് വൺ പരീക്ഷ നേരിട്ട്\nDECISION ON REOPENING SCHOOLS SOON\nസംസ്ഥാനത്ത് സ്കൂളുകൾ തുറക്കുന്നത് സംബന്ധിച്ച തീരുമാനം അടുത്ത ആഴ്ച എടുക്കാൻ സാധ്യത. ഒക്ടോബറിൽ സ്കൂൾ തുറക്കാനാവുമെന്നാണ് പ്രതീക്ഷിക്കപ്പെടുന്നത്.9മുതൽ 12 വരെ ക്ളാസുകൾ പരീക്ഷണ അടിസ്ഥാനത്തിൽ ആരംഭിക്കുന്നതാണ് ആദ്യം പരിഗണനയിലുള്ളത്. ഒന്നിടവിട്ട ദിവസങ്ങളിലായി\nSeptember 12, 2021 hsstaplus\nCorrection of applications can be submitted till 5PM on September 16. Those who have opened the ‘Candidate Edit’ link to correct errors or add information\nKerala Govt. asks Supreme Court to allow direct conduct of Plus One exam\nSeptember 11, 2021 hsstaplus\nഓൺലൈനായി പറ്റില്ല, പ്ലസ് വൺ പരീക്ഷ നേരിട്ട് നടത്താൻ അനുവദിക്കണമെന്ന് കേരള സർക്കാർ സുപ്രീംകോടതിയിൽ. ന്യൂഡൽഹി: പ്ലസ് വൺ പരീക്ഷ നേരിട്ട് നടത്താൻ അനുവദിക്കണമെന്ന ആവശ്യവുമായി സംസ്ഥാന സർക്കാർ സുപ്രീംകോടതിയിൽ. പരീക്ഷ ഓൺലൈനായി നടത്താൻ\nEducation Minister’s Press Meet\nMay 27, 2021 hsstaplus\nബഹു. പൊതുവിദ്യാഭ്യാസ വകുപ്പ് മന്ത്രി ഇന്ന് (27.05.2021) നടത്തിയ പത്രസമ്മേളനം 2021-22 അദ്ധ്യയനവര്‍ഷത്തെ ഓണ്‍ലൈന് ക്ലാസ്സുകള് 2021-22 അദ്ധ്യയന വര്‍ഷത്തെ ഓണ്‍ലൈന് ക്ലാസ്സുകള് ജൂണ് 1 നു തന്നെ ആരംഭിക്കുന്നതാണ്. കോവിഡ് മഹാമാരിയുടെ പശ്ചാത്തലത്തില്


Suhana Khan Shahrukh Khan Birthday wish: പറന്നുയരൂ മകളേ: സുഹാനയ്ക്ക് പതിനെട്ടാം പിറന്നാള് ആശംസിച്ച് ഷാരൂഖ് ഖാന്\nനെഞ്ചുവേദന; വിന്‍ഡീസ് ഇതിഹാസം ബ്രയാന് ലാറ ആശുപത്രിയില്\nആനന്ദ് പട്‌വര്‍ധന്റെ ഡോക്യുമെന്ററിക്ക് ഹൈക്കോടതിയുടെ പ്രദര്‍ശനാനുമതി\nSuhana Khan Shahrukh Khan Birthday Wish\nഅഭിനയത്തില് താത്പരയായ സുഹാനയുടെ സിനിമാ പ്രവേശം ബോളിവുഡ് ഉറ്റു നോക്കിക്കൊണ്ടിരിക്കുന്ന ഒന്നാണ്\nബോളിവുഡിന്‍റെ ‘കിംഗ് ഖാന്’ ഷാരൂഖ് ഖാന്‍റെ മൂത്ത മകള് സുഹാനയ്ക്ക് പതിനെട്ടു വയസ്സ് തികയുകയാണ്. അഭിനയത്തില് താത്പരയായ സുഹാനയുടെ സിനിമാ പ്രവേശം ബോളിവുഡ് ഉറ്റു നോക്കിക്കൊണ്ടിരിക്കുന്ന ഒന്നാണ്. മകള്‍ക്ക് സിനിമാ അഭിനയമാണ് താത്പര്യമെന്നും ഒരു ഡിഗ്രി എടുത്ത് പഠനം പൂര്‍ത്തിയാക്കിയതിന് ശേഷം സിനിമയില് അഭിനയിക്കാം എന്ന് താന് അവളോട് പറഞ്ഞിട്ടുള്ളതായും ഷാരൂഖ് പറഞ്ഞിരുന്നു. നിയമപരമായി മകള് പ്രായപൂര്‍ത്തിയായത്തിന്‍റെ സന്തോഷത്തില് ഷാരൂഖ് സുഹാനയെ ഇങ്ങനെ ആശംസിച്ചു.\n“എല്ലാ പെണ്മക്കളേയും പോലെ, നീയും ഒരുനാള് പറന്നുയരും എന്നെനിക്ക് അറിയാമായിരുന്നു. ഇനി മുതല് നിയമപരമായിത്തന്നെ നിനക്കത് ചെയ്യാം; പതിനാറു വയസ്സ് മുതല് നീ ചെയ്തുകൊണ്ടിരിക്കുന്നതെന്തോ അത്. സ്നേഹത്തോടെ…”\nഷാരൂഖ് ഖാന്‍റെ മകൾ സുഹാനയുടെ ബോളിവുഡ് അരങ്ങേറ്റമാണ് ഇനി ഏവരും കാത്തിരിക്കുന്നത്. 17 കാരിയായ സുഹാനയ്ക്ക് ആരാധകരുടെ വലിയൊരു കൂട്ടം തന്നെയുണ്ട്. സോഷ്യൽ മീഡിയയിലും താരമാണ് ഷാരൂഖിന്റെ മകൾ. സുഹാന ഒരു നാടകത്തില് അഭിനയിക്കുന്നതിന്‍റെ ക്ലിപ്പ് കുറച്ചു നാളുകള്‍ക്ക് മുന്‍പ് വൈറലായിരുന്നു. അത് കണ്ടു ശബാന ആസ്‌മി സുഹാന നല്ലൊരു നടിയാകും എന്നും പറഞ്ഞിരുന്നു. തന്റെ ട്വിറ്ററിലൂടെയാണ് ശബാന ആസ്‌മി കിങ് ഖാന്റെ മകളെ കുറിച്ചുളള പ്രതീക്ഷകൾ പങ്കു വച്ചത്.\n“എന്റെ വാക്കുകൾ കുറിച്ച് വച്ചോളൂ. സൂഹാന ഖാൻ മികച്ചൊരു അഭിനേത്രിയാവും. അവൾ അഭിനയിച്ച ചെറിയൊരു വിഡിയോ കണ്ടു. അതെന്നെ അത്ഭുതപ്പെടുത്തി ” ശബാന ആസ്‌മി തന്റെ ട്വിറ്ററിൽ കുറിച്ചു. ശബാന ആസ്‌മിയ്‌ക്ക് നന്ദി പറഞ്ഞ് ഷാരൂഖ് ഖാനും ട്വീറ്റ് ചെയ്‌തിട്ടുണ്ട്. ശബാന ആസ്‌മിയുടെ വാക്കുകൾ സുഹാനയ്‌ക്ക് പ്രോത്സാഹനം നൽകുമെന്ന് ഷാരൂഖ് ട്വിറ്ററിൽ കുറിച്ചു.\nതന്‍റെ സ്കൂളിലെ നാടകത്തില് സിന്‍ട്രല്ലയായി വേഷമിട്ടാണ് സുഹാന അരങ്ങത്തേക്ക് എത്തിയത്. അവതരിപ്പിച്ചത് സിന്‍ട്രല്ല കഥയുടെ തമാശ പതിപ്പ് – ഇതിലെ സിന്‍ട്രല്ല ശല്യകാരിയും, പരാതിക്കാരിയും അവനവനില് അഭിരമിക്കുന്നവളുമാണ്. പച്ച ഉടുപ്പണിഞ്ഞെത്തിയ മകള് അഭിനയത്തില് താനും ഒട്ടും പിറകിലല്ല എന്ന് തെളിയിച്ചു.\nആര്യന്, സുഹാന, അബ്രാം എന്നിങ്ങനെ മൂന്ന് മക്കളാണ് ഷാരൂഖ്-ഗൌരി ഖാന് ദമ്പതികള്‍ക്ക്.\nസിവില് സര്‍വ്വീസില് ആര്‍എസ്എസുകാരെ തിരുകി കയറ്റാന് ശ്രമിക്കുന്നു; ആരോപണവുമായി രാഹുല് ഗാന്ധി\nവീണ്ടും കർണിസേന രംഗത്ത്; ‘ആർട്ടിക്കിൾ 15’ റിലീസ് തടയാൻ ശ്രമം\nഅമരീഷ് പുരിയ്ക്ക് ജന്മദിനമാശംസിച്ച് ഗൂഗിൾ ഡൂഡിൽ\nഒക്ടോബറിന് ശേഷം ഷൂജിത് സിര്‍ക്കാറെത്തുന്നു; ബച്ചനെ അടിമുടി മാറ്റി\nസിനിമയില് നിന്നും മാറി നില്‍ക്കുന്നു; കാരണം വ്യക്തമാക്കി ഷാരൂഖ് ഖാന്\n‘സൂപ്പർ 30’ യിൽ സൂപ്പറായി ഹൃത്വിക് റോഷൻ, ട്രെയിലർ


ദേവസ്വം ബോർഡിലെ മുന്നാക്കസംവരണം നിലനിൽക്കില്ലെന്നു നിയമസെക്രട്ടറി | Kerala\nദേവസ്വം ബോർഡിലെ മുന്നാക്കസംവരണം നിലനിൽക്കില്ലെന്നു നിയമസെക്രട്ടറി\nസ്വന്തം ലേഖകൻ January 11, 2018 07:23 PM IST\nദേവസ്വം ബോർഡിലെ മുന്നാക്കസംവരണം നിലനിൽക്കില്ലെന്നു നിയമസെക്രട്ടറി. സംവരണവുമായി മുന്നോട്ടുപോയാൽ തിരിച്ചടിയുണ്ടാകുമെന്ന് സർക്കാരിനു മുന്നറിയിപ്പും. സംവരണവിഷയവുമായി ബന്ധപ്പെട്ട കേസുകളിലെ സുപ്രീംകോടതി വിധിക്കെതിരാണ് തീരുമാനമെന്നും നിയമോപദേശത്തിൽ പറയുന്നു. ഇതിന്റെ പകർപ്പ് മനോരമ ന്യൂസിന് ലഭിച്ചു. ദേവസ്വം ബോർഡു നിയമനങ്ങളിൽ സാമ്പത്തികമായി പിന്നാക്കം നിൽക്കുന്ന മുന്നാക്കക്കാർക്ക് പത്തുശതമാനം സാമ്പത്തിക സംവരണത്തിനു സർക്കാർ തീരുമാനിച്ചിരുന്നു.\nനിയമത്തിന്റെ പിൻബലമില്ലാത്തതും , കോടതിയിൽ ചോദ്യം ചെയ്താൽ ഇല്ലാതാകുന്നതുമാണ് ദേവസ്വം ബോർഡില് സര്‍ക്കാര് നടപ്പാക്കാന് തീരുമാനിച്ച പുതിയ സംവരണ നയമെന്ന് നിയമസെക്രട്ടറി പറയുന്നു. സാമ്പത്തിക സ്ഥിതിയുടെ അടിസ്ഥാനത്തില് മാത്രം പിന്നോക്കാവസ്ഥ കണക്കാക്കുന്ന രീതി രാജ്യത്തെങ്ങും നിലവില്ല. ഈ രീതിയില് സംവരണം ഏര്‍പ്പെടുത്താന് കഴിയില്ലെന്ന് ഇന്ദ്രാ സാവ്നി കേസിൽ സുപ്രീംകോടതി വ്യക്തമാക്കിയിട്ടുണ്ട്. 2007 ലെ നാഗരാജ് കേസിലും, 2017 ലെ ബി.കെ.പവിത്ര കേസിലും സുപ്രീംകോടതി ഈ നിലപാട് ആവര്‍ത്തിക്കുകയും ചെയ്തു. ഇന്ദ്രാ സാവ്നി കേസിന്റെ വിധിപകർപ്പുകൂടി ഉള്‍പ്പെടുത്തിയാണ് മുഖ്യമന്ത്രിക്ക് നിയമോപദേശം കൈമാറിയത്. നിയമങ്ങൾ അനുശാസിക്കാത്ത സംവരണവുമായി മുന്നോട്ടുപോകുന്നത് വ്യഥാവ്യായാമം ആയിരിക്കുമെന്നും നിയമസെക്രട്ടറി മുന്നറിയിപ്പ് നല്‍കിയിട്ടുണ്ട്. ദേവസ്വം ബോർഡ് നിയമനങ്ങളിൽ പത്തുശതമാനം മുന്നാക്ക വിഭാഗങ്ങളിലെ സാമ്പത്തികമായി പിന്നോക്കംനിൽക്കുന്നവർക്ക് സംവരണം ഏര്‍പ്പെടുത്താനാണ് സർക്കാർ തീരുമാനം. സര്‍ക്കാര് തീരുമാനത്തെ എന്.എസ്.എസ്. സ്വാഗതം ചെയ്തെങ്കിലും എസ്.എന്.ഡി.പി ശക്തമായ എതിര്‍പ്പുമായി രംഗത്തെത്തിയിരുന്നു.